
I SKYRIUS, 


kuriame pasakojama, kaip Arktikos pramonės bendrovė pasiuntė raštą 
Naujojo ir Senojo pasaulio tautoms 


— Tai jūs tvirtinate, misteri Mastonai, kad moterys 
negalinčios prisidėti prie matematikos ar tiksliųjų 
mokslų pažangos. 

— Man labai gaila, misis Skorbit, tačiau turiu tai 
pripažinti, — atsakė Mastonas. — Moterų tarpe, ypač 
Rusijoje, buvo ir yra žymių matematikių, su tuo visiš- 
kai sutinku. Bet gamta joms davė tokią smegenų san- 
darą, kad nėra moters, kuri galėtų tapti Archimedu, 
o tuo labiau Niutonu. 

— O, misteri Mastonai, leiskite man užprotestuoti 
visos mūsų giminės vardu. 

— Jūsų giminė, misis Skorbit, kaip tik ir yra žavi, 
kad nėra sutverta abstraktiems mokslams. 

— Taigi, jūsų manymu, misteri Mastonai, nė viena 
moteris, pamačiusi krentantį obuolį, nebūtų galėjusi 
atrasti visuotinio traukos dėsnio, kaip tai yra padaręs 
žinomas anglų mokslininkas XVII amžiaus gale. 

— Pamačiusi krentantį obuolį, misis Skorbit, mote- 
ris — kaip mūsų pramotė Ieva — nesugalvotų nieko ge- 
resnio, kaip jį suvalgyti. 

— Kaip matau, jūs neigiate mūsų gabumus abstrak- 
čiai protauti. 

— Visus gabumus? Ne, misis Skorbit! O vis dėlto 
turiu atkreipti jūsų dėmesį, kad nuo to laiko, kai gy- 
vena Žemėje žmonės, taigi ir moterys, neatsirado dar 
moters, kurios protas mokslo srity būtų davęs kokį 

nors atradimą, tolygų Aristotelio, Euklido, Keplerio ar 
Laplaso atradimams. 

— Argi tai įrodymas? Juk praeitis nenusako ateities. 

— Hm! Kas neįvyko nei kartą per tūkstančius metų, 
neįvyks niekada. be abejo. 

— Taigi mums, moterims, lieka tik pripažinti, miste- 
ri Mastonai, kad mes temokame... 

— Būti geraisiais genijais! — užbaigė Mastonas. 

Tuos žodžius jis pasakė taip meiliai, kaip gali su- 
gebėti tik mokslininkas, kurio galva prigrūsta visokių 
iksų. Reikia pasakyti, kad misis Evandželina Skorbit 
buvo visai patenkinta. 

— Nagi, misteri Mastonai,— prašneko ji, — kiekvie- 
nas turi savo paskirtį šioje žemėje. Būkite ir toliau 
nepaprastas matematikas! Atsidėję spręskite problemas 
to didžiojo sumanymo, kuriam jūs ir jūsų draugai nu- 
tarėte atiduoti visą gyvenimą. O aš, kaip man ir dera, 
būsiu tik „gerasis genijus“ ir remsiu jūsų darbą pini- 
gais. 

— Jums bus amžinas mūsų dėkingumas,— atsakė jai 
Mastonas. 

Misis Evandželina Skorbit gražiai paraudo, nes ji, 
jei ne visiems mokslininkams, tai jau Mastonui tikrai 
jautė didelę simpatiją. Neišmatuojamos moters širdies 
gelmės. 

Sumanymas, kuriam ta turtinga našlė nutarė paau- 
koti stambią sumą, tikrai buvo didelis. 

Pažiūrėkime, koks buvo tas sumanymas ir kokio 
tikslo siekė jo iniciatoriai. 

Maltebreno, Reklio, Sen-Marteno ir kitų autorite- 
tingų geografų tvirtinimu, Arktikos žemės laikomos šios: 

1. Šiaurės Devonas, tai yra salos, užklotos Bafino 
įlankos ir Lankasterio sąsiaurio ledynais. 

2. Šiaurinė Georgija, kurią sudaro Bankso žemė ir 
daugybė salų: Sabaino, Bajam Martino, Grifito, Kornuo- 
lio ir Batersto. 

3. Bafino Pario archipelagas ir kai kurios dalys prie 
poliarinio Kontinento, tai yra Kamberlendas, Sauthemp- 
tonas, Džems Somersetas, Butija Feliksas, Melvilis ir 
kitos, beveik mums nežinomos sritys. 

Visos tos žemės yra už septyniasdešimt aštuntos 
lygiagretės; sausuma čia užima vieną milijoną keturis 
šimtus tūkstančių kvadratinių mylių, o vanduo dengia 
dar septynis šimtus tūkstančių mylių. 

Į šiaurę nuo tos paralelės drąsūs mūsų laikų tyrinė- 
tojai nuėjo beveik iki aštuoniasdešimt ketvirto laipsnio 
šiaurės platumos, jie pažymėjo žemėlapyje žemes, ply- 
tinčias už aukštos ledynų grūsčių virtinės, ir davė var- 
dus daugeliui ragų, pusiasalių, įlankų bei užutekių tos 
plačios šalies, kurią galima būtų pavadinti Kalnuotąja 
Arktika. Bet už aštuoniasdešimt ketvirtos lygiagretės 
plyti paslaptingaš plotas — kartografų desideratum, ir 
iki šiol niekas nežino — žemė ar jūra slypi tame šešių 
laipsnių tarpsnyje po neįžengiamais Šiaurės ašigalio 1e- 
dynais. 

Ir štai 189. metais Jungtinių Valstijų vyriausybei 
kilo gana netikėta mintis parduoti iš varžytinių tas dar 
neištirtas sritis, o viena amerikiečių bendrovė, kurios 
tikslas įsigyti Arktiką, stengėsi gauti toms sritims kon- 
cesiją. 

Tiesa, prieš kelerius metus Berlyno konferencijoje 
buvo sudarytas specialus kodeksas tam atvejui, jeigu 
kuri nors iš didžiųjų valstybių kolonizacijos arba nau- 
jų rinkų įsigijimo dingstimi sugalvotų užgrobti svetimą 
nuosavybę. Atrodo, kad tas kodeksas šiuo atveju ne- 
buvo taikytinas, nes poliarinėse srityse niekas negy- 
vena. Jeigu koks nors daiktas niekam nepriklauso, tai 
jis yra visų nuosavybė, taigi nauja bendrovė nutarė ne 
užgrobti, bet „įsigyti“ tas sritis, kad ateityje išvengtų 
bet kokių pretenzijų. 

Jungtinėse Valstijose nėra tokio drąsaus ar neįgy- 
vendinamo sumanymo, kuriam vykdyti neatsirastų 
žmonių, pasiruošusių sukišti savo pinigus. Taip buvo 

prieš keletą metų, kai Baltimorės Patrankos klubas su- 
manė nusviesti ant Mėnulio sviedinį, tikėdamasis pra- 
vesti tiesioginį susisiekimą su mūsų palydovu. Argi 
neatsirado tada ryžtingų jankių, kurie dėjo dideles su- 
mas tam įdomiam sumanymui? 

Ir jeigu tas planas buvo įvykdytas, tai tik dėl to, 
kad du minėto klubo nariai patys prisiėmė to nežmo- 
niško žygio pavojus.! 

Jeigu koks nors Lesepsas pasiūlytų gilų kanalą 
skersai Europą ir Aziją, nuo Atlanto vandenyno iki 
Kinijos jūros; arba jeigu koks genialus inžinierius iš- 
keltų mintį gręžti žemę iki pat ištirpusių sluoksnių jos 
gelmėse ir atvesti šilumą iš Žemės gelmių į namų ži- 
dinius; arba jeigu koks nors sumanus elektrikas pano- 
rėtų sujungti į vieną vietą visas žemės rutulyje išsi- 
sklaidžiusias elektros sroves, kad būtų gautas šviesos 
ir šilumos šaltinis; arba jeigu koks nors drąsus inžinie- 
rius sugalvotų milžiniškose talpyklose saugoti vasaros 
kaitros perteklių ir paskui jį perduotų sritims su žiemos 
šalčiais; arba jeigu koks nors garsus hidraulikas panau- 
dotų gyvąją jūros potvynių jėgą ir paverstų ją šilu- 
mine ar mechanine energija, — žodžiu, tuoj atsirastų 
įvairiausių anoniminių bendrovių ar pajininkų draugi- 
jų, pasiryžusių įvykdyti kad ir visą šimtą tokių pro- 
jektų! Amerikiečiai būtų pirmieji pajininkai, ir dole- 
riai imtų plaukti į akcinių bendrovių kasas, kaip di- 
džiųjų Šiaurės Amerikos upių vandenys į vandenyno 
prieglobstį. 

Todėl visai suprantama, koks kilo susidomėjimas, 
kai staiga "pasklido keistas gandas, jog Arktikos sritys 
bus parduodamos iš varžytinių ir teks pirkėjui, pasiū- 
liusiam aukščiausią kainą. Kadangi pinigai buvo mo- 
kami iš karto, jokių akcijų nebuvo išleista; tai numa- 
tyta padaryti vėliau, kai bus pradėta eksploatuoti že- 
mės, naujų savininkų nuosavybė. 


! Kalbama apie Ž. Verno romanus „Nuo Žemės į Mėnulį" ir 
„Aplink Mėnulį“, 

Eksploatuoti Arktikos žemes! Iš tikrųjų tokia min- 
tis galėjo gimti tiktai bepročio galvoje! 

O vis dėlto nieko negalėjo būti rimtesnio už šį 
projektą. 

Ir tikrai greitai abiejų kontinentų spaudai — Euro- 
pos, Afrikos, Azijos, Okeanijos ir tuo pat metu Ame- 
rikos laikraščiams buvo atsiųstas skelbimas, kuriame 
prašoma pasisakyti visus, susidomėjusius — de commodo 
et incommodo!. Laikraštis ,,Niujok herald“ išspausdino 
jį pirmasis. Ir gausūs Gordono Beneto prenumeratoriai 
lapkričio 7 dienos numeryje perskaitė pranešimą, kuris 
aplėkė visą mokslinį ir komercinį pasaulį ir buvo labai 
nevienodai įvertintas. 


„PRANEŠIMAS VISIEMS ŽEMĖS RUTULIO GY- 
VENTOJAMS. 

Šiaurės ašigalio sritys anapus 84? šiaurės platumos 
iki šiol nebuvo eksploatuojamos dėl visai pateisinamos 
priežasties — jų dar niekas nebuvo atradęs. 

Iš tikrųjų galima paminėti tik kelis tolimus taškus, 
kuriuos yra pasiekę įvairių valstybių jūreiviai: 

82'45' — ant dvidešimt aštunto dienovidinio, kurį 
pasiekė 1847 m. liepos mėnesį anglas Paris Špicbergeno 
šiaurėje. 

83'20'28" — ant penkiasdešimto vakarų dienovidinio, 
kurį pasiekė 1876 m. gegužės mėnesį Markemas, Džoržo 
Neirso ekspedicijos dalyvis, Grinelio žemės šiaurėje. 

83*35' — ant keturiasdešimt antro dienovidinio, kurį 
1882 m. pasiekė Lokvudas ir Brenardas, Grilio vadovau- 
jamos ekspedicijos dalyviai, Neirso žemės šiauriniame 
krante. 

Tokiu būdu šešių laipsnių plotą, nuo aštuoniasde- 
šimt ketvirtos lygiagretės iki ašigalio, galime laikyti 
nepadalintu turtu, priklausančiu visoms Žemės rutulio 


! Pritariančius ir nepritariančius (lot.). 


valstybėms, tačiau tas turtas, parduotas iš varžytinių, 
gali tapti privačia nuosavybe. 

Pagal teisės principus, niekas negali išlikti nepada- 
linta. Jungtinės Amerikos Valstijos, remdamosi tais 
principais, nutarė šį turtą parduoti. 

Baltimorėje įsikūrė ,„Arktikos pramonės bendrovė“, 
viešai atstovaujanti amerikiečių konfederacijos intere- 
sams. Pagal teisėtai surašytą aktą, bendrovė numatė įsi- 
gyti nuosavybės teisėmis visą Arktiką su jos uolomis, 
jūromis, ežerais, upėmis, upeliais ir versmėmis, — ne- 
svarbu, ar tos sritys bus sukaustytos amžinais ledynais, 
ar vasarą nusimes ledus. 

Pažymima, kad nuosavybės teisės negalės būti gin- 
čijamos dėl įsisenėjimo net ir tuo atveju, jeigu Žemės 
rutulyje įvyktų kokios nors geografinės ar meteorolo- 
ginės permainos. 

Visa tai pranešama Senojo ir Naujojo pasaulio gy- 
ventojams, kad visos valstybės galėtų dalyvauti varžy- 
tinėse, o nuosavybės teisė teks pasiūliusiam aukščiausią 
kainą. 

Varžytinės paskirtos šių metų gruodžio 3 dieną Jung- 
tinėse Amerikos Valstijose, Merilende, Baltimorės mies- 
to varžytinių salėje. 

Dėl smulkesnių žinių kreiptis į laikinąjį Arktikos 
pramonės bendrovės agentą Viljamą S. Forsterį, Balti- 
morė, Haistritas, 93.“ 

Žinoma, tokį skelbimą galima laikyti beprotybe! 
Tegu. Tačiau teko pripažinti, kad jis buvo bent ne- 
paprastai aiškus ir tikslus. Jis atrodė labai rimtas dar ir 
todėl, kad federalinė vyriausybė, dar nesulaukusi nuo- 
savybės teisių, pradėjo išdavinėti Arklikos sritims kon- 


cesijas. 
Galų gale nuomonės pasidalino. Vieniems tai atro- 
dė tik didžiulis amerikietiškas ,„humbug“ — išsišokimas, 


peržengęs visas kvailiojimo ribas, jeigu tik žmonių 
žioplumas turi ribas. Kiti manė, kad į pasiūlymą verta 
žiūrėti rimčiau, nes naujoji bendrovė nesikėsina į vi- 

suomenės kapšiuką, tikėdamasi tuos šiaurės kraštus 
įsigyti savo lėšomis. Ji visai nesiruošė traukti iš vargšų 
dolerius, banknotus, auksą ir sidabrą ir jais papildyti 
savo kasą. Ne! Ji norėjo už tą poliarinį nejudamąjį 
turtą sumokėti savais pinigais. 

Praktiškiems žmonėms atrodė, kad minėtoji bendro- 
vė, pasinaudojus „pirmojo užgrobėjo teise“, galėtų už- 
valdyti kraštą be varžytinių. Tačiau tai ir buvo sun- 
kiausia, nes, matyt, iki šiol žmogus negalėjo pasiekti 
ašigalio. Koncesininkai norėjo turėti juridinę sutartį, 
kad ateityje niekas negalėtų ginčyti jų teisių, jeigu 
Jungtinės valstijos įsigytų tą kraštą. Neteisinga būtų 
juos už tai kaltinti. Jie veikė apdairiai, — kadangi to- 
kiais atvejais daromos sutartys, teisiškas atsargumas 
negalėjo pakenkti. 

Tarp kitko, skelbime buvo punktas dėl galimų ne- 
susipratimų ateityje. Jis davė pagrindo įvairiems aiški- 
nimams, nes tikrosios jo prasmės nesuvokė net patys 
įžvalgiausieji žmonės. Jis buvo toks: „Nuosavybės tei- 
sės negalės būti ginčijamos dėl įsisenėjimo net ir tuo 
atveju, jeigu Žemės rutulyje įvyktų kokios nors geogra- 
finės ar meteorologinės permainos." 

Ką reiškė tie žodžiai? Kokias permainas turima gal- 
voje? Kokių permainų gali būti žemėje, kad su jomis 
turėtų itin skaitytis parduodamos teritorijos meteoro- 
logija ir geografija? 

„Tikriausiai, čia esama kokios nors paslapties“, — 
sakė kai kurie įžvalgūs žmonės. 

Pasipylė įvairūs aiškinimai: vieni lavino savo įžval- 
gumą, kiti tenkino smalsumą. 

Filadelfijos laikraštis „Ledžer“ tuoj išspausdino to- 
kią humoristinę pastabą: 

„Būsimieji Arktikos kraštų pirkėjai savo pastaba 
parodė žiną, kad netrukus Žemė susidursianti su kaž- 
kokia kometa, turinčia labai kietą branduolį, ir po tokio 
susidūrimo įvyks geografinių ir meteorologinių paki- 
timų. 

Sakinys buvo ilgokas, kaip ir tinka sakiniui, pre- 
tenduojančiam į moksliškumą, bet vis dėlto jis nieko 
neišaiškino. Be to, protingi žmonės negalėjo patikėti, 
kad Žemė gali susidurti su tokia kometa. Ir sunku buvo 
pamanyti, kad koncesininkai nerimautų dėl neįtikėtino 
atsitiktinumo. 

— Gal kartais, — rašė Naujojo Orleano laikraštis 
„Delta“, — naujoji bendrovė įsivaizduoja, kad ekvinok- 
cijos precesija kada nors padarys permainą, palankią 
Arktikos sričių eksploatacijai? 

— Kodėl gi ne? Juk tie reiškiniai keičia Žemės ašių 
lygiagretiškumą, — pasakė „Hamburger korespondent". 

— Iš tikrųjų, — rašė Paryžiaus „„Reviu sientifik“, — 
Ademaras savo knygoje „Jūros poslinkiai“ prileidžia, 
kad ekvinokcijų precesija, susijusi su nuolatiniu didžio- 
sios žemės orbitos ašies slinkimu į kitą vietą, gali na- 
tūraliai turėti įtakos lėtam temperatūros pakitimui įvai- 
riose Žemės rutulio vietose ir susigrūdusiems ašigaliuose 
ledynams. 

— Tai dar neįrodyta, — ginčijo „„Reviu d'Edin- 
burg“,— jeigu taip ir įvyktų, tai reiktų laukti dvylika 
tūkstančių metų, kol dėl minėto reiškinio Vega pasi- 
darytų mūsų Šiaurės žvaigžde ir Arktikos srityse pasi- 
keistų klimatas. 

— Na ką gi,— įsikišo Kopenhagos „,„Dagblad“,— po 
dvylikos tūkstančių metų bus pats laikas dėti savo ka- 
pitalus, o iki tol — nė kronos neišmesim. 

Vis dėlto nors „„Reviu sientifik“ ir turėjo pagrindo 
remtis Ademaru, vargu ar Arktikos pramonės bendrovė 
dėjo vilčių į permainas iš ekvinokcijų precesijos. 

Taip niekas ir neišaiškino, ką reiškė ta garsiojo 
skelbimo pastaba nei kokias kosmines permainas ji nu- 
matė ateityje. 

Gal būt, norint gauti žinių, būtų užtekę kreiptis į 
naujos bendrovės vadovybę — konkrečiai į jos pirmi- 
ninką. Tačiau pirmininko niekas nepažinojo! Nepažino- 
jo nei sekretoriaus, nei minėtos bendrovės vadovybės 

narių. Nebuvo net žinoma, kas parašė tą skelbimą. Į 
„Niujork herald“ redakciją jį atnešė kažkoks Viljamas 
S. Forsteris iš Baltimorės, Niufaundlendo prekybos na- 
mų ,„„Ardinelis ir K“" agentas, visų gerbiamas menkių 
pirklys — asmuo, matyt, fiktyvus. Šiuo klausimu jis bu- 
vo nebylys, kaip ir menkės jo sandėly, ir patys smal- 
sieji ir apsukrieji reporteriai negalėjo nieko iš jo iš- 
gauti. Vienu žodžiu, Arktikos pramonės bendrovė bu- 
vo tokia anoniminė, kad niekam nepavyko sužinoti nei 
vieno vardo. Štai kur buvo aukščiausio laipsnio paslap- 
tingumas! 

Nors naujos komercinės bendrovės steigėjai laikė 
savo vardus didžiausioje paslaptyje, tačiau jų tikslas 
buvo tvarkingai ir aiškiai išdėstytas skelbime, skirtame 
viso pasaulio gyventojams. 

Iš tiesų bendrovė nutarė įsigyti visiškon nuosavy- 
bėn dalį poliarinės srities, apjuostos aštuoniasdešimt 
ketvirto laipsnio lygiagrete, kurios centre buvo šiaurės 
ašigalis. 

Tiksliai žinoma, kad arčiausia prie to nepasiekia- 
mo Žemės rutulio taško priėję naujųjų laikų tyrinė- 
tojai — Paris, Markemas, Lokvudas ir Brenardas — 
nebuvo peržengę aštuoniasdešimt ketvirtos lygiagre- 
tės. O kiti jūreiviai, plaukioję Arktikos jūra, buvo 
sustabdyti žymiai žemesnėje platumoje: 1874 metais 
Pajeris, nuplaukęs kiek į šiaurę nuo Prano Juozapo ir 
Naujosios Žemės, pasiekė 82“15', 1870 metais Leu pra- 
siskverbė į šiaurę nuo Sibiro krantų iki 72947", 1879 
metais „Žanetos“ ekspedicijos dalyvis De Longas, pri- 
plaukęs salas, gavusias jo vardą — pasiekė 78'45', Kiti 
tyrinėtojai, aplenkę Naujojo Sibiro salas ir Grenlandi- 
ją ties Bismarko ragu, buvo prisiartinę tik prie septy- 
niasdešimt šešto, septyniasdešimt septinto ir septynias- 
dešimt devinto laipsnio šiaurės platumos. Taigi tarp 
83735, kur buvo nukake Lokvudas su Brenardu, ir 
aštuoniasdešimt ketvirtos lygiagretės liko dar tarpas, 
lygus dvidešimt penkiom minutėm. Vadinasi, Arktikos 

pramonės bendrovė, kaip rodė skelbimas, nesikėsino į 
seniau surastas žemes. Jos planai apėmė sritis, kur ne- 
buvo įžengusi žmogaus koja. 

Štai koks tos rutulio dalies plotas, juosiamas aštuo- 
niasdešimt ketvirtos lygiagretės. 

Nuo 84“ iki 90" viso šeši laipsniai; kadangi nuotolis 
tarp laipsnių lygus šešiasdešimčiai mylių, tai spindulio 
ilgis bus lygus trys šimtai šešiasdešimt mylių ir dia- 
metro ilgis — septyni šimtai dvidešimt mylių. Apskriti- 
mo ilgis du tūkstančiai du šimtai šešiasdešimt mylių, 
o plotas bus maždaug keturi šimtai septyni tūkstančiai 
kvadratinių mylių!. 

Tai beveik dešimta dalis Europos — nieko sau 
plotas! 

Skelbime, kaip mes žinome, buvo teigiama: jeigu 
neištirtos žemės niekam nepriklauso, tai jos priklauso 
visiems. Galimas daiktas, kad dauguma valstybių ir 
negalvos neigti tokio nuostato. Tačiau reikia numatyti, 
kad valstybės, besiribojančios su poliarinėmis sritimis, 
gali jas laikyti savo valdų tęsiniu į šiaurę ir pareikšti 
savo teises. Tokie reikalavimai bus tuo labiau pateisi- 
nami, jei atradimai Arktikos srityse priklausys drą- 
siems tų valstybių piliečiams. Federalinė vyriausybė, 
atstovaujama naujos bendrovės, matyt, tikėjosi, kad 
panašūs reikalavimai bus pateikti, ir ruošėsi atlyginti tų 
valstybių nuostolius pinigais, gautais per varžytines. Vis 
dėlto Arktikos pramonės bendrovės šalininkai nesiliovė 
tvirtinę: „(Ta nuosavybė bendra, bet jeigu niekas negali 
būti priverstas valdyti ką nors bendrai, tai negalima ir 
pasisakyti prieš tų didelių valdų pardavimą iš varžy- 
tinių." 

Buvo šešios valstybės, kurios dėl artimos kaimynys- 
tės turėjo neginčijamų teisių į tą teritoriją: Amerika, 
Anglija, Danija, Švedija su Norvegija, Olandija ir Ru- 


|! Tai beveik dvigubai didesnis plotas už visą Prancūziją, kuri 
užima 54 000 000 hektarų. (Aut. past.) 

sija. Be to, ir kiti kraštai galėjo remtis atradimais, pa- 
darytais jų jūreivių ir keliautojų. 

Taip būtų galėjusi įsikišti ir Prancūzija, nes keletas 
jos sūnų dalyvavo ekspedicijose, kurių tikslas buvo ty- 
rinėti poliarines teritorijas. Negalima nepaminėti tarp 
kitų ir drąsiojo Belo, kuris su „Fenikso“ ekspedicija bu- 
vo pasiųstas ieškoti Džono Franklino ir 1853 m. mirė 
prie Bičio salos. Argi galima užmiršti daktarą Oktavą 
Pavį, mirusį 1884 metais prie Sabaino rago, tuo metu, 
kai Grilio ekspedicija buvo sustojusi Kongero forte. Ar 
teisinga būtų nepaminėti ekspedicijos, su kuria Šarlis 
Martenas, Marmje, Brave ir jų šaunieji bendražygiai 
1838—1839 metais plaukiojo Špicbergeno jūrose? 

Tačiau Prancūzija nutarė visai nesikišti į tą Žygį, 
kuris buvo greičiau komercinio, negu mokslinio pabū- 
džio, ir atsisakė nuo savo dalies poliarinio pyrago, į 
kurį kitos valstybės rizikavo nusilaužyti dantis. Gali- 
mas daiktas, kad buvo jos teisybė ir gerai ji padarė. 

Taip pasielgė ir Vokietija. Ji būtų galėjus pasigirti 
žygiu į Špicbergeną, kuriam 1671 metais vadovavo 
Hamburgo gyventojas Fridrikas Martensas, ir priminti 
„Germanijos“ ir „Hanzos“ laivų ekspedicijas, kurioms 
1869— 1870 metais vadovavo Koldervėjus ir Hegema- 
nas; jie Grenlandijos pakrantėmis nuplaukė į šiaurę iki 
Bismarko rago. Tačiau, nežiūrint tų didelių atradimų 
praeityje, Vokietija visai nesiruošė padidinti savo impe- 
rijos ašigalio ploteliu. 

Taip pat pasielgė ir Austrija-Vengrija, nors jai ir 
priklausė Prano Juozapo žemė, esanti į šiaurę nuo Si- 
biro krantų. 

O Italija, kuri neturėjo jokio pagrindo kištis, visai 
ir nesikišo, nors tai gali pasirodyti neįtikėtina. 

Bet juk buvo dar Sibiro samojedai ir eskimai, pa- 
plitę Šiaurės Amerikos teritorijoje, buvo ir Grenlandi- 
jos, Labradoro, Bafino Pario archipelago ir Aleutų salų, 
išsidėsčiusių tarp Azijos ir Amerikos, čiabuviai, paga- 

liau čiukčių gentys, gyvenančios senojoje rusų Aliasko- 
je, priklausančioje amerikiečiams nuo 1867 metų. 

Bet tos tautos — tikrieji šiaurės gyventojai ir jos 
savininkai — visai neturėjo balso. 

Na ir kuo mokėtų tie vargšai varžytinėse, kurias 
buvo paskelbusi Arktikos pramonės bendrovė? Kriauk- 
lėmis, jūros vėplių iltimis ar ruonių taukais? 

O vis dėlto ta Arktikos sritis iš dalies jiems pri- 
klausė, — jie pirmieji surado ir teisėtai valdė šią Žemę, 
kurią dabar amerikiečiai ruošėsi parduoti iš viešų vaI- 
žytinių! Bet juk jie tik samojedai, čiukčiai, eskimai! Jų 
niekas net neatsiklausė. 

Tokia jau tvarka Žemėje! 


II SKYRIUS, 


kuriame skaitytojas susipažįsta su Olandijos, Danijos, Švedijos, 
Rusijos ir Anglijos delegatais 


Skelbimas susilaukė atgarsio. Ir tikrai, jeigu nau- 
joji bendrovė įsigytų šiaurės sritis, jos taptų visiška 
Amerikos nuosavybe, arba, tikriau sakant, Jungtinių 
Valstijų, kurių gaji federacija visą laiką stengiasi di- 
dinti savo valdas. Prieš kelerius metus Rusija perleido 
Jungtinių Valstijų vyriausybei teritoriją į šiaurės va- 
karus nuo Kordiljerų iki Beringo sąsiaurio, tuo pridė- 
dama jai gražų Naujojo Pasaulio plotą. Galima buvo 
tikėtis, kad didžiosios valstybės nežiūrės ramiai į Arkti- 
kos sričių prijungimą prie Federatyvinės respublikos. 

Tačiau, kaip jau minėjome, daugelis Europos ir Azi- 
jos valtybių, kurių sienos neprieina prie tų sričių, atsi- 
sakė dalyvauti tose nepaprastose varžytinėse, nes jų 
rezultatai atrodė labai abejotini. Ir tik valstybės, kurių 
krantai siekė aštuoniasdešimt ketvirtą lygiagretę, nuta- 
rė pasinaudoti savo teise ir pasiuntė oficialius atstovus. 
Mes pamatysime, kad jie tam pirkimui skyrė labai 
kuklias sumas, nes nežinojo, ar galės ateity valdyti 


16 


įsigytą žemę. Besotė Anglija vis dėlto atidengė savo 
atstovui gana didelį kreditą. Tuojau paaiškinsime: juk 
perleidimas poliarinių sričių visai negrėsė sugriauti 
Europos taiką, ir negalėjo atsirasti tarptautinio įtempi- 
mo. Net vokiečių Jupiteris — Bismarkas (didysis kanc- 
leris tada dar buvo gyvas) nesuraukė dėl to savo tan- 
kių antakių. 

Liko tik Anglija, Danija, Švedija-Norvegija, Olandi- 
ja ir Rusija. Jos grumsis Baltimorės varžytinėse su 
Jungtinėmis Valstijomis. Pasiūliusiam aukščiausią kai- 
ną teks tas šaltas poliarinis gaubtas, kurio tikroji kaina 
labai abejotina. 

Štai, tarp kitko, tos priežastys, dėl kurių penkios 
Europos valstybės visai teisėtai norėjo gauti tas žemes. 

Švedija-Norvegija, kuriai jau priklausė Šiaurės ra- 
gas ant septyniasdešimtos lygiagretės, visai neslėpė, 
kad turi teisę pretenduoti į didžiules sritis, plytinčias 
nuo jos krantų iki Špicbergeno ir net iki paties ašiga- 
lio. Ir iš tikrųjų, juk norvegas Keilhau ir garsusis šve- 
das Nordenšeldas, tyrinėdami tas šalis, daug nusipelnė 
geografijos mokslui. To niekas neneigė. 

Danija sakė, kad ji jau valdo Islandiją ir Farerų 
salas beveik prie pat poliarinio rato; jai priklauso ko- 
lonijos, įsteigtos šiauriausiose Arktikos srityse, pavyz- 
džiui — Disko sala Deviso sąsiauryje, gyvenvietės Hols- 
teinborgas, Provenas, Godhavnas, Upernevikas Bafino 
įlankoje ir vakariniame Grenlandijos krante. Be to, juk 
garsusis danų kilmės jūreivis Beringas, būdamas rusų 
tamyboje, 1728 metais perplaukė sąsiaurį, pramintą jo 
Ardu, ir po trylikos metų drauge su trisdešimčia savo 
Tšulos jūrininkų žuvo baisia mirtimi ant kranto saloj, 
kuri dabar irgi turi jo vardą! O argi dar anksčiau, 
1619 metais, jūreivis Janas Munkas neištyrė rytinio 
Grenlandijos kranto ir ar nepažymėjo žemėlapyje dau- 
gelio taškų, kurie pirmiau buvo visai nežinomi? Todėl 
Danija turėjo neginčijamą teisę stoti kaip pirkėja. 


Olandija priminė, kad jos jūrininkai Barencas ir 
Heimskerkas dar XVI amžiaus gale lankėsi Špicberge- 
ne ir Naujojoje Žemėje. Vienas iš jos sūnų, Janas Ma- 
jenas, 1621 metais, išvykęs į drąsią kelionę šiaurėn, 
prijungė prie savo krašto už septyniasdešimt pirmo 
laipsnio šiaurės platumos esančią salą, kuri buvo pra- 
minta jo vardu. Taigi Olandiją įpareigojo jos praeitis. 

Garsūs ir rusų žygiai. Juk Aleksejaus Čirikovo va- 
dovaujamoje ekspedicijoje plaukiojo Beringas; Pavluc- 
kis 1751 metais įplaukė į Ledinuotąjį vandenyną, o ka- 
pitonas Martynas Španbergas ir leitenantas Viljamas 
Voltonas jau 1739 metais buvojo tuose neištirtuose 
kraštuose — visi jie tyrinėjo sąsiaurį, skiriantį Aziją 
nuo Amerikos. Be to, Sibiro teritorija, kurioje gyvena 
samojedai, jakutai, čiukčiai ir kitos Rusijai pavaldžios 
tautos, tęsiasi 120“ šiauriniu Azijos pakraščiu iki pat 
Kamčiatkos, tai argi nepriklauso Rusijai ir pusė Ledi- 
nuotojo vandenyno? Argi jie nevaldo ant septyniasde- 
šimt penktos lygiagretės, tik devyni šimtai kilometrų 
nuo ašigalio, Naujojo Sibiro ir Liachovų salų, kurias jie 
surado XVIII amžiaus pradžioje? Pagaliau, argi ne anks- 
čiau už anglus, amerikiečius ir už švedus rusas jūreivis 
Čičagovas 1764 metais bandė surasti naują šiaurės per- 
ėjimą, norėdamas sutrumpinti kelią tarp dviejų kon- 
tinentų? 

Tačiau amerikiečiai, kaip atrodo, buvo labiau už ki- 
tus suinteresuoti tapti tų nepasiekiamų žemės rutulio 
kraštų savininkais. Džono Franklino ieškojimų metu jie 
atsidėję stengėsi prasibrauti šiaurėn drauge su Grineliu, 
Keinu, Hejesu, Griliu, De Longu ir kitais drąsiais jū- 
reiviais. Amerika irgi galėjo remtis savo krašto geogra- 
fine padėtimi, nes jos šiaurinė dalis nuo Beringo sąsiau- 
rio iki Hudzono įlankos yra įsiterpusi į Poliarinį ratą. 
Visos tos žemės, visos tos salos, kaip antai: Volastono, 
Princo Alberto, Viktorijos, Karaliaus Vilhelmo, Melvi- 
lio, Hokberno, Bankso, Bafino ir šimtai kitų salelių, 
argi tai nėra grandis, jungianti žemyną su devyniasde- 

šimtąja lygiagrete? Pagaliau, jeigu šiaurės ašigalis yra 
prijungtas beveik nenutrūkstama sausumos juosta prie 
vieno iš didžiausiųjų žemynų, tai tas žemynas ir bus 
greičiau Amerika, negu Europa arba Azija. 

Todėl visai suprantama, kad federalinė vyriausybė 
pasiūlė nusipirkti tą kraštą amerikiečių bendrovės nau- 
dai, nes jeigu egzistavo neginčijama teisė poliarinei 
sričiai įsigyti, tai ją turėjo tik Jungtinės Amerikos 
Valstijos. 

Reikia vis dėlto pripažinti, kad Jungtinė karalystė, 
valdanti Kanadą ir anglų Kolumbiją, kurios jūreiviai 
pasižymėjo ekspedicijomis į Arktiką, irgi turėjo pagrin- 
do siekti tos Žemės rutulio dalies prijungimo prie savo 
plačios kolonijinės imperijos. Anglijos laikraščiai ilgai 
ir aistringai svarstė tą klausimą. 

— Tegu, — rašė žinomas anglų geografas Kliptrin- 
genas sensaciją padariusiame ,„Taims“ straipsnyje, — 
tegu sau švedai, danai, olandai, rusai ir amerikiečiai 
giriasi savo teisėmis! O Anglija negali be skriaudos 
sau sutikti, kad tos valdos išslystų jai iš rankų. Argi 
jai nepriklauso šiaurinė Naujojo Pasaulio dalis. Argi 
jos žemės ir salos nebuvo užgrobtos jos pačios jūrei- 
vių, pradedant Vilobiu, kuris 1739 metais aplankė Špic- 
bergeną ir Naująją Žemę, ir baigiant Makliuru, kurio 
laivas 1853 metais praplaukė Šiaurės Vakarų vandens 
kelią. 

— O paskui, — rašė admirolas Fize „Standart“ 
straipsnyje, — argi Frobišeris, Devisas, Holis, Veimutas, 
Hudzonas, Bafinas, Kukas, Rosas, Paris, Bičis, Belčeris, 
Franklinas, Miulgrevas, Skorsbis, Maklintokas, Kenedis, 
Neirsas, Kolinsonas, Arčeris nebuvo anglosaksai? Koks 
gi kraštas turi daugiausia teisės į tą poliarinių žemių 
dalį, kurių anglų jūreiviai kol kas dar nepasiekė? 

— Tegu ir taip, — ginčijo „Kurjer de San-Diego“ 
(Kalifornija), — tačiau protaukime teisingai. Jeigu jau 
kilo ginčas tarp Jungtinių Valstijų ir Anglijos dėl 
garbės, tai mes sakome: nors anglas Markemas iš Neirso 

ekspedicijos ir priplaukė iki 83720' šiaurės platumos, — 
amerikiečiai Lokvudas ir Brenardas iš Grilio ekspedici- 
jos pralenkė jį penkiolika minučių ir įsmeigė žvaigždė- 
tą Jungtinių Valstijų vėliavą į 83735'. Todėl garbė di- 
džiausio priartėjimo į Šiaurės ašigalį priklauso jiems. 

Tokia buvo ataka puolančiųjų ir atkirčiai besiginan- 
čiųjų. 

Pagaliau, skaičiuojant drąsius jūrininkus, pabuvoju- 
sius tose Arktikos srityse, negalima užmiršti venecijie- 
čio Kaboto (1498 m.) ir portugalo Korterealio (1500 m.), 
kurie atrado Grenlandiją ir Labradorą. Tačiau nei Ita- 
lija, nei Portugalija nesirengė dalyvauti ruošiamose 
varžytinėse ir visai nesirūpino, kuri valstybė laimės. 

Galima buvo numatyti, kad aršiausia kova sulieps- 
nos tarp dolerio ir svaro sterlingų — tarp Amerikos ir 
Anglijos. 

Tuo tarpu, Arktikos pramonės bendrovei pasiūlius, 
kraštai, susisiekią su poliarinėmis sritimis, peržiūrėjo tą 
klausimą komersantams ir mokslininkams tarpininkau- 
jant. Po debatų valstybės nutarė dalyvauti varžytinėse, 
kurios turėjo prasidėti gruodžio 3 dieną Baltimorėje, 
skirdamos savo delegatams kreditus, kurių jie negalėjo 
viršyti. Suma, gauta per varžytines, turėjo būti Išda- 
linta, kaip nuostolių atlyginimas, penkiems pralaimėju- 
siems varžytinių dalyviams, o šie privalėjo atsisakyti 
nuo bet kokių pretenzijų į parduotą sritį ateityje. 

Neapsiėjo be ginčų, bet galų gale visi nurimo. Su- 
sidomėjusios valstybės sutiko su federalinės vyriausy- 
bės pasiūlymu, kad varžytinės įvyktų Baltimorėje. Gavę 
reikalingus įgaliojimus, Londono, Hagos, Stokholmo, 
Kopenhagos ir Peterburgo delegatai išplaukė į Jungti- 
nes Valstijas ir atvyko ten prieš tris savaites iki pa- 
skirtų varžytinių. 

Amerikai atstovavo vis tas pats Viljamas S. Forsteris, 
kurio vardu buvo pasirašytas Arktikos pramonės bend- 
rovės skelbimas, pasirodęs lapkričio 7 dienos „Niujork- 
herald“ laikraštyje. 

Dabar nors trumpai aprašysime delegatus, atvyku- 
sius iš Europos. 

Olandijai atstovavo buvęs Olandų Indijos reikalams 
tarėjas — Jakobas Jansenas, penkiasdešimt trejų me- 
tų storulis, žemas, kresnas, trumpos rankutės ir trum- 
pos kreivos kojytės, veidas apvalus, raudonas, akiniai 
su aliumininiais rėmeliais, plaukai pasišiaušę, žilstan- 
čios žandenos, — žmogus garbingas, per daug nepasiti- 
kįs sumanymu, kurio praktiniai tikslai jam buvo ne- 
aiškūs. 

Danijos atstovas — buvęs Grenlandijos viceguberna- 
torius Erikas Baldenakas, vidutinio ūgio, kreivapetis, 
pilvotas, su didžiule galva, toks trumparegis, kad skai- 
tė įbedęs nosį į sąsiuvinius ir knygų puslapius; jis laikė 
savo šalį teisėta šiaurės sričių valdytoja ir todėl nė 
klausyti nenorėjo apie kokius nors kitus pretendentus. 

Švedijai ir Norvegijai atstovavo Janas Haraldas, 
Christianijos kosmografijos profesorius, vienas iš uo- 
liausių Nordenšeldo ekspedicijos šalininkų, tikras šiau- 
riečio tipas — raudonveidis, plaukai ir barzda prino- 
tas — tai ištisai poleokristinė jūra, neturinti jokios ver- 
tės. Visiškai abejingas šiam sumanymui, jis atvyko 
tiktai dėl formalumo. 

Rusijai atstovavo pulkininkas Borisas Karkovas, pu- 
siau kariškis, pusiau diplomatas, aukštas, tiesus, su veš- 
liais plaukais ir didele barzda, visas it vieno kaulo; jį 
tarytum varžė civiliniai rūbai, nejučiomis jis siekė ran- 
ka kardo, kuris pirmiau kybodavo jam prie šono. Jį 
labai domino, ar už Arktikos pramonės bendrovės pa- 
siūlymo nesislepia koks tikslas, galįs būti tarptautinių 
santykių įtempimo priežastimi. 

Ir Anglijai atstovavo majoras Donelanas ir jo sekre- 
torius Dinas Tudrinkas. Juose buvo įsikūniję visas 
Jungtinės karalystės godumas, jos Komerciniai ir pra- 
moniniai instinktai, tas sugebėjimas pagal kažkokį pri- 
gimties instinktą laikyti savomis visas iki šiol niekam 

nepriklausančias šiaurines, pietines ir pusiaujo terito- 
rijas. 

Majoras Donelanas — pats tipiškiausias anglas — 
aukštas, liesas, kaulėtas, nervingas, kampuotas, siaurų 
pečių, tilviko kaklu, maža, it Palmerstono, galva, ger- 
vės kojomis — tikras žaliūkas pagal savo šešiasdešim- 
tus metus, niekados nepavargstąs — tai jis įrodė, pa- 
dėjęs atskirti Indiją nuo Birmos pastarosios sienų są- 
skaitą. Jis niekada nesijuokė ir, gal būt, niekada ne- 
buvo juokęsis. Ir ko gi jam juoktis? Ar yra kas matęs, 
kad juoktųsi keliamasis kranas, garvežys ar garlaivis? 

Tuo majoras iš esmės skyrėsi nuo savo sekretoriaus 
Dino Tudrinko, linksmo ir kalbaus didgalvio vaikino su 
užkritusiom ant kaktos garbanom ir mažomis primerk- 
tomis akutėmis. Kilimo škotas, jis garsėjo klubuose sa- 
vo pokštais ir sąmoju. Tačiau, nors jis ir buvo labai 
linksmas, bet kai tik grėsė pavojus Didžiosios Britani- 
jos kad ir neteisingiausioms pretenzijoms, jis, kaip ir 
Donelanas, pasidarydavo priešiškas ir nesukalbamas. 

Tie du delegatai turėjo, be abejo, pasirodyti pačiais 
aršiausiais amerikiečių bendrovės priešais. Šiaurės aši- 
galis yra jų nuosavybė, jis priklauso Anglijai nuo prieš- 
istorinių laikų, pats dievas patikėjo anglams globoti 
Žemės sukimąsi aplink savo ašį, ir todėl jie neleis, kad 
poliarinės sritys pereitų į svetimas rankas. 

Reikia dar pasakyti, kad nors Prancūzija nerado rei- 
kalo siųsti savo oficialaus ar neoficialaus atstovo, vis 
dėlto kažkoks prancūzas inžinierius išvyko į Ameriką, 
neva norėdamas tik iš smalsumo sekti tą nepaprastą 
įvykių eigą. Jis pasirodys savo laiku. 

Šiaurės Europos valstybių atstovai atvyko į Balti- 
morę įvairiais garlaiviais, kaip žmonės, nenorį daryti 
vieni kitiems įtakos. Jie buvo varžovai, kiekvienas jų 
turėjo kišenėje kreditą, reikalingą būsimam susirėmi- 
mui. Ta proga pasakysime, kad jie toli gražu nebuvo 
vienodai aprūpinti. Vienas turėjo savo žinioje Mažiau 
negu milijoną, kitas — dar mažesnę sumą. O, teisybę 

sakant, už mūsų planetos plotą, prie kurio beveik ne- 
įmanoma prieiti, neverta mokėti per daug! Geriau už 
kitus buvo aprūpintas anglų delegatas, — Jungtinė ka- 
ralystė atidengė jam didžiulį kreditą. Šios sumos dėka 
majoras Donelanas galėjo be didelio vargo nugalėti 
savo varžovus: švedą, daną, olandą ir rusą. Kas kita 
susidoroti su Amerika — sutriuškinti dolerį nelengva. 
Paslaptingoji bendrovė, be abejo, turėjo savo žinioje 
didelę sumą. Kova, kurioje ginklai būsią milijonai, tik- 
riausiai, įvyks tarp Jungtinių Valstijų ir Didžiosios Bri- 
tanijos. 

Atvažiavus europiečių delegatams, visuomenėje kilo 
dar didesnis nerimas. Laikraščiai buvo pilni nuostabiau- 
sių prasimanymų, Šiaurės ašigalio varžytinių proga 
sklido keisčiausios hipotezės. Ką iš to Šiaurės ašigalio 
norima daryti? Ir ką galima su juo padaryti? Nieko — 
nebent prižiūrėti Naujojo ir Senojo Pasaulio ledynus! 
Taip juokais rašė ir Paryžiaus laikraštis „Figaro“. Bet 
juk pirma reikėjo pereiti aštuoniasdešimt ketvirtąją ly- 
giagretę! 

Tuo tarpu delegatai, kurie vengė vienas kito plauk- 
dami per Atlantą, dabar, išlipę Baltimorėje, pradėjo 
ieškoti progų susipažinti. 

Iš štai dėl ko. 

Pirmiausia kiekvienas iš jų, kitiems nežinant, sten- 
gėsi užmegzti santykius su Arktikos pramonės bendro- 
ve. Visi jie norėjo sužinoti slaptuosius viso to sumany- 
mo motyvus ir kokio pelno tikėjosi gauti iš jo bend- 
rovė, kad, progai pasitaikius, galėtų tuo pasinaudoti. 
Tačiau iki šiol niekam nepasisekė surasti bendrovės 
skyriaus Baltimorėje. Nebuvo nei kontoros, nei tarnau- 
tojų. Buvo siūloma kreiptis informacijos į Viljamą S. 
Forsterį Hai-strite. Tačiau neatrodė, kad gerbiamasis 
menkių pirklys būtų žinojęs apie tą sumanymą daugiau 
už paprastą uosto kroviką. 

Čia delegatai negalėjo nieko sužinoti. Jiems teko 
pasitenkinti nevykusiais spėliojimais iš sklindančių 

paskalų. Nejaugi negalima bus sužinoti bendrovės pa- 
slapčių, kol ji pati jų nepaskelbs? Visi spėliojo. Be abe- 
jo, bendrovė ruošėsi prabilti tik tada, kai sandėris bus 
padarytas. 

Štai kodėl delegatai iš pradžių tyrinėjo vieni kitų 
kėslus, paskui ėmė susitikinėti ir lankytis ir pagaliau 
ėmė bendrauti — gal puoselėdami slaptą mintį suda- 
ryti sąjungą prieš bendrą priešą, t. y. prieš amerikiečių 
bendrovę. 

Kartą, lapkričio 22 dienos vakare, jie susirinko į 
pasitarimą ,„Volsli“ viešbutyje, majoro Donelano ir jo 
sekretoriaus Dino Tudrinko užimamuose kambariuose. 
Teisybę sakant, pulkininkas Borisas Karkovas, kuris 
buvo, kaip jau minėjau, prityręs diplomatas, daug pa- 
dėjo pastangų, kad delegatai galų gale imtųsi bendrai 
veikti. 

Iš karto buvo pradėta kalbėti apie tą komercinę ir 
pramoninę naudą, kurią kompanija tikėjosi gauti, įsigi- 
jusi Arktikos sritis. Profesorius Janas Haraldas paklau- 
sė, ar nepavyko jo kolegoms ką nors sužinoti tuo klau- 
simu. Visi vienas po kito prisipažino, kad jie darė žy- 
gių prieiti prie Viljamo S. Forsterio, iš kurio, kaip 
minima skelbime, ir reikėję gauti informaciją. 

— Tačiau man nepasisekė, — pasakė Erikas Balde- 
nakas. 

— Ir aš nieko nepešiau,— pridūrė Jakobas Jansenas. 

— O aš,-- pasakė Dinas Tudrinkas,— atėjęs majoro 
Donelano vardu į Hai-strito sandėlius, užtikau ten kaž- 
kokį storulį su fraku ir cilindru, ilga balta prijuoste nuo 
smakro iki užkulnių. Kai aš pradėjau jo klausinėti apie 
tą sumanymą, jis man atsakė, kad „Pietų žvaigždė“ kaip 
tik atvyko iš Niufaundlendo su pilnu kroviniu ir kad 
jis galįs sudaryti man didelį šviežios menkės krovinį 
„Ardrinelio ir K“" prekybos namų sąskaiton. 

— Taigi, taigi, — prašneko, kaip visuomet skeptiš- 
kai, buvęs Olandų Indijos tarėjas, — geriau pirkti men- 
kę, negu skandinti pinigus Ledinuotame vandenyne. 

— Čia visai kas kita,— atsakė majoras Donelanas 
savo šaižiu ir išdidžiu tonu. — Kalbama ne apie men- 
kes, bet apie ašigalio gaubtą. 

— Kurį Amerika norėtų užsimaukšlinti ant galvos, — 
prašneko juokdamasis Dinas Tudrinkas. 

— Ji gali gauti slogą,— sąmojingai pridūrė pulki- 
ninkas Karkovas. 

— Čia visai kas kita,— vėl pradėjo majoras Done- 
lanas,— ir aš nesuprantu, ką turi bendra galimas per- 
šalimas su mūsų pasitarimu. Matyt, dėl šiokios ar kito- 
kios priežasties Amerika, atstovaujama Arktikos pra- 
monės bendrovės, — įsidėmėkite žodį ,,pramonės“, 
ponai, — nori nupirkti prie ašigalio keturių šimtų septy- 
nių tūkstančių kvadratinių mylių plotą, esantį šiuo 
metu — įsidėmėkite, ponai, žodžius „šiuo metu“ — už 84" 
šiaurės platumos. 

— Mes tai žinom, majore Donelane,— pareiškė Ja- 
nas Haraldas.— Tačiau mes nežinom, kokiu būdu minė- 
toji bendrovė ruošiasi eksploatuoti tas teritorijas, jeigu 
tai yra teritorijos, arba jūras, jeigu tai yra jūros, — eks- 
ploatuoti pramoniniu požiūriu? 

— Čia visai kas kita, — trečią sykį pakartojo majo- 
ras Donelanas.— Kažkokia valstybė nori už pinigus gau- 
ti Žemės rutulio dalį, kuri savo geografine padėtimi 
turi priklausyti Anglijai. 

— Rusijai, — pasakė pulkininkas Karkovas. 

— Olandijai, — pasakė Jakobas Jansenas. 

— Skandinavijai,— įsiterpė Janas Jansenas. 

— Danijai, — pasakė Erikas Baldenakas. 

Visi penki delegatai pasišiaušė, ir pasikalbėjimas 
buvo bevirstąs barniu, bet įsimaišė Dinas Tudrinkas. 

— Palaukite, — tarė jis taikiu balsu, — „čia visai kas 
kita“, — kaip mėgsta sakyti mano viršininkas majoras 
Donelanas. Kadangi jau nutarta, kad poliarinės sritys 
bus parduodamos iš varžytinių, jos savaime taps nuosa- 
vybe tos jūsų atstovaujamos valstybės, kuri pasiūlys 
varžytinėse daugiau už kitas. Todėl jei jau Švedija- 

Norvegija, Rusija, Danija, Olandija ir Anglija atidengė 
savo pasiuntiniams kreditą, ar nevertėtų sudaryti sindi- 
katą; tai juos įgalins panaudoti tokią didelę sumą, kad 
amerikiečių bendrovei pasirodys per sunku su jais ko- 
voti. 

Delegatai susižvalgė. Ar nebus tik Dinas Tudrinkas 
radęs gerą būdą. 

Sindikatas. Šiais laikais be jo neišsiversi. Nori 
kvėpuoti, valgyti, gerti, miegoti — viskam reikalingas 
sindikatas! Tas žodis dabar madoje politiniame ir ko- 
merciniame pasaulyje. 

Tačiau dar reikėjo šį bei tą patikslinti, tikriau pa- 
sakius, paaiškinti, ir Jakobas Jansenas teisingai išreiškė 
savo kolegų jausmus, paklausęs: 

— Na, o paskui? 

— Taigi! Paskui, kai sindikatas turės pirkinį? 

— Bet man rodos, kad Anglija... — buvo beprade- 
dąs majoras. 

— Ir Rusija! — perkirto jį pulkininkas, grėsmingai 
suraukęs antakius. 

— Ir Olandija! — prabilo tarėjas. 

— Jei jau pats dievas dovanojo Daniją danams. .— 
pasakė Erikas Baldenakas. 

— Atleiskite, — šūktelėjo Dinas Tudrinkas,— yra tik 
viena dievo dovanota valstybė. Tai Škotija. 

— Kodėl gi? — paklausė švedų delegatas. 

— Argi nepasakė poetas: „Deus nobis Ecotia fe- 
cit!,— atsakė pokštininkas, perdirbęs savaip „„haec otia" 
Virgilijaus pirmosios eklogos šeštąją eilutę. 

Visi, išskyrus majorą Donelaną, pratrūko juoku, ir 
ginčas, kuris grėsė blogai baigtis, buvo jau antrą kai“- 
tą sustabdytas. Dinas Tudrinkas pridūrė: 

— Nesipyksime, ponai! Kas iš to? Geriau iš karto 
sudarykime mūsų sindikatą! 

— O paskui? — paklausė Janas Haraldas. 


! Dievas mums Škotiją sukūrė (iškreipt. Iot.). 

— O paskui, —atsakė Dinas Tudrinkas, — viskas 
klostysis paprasčių paprasčiausiai, ponai. Nupirkę po- 
liarinę sritį, jūs arba galėsite valdyti ją visi drauge 
nepasidalinę, arba, atlyginę teisingus nuostolius, per- 
duosite vienai iš bendrai įsigijusių valstybių. Svarbu, 
kad pagrindinis tikslas — galutinai pašalinti Amerikos 
atstovus — bus jau pasiektas. 

Tai buvo bent tuo tarpu protingas patarimas, nes 
netolimoje ateityje, jei teks rinkti galutiną valdytoją 
tam ginčytinam ir nenaudingam plotui, delegatai ne- 
truks įsikibti vienas kitam į plaukus, o žinome, kad jie 
toli gražu nebuvo plikiai! 

Šiaip ar taip, kaip teisingai pasakė Dinas Tudrinkas, 
Jungtinės Valstijos bus galutinai išstumtos iš preten- 
dentų tarpo. 

— Kas protinga, tai protinga,— pasakė Erikas Bal- 
denakas. 

— Puiku, — pasakė pulkininkas Karkovas. 

— Sumaniai,— pasakė Janas Haraldas. 

— (Gudriai, — pasakė Jakobas Jansenas. 

— Visai angliškai, — pasakė majoras Donelanas, 

Kiekvienas tarė savo žodį, slėpdamas širdyje viltį 
ateityje apmauti gerbiamus kolegas. 

— Vadinasi, — prabilo Borisas Karkovas,— sudarius 
sindikatą, numatoma, kad kiekvienai valstybei palie- 
kama teisė elgtis savo nuožiūra. 

Visi pritarė. 

Liko tik išaiškinti, kokį kreditą kiekviena valstybė 
atidengė savo delegatui. Tuos kreditus jie sudės kartu, 
ir, nėra abejonės, bendra suma bus tokia didelė, kad 
Arktikos pramonės bendrovės ištekliai jos neviršys. 

Ir Dinas Tudrinkas pasiteiravo apie kreditus. 

Negirdėtas daiktas. Kapų tyla. Niekas nenorėjo at- 
sakyti. Parodyti savo kapšiuką? Iškratyti kišenes į sin- 
dikato kasą? Prisipažinti, iki kokios sumos gali kelti 
kainą? Ko taip skubėti? O jeigu ateityje tarp naujojo 
sindikato narių kils nesutarimai? Yr jeigu aplinkybės 

privers kiekvieną kovoti tik už save? Arba jeigu 
diplomatą Karkovą įžeis Jakobo Janseno gudrybės, o 
šį užrūstins Eriko Baldenako pinklės, o tas vėl nesu- 
tiks su išdidžiomis majoro Donelano užgaidomis, o jei 
Donelanas, nė kiek nesivaržydamas, intriguos prieš kiek- 
vieną savo kolegą? Pagaliau paskelbti savo kreditą — 
tai atidengti kortas, o kortų, priešingai, rodyti nega- 
lima. 

Iš tikrųjų atsakyti Dinui Tudrinkui į jo teisėtą, bet 
nekuklų klausimą galima buvo dvejopai. Reikėjo arba 
padidinti savo kreditą, o dėl to gali būti didelių keb- 
lumų, kai teksią mokėti pinigus sindikatui, arba taip 
sumažinti savo sumą, kad sindikato klausimas virstų 
juokais ir nieko neišeitų iš to pasiūlymo. 

Tokia mintis kilo pirmiausia Olandų Indijos tarėjui, 
kuris, turime priminti, tam pasiūlymui neteikė didelės 
reikšmės, ir visi jo kolegos juo pasekė. 

— Aš labai gailiuosi, ponai, — pasakė jo lūpomis 
Olandija, — bet Arktikos sritims įsigyti esu paskyrusi 
tik 50 riksdalerių. 

— O aš — tik 35 rublius, — pasakė Rusija. 

— O aš —tik 20 kronų, — pasakė Skandinavija. 

— O aš —tik 15 kronų, — pasakė Danija. 

— Taigi, — tarė majoras Donelanas, ir jo balse pa- 
sigirdo išpuikimas, taip charakteringas Didžiajai Brita- 
nijai, — vadinasi, poliarinė sritis teks jums, ponai, nes 
Anglija gali jai skirti tik pusantro šilingo. 

Ir tuo ironišku pareiškimu baigėsi senutės Europos 
delegatų pasitarimas. 


III SKYRIUS 
Arktikos sričių pardavimas iš varžytinių 


Kodėl šis Šiaurės ašigalio pardavimas, nustatytas 
gruodžio 3 dieną, turėjo vykti paprastoje varžytinių sa- 
lėje, Kur visuomet buvo pardavinėjamas įvairus kilno- 

jamas turtas: baldai, namų apyvokos daiktai, ginklai, 
instrumentai ir t. t.; arba dailės kūriniai: paveikslai, sta- 
tulos, medaliai ir kitos senienos? Kodėl nekilnojamas 
turtas nebuvo parduodamas notaro kontoroje arba civi- 
linio teismo skyriuje, kur paprastai atliekamos tokios 
operacijos? Ir pagaliau, kam reikalingas kainotojas, jei- 
gu buvo pardavinėjama dalis žemės rutulio Nejaugi 
mūsų planetos žemės gabalą, nejudamiausią turtą pasau- 
lyje, buvo galima sulyginti su nekilnojamu turtu. 


Iš tikrųjų tai atrodė nelogiška. Tačiau taip buvo. 
Arktikos sritys parduodamos kaip tik tokiu būdu, ir 
pirkimo aktas nuo to nenustojo savo galios. Argi tai 
nerodo, kad Arktikos pramonės bendrovė šį nekilnoja- 
mą turtą laiko kilnojamu, tarsi jį būtų galima į kitą 
vietą nukelti? Ta keistenybė stebino kai kuriuos labai 
įžvalgius žmones, kurių reta net ir Jungtinėse Valsti- 
jose. 

Tarp kitko, jau yra buvęs panašus įvykis. Mūsų pla- 
netos gabalas buvo parduotas varžytinių salėje, tarpi- 
ninkaujant kainotojui. Tai įvyko kaip tik Amerikoje. 

Iš tikrųjų prieš kelerius metus Kalifornijoje, San- 
francisko mieste, vieną Ramiojo vandenyno salą, vardu 
Spenseris!, nusipirko turtuolis Viljamas U. Kolderupas,— 
jis davė penkis šimtus tūkstančių dolerių daugiau už 
savo konkurentą Dž. P. Taskinarą iš Stoktono. Spense- 
rio sala buvo parduota už keturis milijonus dolerių. 
Tačiau tai buvo gyvenama sala, tik už kelių laipsnių 
nuo Kalifornijos kranto, — sala su miškais, upeliais, su 
derlingu ir tvirtu gruntu, su pievomis ir laukais, tin- 
kamais žemdirbystei — o čia nežinia koks plotas, gal 
jūra, amžinai užšalusi, užversta nepraeinamais ledy- 
nais, kurių niekas negalės užimti. Todėl reikėjo ma- 
nyti, kad varžytinėse tos nežinomos poliarinės srities 
kaina nepasieks aukštos sumos. 


Žr. to palies autoriaus romaną ,„Robinzonų mokykla“ (Aut. 
past.) 

Vis dėlto įvykio nepaprastumas sutraukė tą dieną 
į varžytines daug žmonių, ir nors tarp jų mažai buvo 
rimtų pirkėjų, bet užtai buvo daug smalsuolių, kurie iš 
kailio nėrėsi, norėdami sužinoti, kuo viskas pasibaigs. 
Kova tikrai turėjo būti labai įdomi. 

Tik atvykę į Baltimorę, Europos atstovai pasijuto iš 
visų pusių apsupti, daug kas norėjo juos pamatyti ir, 
žinoma, gauti interviu. Nenuostabu, kad visuomenė, 
kaip dažnai būna Amerikoje, buvo iki aukščiausio laips- 
nio sujaudinta. Daug kas ėjo beprotiškų lažybų — tai 
įprasta forma, rodanti amerikiečių susijaudinimą. Šiuo 
užkrečiančiu pavyzdžiu pastaruoju laiku pradėjo sekti 
ir Europa. Amerikos federacija, Naujosios Anglijos, 
Rytų, Pietų ir Vidurio valstijų gyventojai susiskirstė į 
įvairias grupes ir laikėsi skirtingų nuomonių, tačiau 
visi palaikė savo kraštą ir tikėjosi, kad galų gale šiau- 
rės ašigaly suplevėsuos trisdešimt aštuonių žvaigždžių 
vėliava. Vis dėlto jie šiek tiek nerimavo. Nei Rusija, 
nei Švedija su Norvegija, nei Danija, nei Olandija ne- 
atrodė pavojingos. Bet buvo dar Didžioji Britanija su 
didelėmis teritorinėmis pretenzijomis, su atkakliu sie- 
kimu viską pasisavinti ir pasiglemžti savo banknotais. 
Ji dabar irgi, matyt, buvo paskyrusi stambią sumą. 
Vieni ėjo lažybų už Ameriką, kiti už Didžiąją Britani- 
ją, — kaip kokiose arklių lenktynėse, ir abiejų šių vals- 
tybių šalininkų skaičius buvo beveik lygus. Tuo tarpu 
Danijos, Švedijos, Olandijos ir Rusijos niekas nepa- 
laikė. 

Varžytinės buvo paskirtos vidurdienį. Smalsuolių 
susigrūdimas nuo pat ryto trukdė judėjimą Boltono gat- 
vėje. Jau iš vakaro mieste buvo sujudimas. Transatlan- 
tiniu kabeliu laikraščiai gavo žinią, kad daugumą ame- 
rikiečių pasiūlytų varžybų priėmė anglai, ir Dinas Tud- 
rinkas tuoj liepė tai paskelbti varžytinių salėje. Buvo 
kalbama, kad Didžiosios Britanijos vyriausybė perdavė 
Donelano nuožiūrai didelius fondus. „Niujork he- 
rald“ rašė, kad admiraliteto lordai reikalavo pirkti Ark- 

tikos žemes, kad jau ėmė traukti jas į angliškų koloni- 
jų sąrašą ir t. t. 

Kiek buvo teisybės tuose ganduose ir plepaluo- 
se,— niekas nežinojo. Bet tą dieną išmintingiausi Balti- 
morės žmonės nusprendė, kad, jeigu Arktikos pramonės 
bendrovė remsis tik savo kapitalu, kova, labai galimas 
daiktas, baigsis Anglijos laimėjimu. Todėl kai kurie 
įsikarščiavę jankiai stengėsi paspausti Vašingtono vy- 
riausybę. O naujoji bendrovė, atstovaujama savo kuk- 
laus agento Viljamo S. Forsterio, atrodė, visai nepastebi 
visų susijaudinimo, tarsi būtų įsitikinusi pergale. 

Sutartai valandai artėjant, minia Baltono gatvėje vis 
didėjo. Tris valandas prieš varžytinių pradžią prie salės 
negalima buvo prieiti. Kai salės durys atsidarė, publi- 
kai skirtose vietose prisikimšo galybės žmonių. Europos 
delegatams vietos buvo atitvertos pertvara. Iš ten jie 
galėjo stebėti varžytines ir laiku pasiūlyti didesnę 
kainą. 

Ten sėdėjo Erikas Baldenakas, Borisas Karkovas, Ja- 
kobas Jansenas, Janas Haraldas ir majoras Donelanas 
su savo sekretorium Dinu Tudrinku. Glaudžiu būriu 
sustoję, jie atrodė tarsi kareivių Kuopa, pasiruošusi 
puolimui. Ir tikrai atrodė, kad jie tuoj puls šturmuoti 
Šiaurės ašigalį! 

Iš Amerikos buvo tik menkių firmos atstovas su 
visiško abejingumo išraiška grubiame veide. Rodėsi, 
kad jis visai nesidomi aplinka ir tiktai galvoja, kur dėti 
krovinius, kurių laukė atplaukiančių iš Niufaundlendo. 
Kas gi buvo tie kapitalistai, kuriems atstovavo šis pras- 
čiokas, pasiruošęs operuoti milijonais dolerių? Tie da- 
lykai visuomet labai intrigavo visuomenę. 

Niekam nė į galvą neatėjo, kad Mastonas ir misis 
Skorbit yra svarbūs šio sumanymo dalyviai. Na ir kaip 
tai galima buvo atspėti? Abu jie neturėjo specialios 
vietos ir maišėsi minioje, apsupti kitų Patrankos klubo 
narių — Mastono kolegų. Jie atrodė paprasti, nesuin- 

teresuoti žiūrovai ir net visai nepažįstami su Viljamu 
S. Forsteriu. 

Suprantama, kad čia buvo nusižengta varžytinių 
papročiui: parduodamasis daiktas turi būti išstatytas 
viešai, kad visi galėtų jį pamatyti. Juk negalima Šiau- 
rės ašigalį, nelyginant kokią antikinę statulėlę, leisti 
per rankas, apžiūrinėti iš visų pusių, tyrinėti per lupą 
ar net patrinti pirštu patiną, norint įsitikinti, ar tai 
seniena, ar tik jos imitacija. O ašigalis vis dėlto buvo 
labai senas daiktas,— juk jis atsirado dar prieš gele- 
žies, prieš bronzos ir prieš akmens amžių,— dar prieš 
visas priešistorines epochas, nes juk jis egzistuoja nuo 
pat pasaulio pradžios! 

Nors paties ašigalio ir nebuvo ant kainotojo stalo, 
bet užtai visiems suinteresuotiems prieš akis kabojo 
didelis žemėlapis, kuriame Arktikos sritys buvo api- 
brėžtos ryškia spalva. Per aštuoniasdešimt ketvirtą ly- 
giagretę, septyniolika laipsnių aukščiau Poliarinio rato 
buvo nubrėžta aiški raudona linija, žyminti tą žemės ru- 
tulio dalį, kuri Arktikos pramonės bendrovės pasiūlymu 
buvo parduodama. Galimas daiktas, kad šios sritys buvo 
jūra, sukaustyta labai storu ledo kiautu. Bet tai rū- 
pėjo tik pirkėjams. Šiaip ar taip, apgavystės čia būti 
negalėjo: kiekvienas matė, ką jis perka. 

Lygiai dvyliktą valandą iš salės gilumos. pro mažas 
ornamentuotas dureles įžengė kainotojas Endrius R. 
Džilmoras ir atsisėdo prie savo stalo. Varžytininkas 
Flintas, žinomas savo griausmingu balsu, linguodamas, 
tarsi lokys narve, vaikštinėjo išilgai barjero, skiriančio 
publiką. Abu jie džiaugėsi, galvodami, kokią didelę su- 
mą centais jie gaus iš tų varžytinių. Pagal amerikiečių 
taisykles varžytinėse perkama grynais pinigais. Kad ir 
kokia didelė būtų suma, gauta už šiaurės ašigalį, ji 
visa turėjo būti perduota į rankas tiems atstovams, ku- 
rie bus pralaimėję varžytinėse. 

Ir štai salėje visu smarkumu nuskambėjo varpelis 

ir pranešė esantiems lauke,— čia kaip tik gera proga 
pasakyti „urbi et orbi“!, kad varžytinės prasidėjo. 

Kokia iškilminga valanda! Visame kvartale, visame 
mieste, visų širdys suplazdėjo. Iš Boltono ir gretimųjų 
gatvių iki pat salės ataidėjo tolimas susijaudinusios mi- 
nios klegesys. 

Endriui R. Džilmorui teko palaukti, kol įsisiūbavusi 
minia aprims, kad galėtų pradėti savo kalbą. 

Jis atsistojo ir apžvelgė susirinkusius. Paskui nusi- 
ėmė pensne ir pradėjo kiek susijaudinusiu balsu: 

— Ponai, federalinei vyriausybei pasiūlius ir Naujojo 
ir Senojo Pasaulio valstybėms sutikus, parduodama ap- 
link Šiaurės ašigalį žemės sritis, apribota aštuoniasde- 
šimt ketvirtąja lygiagrete, su visais žemynais, jūromis, 
sąsiauriais, salomis, salelėmis, ledynais, su visomis, ko- 
kios tik ten būtų, skystomis ir kietomis medžiagomis. 

Paskui jis parodė pirštu į sieną. 

— Malonėkite žvilgterėti į žemėlapį, sudarytą pa- 
gal naujausius atradimus. Kaip matote, bendras visos 
tos srities plotas lygus maždaug keturiems šimtams 
septyniems tūkstančiams kvadratinių mylių. Pardavimo 
patogumui nutarta kiekvieną kvadratinę mylią įkainoti 
atskirai. Taigi, keliant kainą, vienas centas bus laiko- 
mas maždaug keturiais šimtais septyniais tūkstančiais 
centų, o doleris — keturiais šimtais septyniais tūkstan- 
čiais dolerių. Prašom tyliau, ponai! Šie žodžiai nebuvo 
veltui pasakyti, nes salėje buvo toks klegesys, kurį 
kainotojui sunku buvo perrėkti. Įsikišus varžytininkui 
Flintui, kurio balsas sugriaudė nelyginant garlaivio si- 
rena rūko metu, visi aptilo, ir Endrius R. Džilmoras vėl 
prabilo šiais žodžiais: 

— Prieš pradedant varžytines, turiu priminti vieną 
pardavimo sąlygą, būtent: poliarinis nekilnojamas tur- 
tas aštuoniasdešimt ketvirtos lygiagretės šiaurės platu- 
mos ribose tampa visiška pirkėjo nuosavybe, ir savinin- 

ko teisės liks neliečiamos, kad ir kokios geografinės 
ar meteorologinės permainos įvyktų žemės rutulyje. 

Vėl ta keista skelbimo išlyga, vieniems juokinga, o 
kitiems žadinanti įtarimą. 

— Varžytines pradedame! — pasakė kainotojas vir- 
pančiu balsu. 

Ir, užsimojęs dramblio kaulo plaktuku, kaip priimta 
varžytinėse, jis paskelbė pro nosį: 

— Kvadratinė mylia už dešimt centų! 

Dešimt centų, arba viena dešimtoji dolerio,— taigi 
keturiasdešimt tūkstančių septynis šimtus dolerių už 
visą Arktikos kraštą. 

Tačiau Endriaus R. Džilmoro paskelbtą kainą tuoj 
pakėlė Erikas Baldenakas, atstovaująs danų vyriau- 
sybei. 

— Dvidešimt centų! — pasakė jis. 

— Trisdešimt centų! — sušuko Jakobas Jansenas 
Olandijos vardu. 

— Trisdešimt penki! — pasakė Janas Haraldas Šve- 
dijos-Norvegijos vardu. 

— Keturiasdešimt, — atsiliepė pulkininkas Borisas 
Karkovas visos Rusijos vardu. 

Dabar suma buvo pakilusi iki šimto šešiasdešimt 
dviejų tūkstančių aštuonių šimtų dolerių, o juk varžy- 
tinės buvo ką tik prasidėjusios. 

Reikia pasakyti, kad Didžiosios Britanijos atstovas 
iki šiol nebuvo prataręs nė žodžio, net nepračiaupęs 
sukąstų lūpų. 

Tylėjo ir Viljamas S. Forsteris, menkių firmos atsto- 
vas. Ir net šiuo momentu jis įsigilinęs skaitė ,,„Merkuri 
oi Niufaundlend“, kuriame buvo žinios apie prekes ir 
visos Amerikos rinkos kainas. 

— Keturiasdešimt centų už kvadratinę mylią! — it 
lakštingala suokė Flintas,— keturiasdešimt centų! 

Keturi majoro Donelano kolegos susižvalgė. Nejau- 
gi jie būtų išeikvoję savo kreditus pačioje kovos pra- 
džioje? Nejaugi dabar jie jau turės tylėti? 

— Na, na,— vėl prašneko Endrius R. Džilmoras,— 
keturiasdešimt centų! Kas daugiau! Keturiasdešimt cen- 
tų! O juk tas poliarinis ašigalis ne tiek vertas! 

Ir, rodos, tuoj pridės: „už ledą garantuoju!“ 

Bet čia Danijos atstovas pareiškė: 

— Penkiasdešimt centų! 

Olandijos delegatas pridėjo dar dešimt. 

— Kvadratinė mylia parduodama už šešiasdešimt 
centų! — sušuko Flintas. — Šešiasdešimt centų! Kas dau- 
giau? 

Tie šešiasdešimt centų jau buvo didelė suma — du 
šimtai keturiasdešimt keturi tūkstančiai du šimtai do- 
lerių. 

Olandijai pasiūlius didesnę kainą, salėje pasigirdo 
pritariamas šnabždesys. Tikrai keista: susigrūdę salė- 
je skurdžiai olandai, atrodą be skatiko kišenėje, mėtė 
dolerius už tą kraštą. 

Kai Jakobas Jansenas pakėlė kainą, majoras Done- 
lanas kilstelėjo galvą ir pasižiūrėjo į savo sekretorių 
Diną Tudrinką. Bet šis vos pastebimai papurtė galvą, 
ir Majoras taip ir neprasižiojo. 

Viljamas S. Forsteris, nenuleisdamas akių nuo rin- 
kos kainų, rašė pieštuku kažkokias pastabas laikraščio 
pakraščiuose. 

O Mastonas, atsakydamas į misis Evandželinos Skor- 
bit šypsnį, linktelėjo galvą. 

— Na, ponai, sukruskite!l Ko mes taip delsiame? 
Visi apsnūdę. .. — kartojo Endrius R. Džilmoras. — Nal 
Ar niekas neduos daugiau? Galima baigti? 

Ir jo plaktukas tai kilo, tai leidosi, kaip šlakstytu- 
vas zakristijono rankoje. 

— Septyniasdešimt centų, — tarė kiek drebančiu 
balsu profesorius Janas Haraldas. 

— Aštuoniasdešimt! — užrėkė jį Borisas Karkovas. 

— Na, na! Aštuoniasdešimt centų! — sušuko Flintas, 
kurio pilkos apvalios akys dėl kiekvieno kainos pakėli- 
mo vis labiau sublizgėdavo. 


35 


Dinui Tudrinkui -davus ženklą, majoras Donelanas 
pašoko tarsi velniukas ant spyruoklės. 

— Šimtą centų! — pratarė Didžiosios Britanijos at- 
stovas. 

Tais žodžiais Anglija įsipareigojo mokėti keturis 
šimtus septynis tūkstančius dolerių. 

Eję lažybų už Jungtinę karalystę sušuko „,valio!“, 
dalis publikos tarsi aidas atkartojo tą šūkį. 

Lažinęsi už Ameriką susižvalgė nusivylę. Keturi 
šimtai septyni tūkstančiai dolerių! Tai buvo stambi mil- 
žiniška suma už tą fantastinę šiaurės ašigalio sritį! 
Keturi šimtai septyni tūkstančiai dolerių už ledkalnius, 
ledo laukus ir lygumas! 

O Arktikos pramonės bendrovės atstovas nepratarė 
nė žodžio, net galvos nepakėlė! Nejaugi jis nepasiryš 
dar kartą pakelti kainos? Jeigu jis norėjo laukti, kol 
Danijos, Švedijos, Olandijos ir Rusijos delegatai išeik- 
vos savo išteklius, tai atrodė, kad tas momentas atėjęs. 
Ir tikrai iš jų veidų galima buvo spręsti, kad majoro 
Donelano „šimtas centų“ vertė juos trauktis iš kovos 
lauko. 

— Kvadratinė mylia — už šimtą centų! — du sykius 
pakartojo kainotojas. 

— Šimtą centų! Šimtą centų! Šimtą centų! — šaukė 
Flintas, pasidaręs ruporą iš pridėto delno prie burnos. 

— Argi niekas neduos daugiau? — klausė Endrius 
R. Džilmoras. — Taigi nutarta? Visi sutinka? Niekas ne- 
sigailės? Atiduosim? 

Ir, nuleidęs ranką su plaktuku, jis lūkuriuodamas 
žvalgėsi į žiūrovus, kurie iš susijaudinimo buvo netekę 
žado. 

— Vienas! Du! — ištarė jis. 

— Šimtą dvidešimt centų, — pasakė ramiai Viljamas 
S. Forsteris, net nepakėlęs akių nuo ką tik atversto 
laikraščio lapo. 

— Valio! Valio! Valio! — sušuko stačiusieji dideles 
sumas už Amerikos Jungtines Valstijas. 

Majoras Donelanas pasipūtė. Jo ilgas kaklas mecha- 
niškai sukinėjosi ant kampuotų pečių, o siauros lūpos 
buvo ištįsusios tartum snapas. Jis žaibavo akimis į 
abejingą amerikiečių bendrovės atstovą, tačiau šis net 
nepažvelgė. Tas velnias Viljamas S. Forsteris nė ne- 
krustelėjo! 

— Šimtas keturiasdešimt! — paskelbė majoras Do- 
nelanas. 

— Šimtas šešiasdešimt! — pasakė Forsteris. 


— Šimtas aštuoniasdešimt! — sugriaudėjo majoras. 
— Šimtas devyniasdešimt! — burbtelėjo Forsteris. 
— Šimtas devyniasdešimt penki centai.. — sustau- 


gė Didžiosios Britanijos delegatas. Ir, sukryžiavęs ran- 
kas ant krūtinės, jis tarsi šaukė kovon visas trisdešimt 
aštuonias Federacijos valstijas. 

Salėje buvo taip tylu, kad, rodos, galėtum girdėti, 
kaip rėplioja skruzdėlė, kaip plaukia maža žuvelė, ple- 
vena drugelis, šliaužia vikšras, juda mikrobas. Širdys 
plakė, lyg visų gyvybės būtų buvusios majoro Done- 
lano rankose. Jo galva, paprastai tokia judri, nebesisu- 
kinėjo. O Dinas Tudrinkas kasėsi pakaušį, vos nerauda- 
mas sau plaukų. 

Endrius R. Džilmoras stabtelėjo valandėlę, kuri vi- 
siems virto amžinybe. Menkių firmos agentas vis tebe- 
skaitė laikraštį ir rašė pieštuku pastabas, matyt, visai 
neturinčias nieko bendro su varžytinėmis. Nejaugi ir 
jis pabaigė savo išteklius? Nejaugi jis nepabandys dar 
kartą, paskutinį kartą, pakelti kainos? O gal sumokėti 
šimtą devyniasdešimt penkis centus už kvadratinę my- 
lią, tai yra septynis šimtus devyniasdešimt tris tūks- 
tančius dolerių už visą nekilnojamą turtą, jam atrodė 
tikra beprotybė? 

— Šimtas devyniasdešimt penki centai,— pradėjo 
kainotojas.— Taigi tenka... 

Ir jis užsimojo plaktuku, rengdamasis kaukštelėti į 
stalą. 

— Šimtas devyniasdešimt penki centai! — pakarto- 
jo varžytininkas. 

— Baikite! Baikite! — šaukė kai kurie nekantrūs žiū- 
rovai, nepatenkinti Endriaus R. Džilmoro delsimu. 

— Viens.  du...! — sušuko jis. 

Ir visų akys buvo įsmeigtos į Arktikos pramonės 
bendrovės atstovą. 

Tik pamanykit! Tas nuostabusis žmogus neskubėda- 
mas šnirpštė nosį didele, languota skepeiaite! 

Tuo tarpu Mastonas šaudė jį žvilgsniais, na ir misis 
Evandželinos Skorbit akys buvo nukreiptos į tą pačią 
pusę. Jų išbalę veidai rodė, kaip jie stengiasi paslėpti 
didelį savo susijaudinimą. Kodėl gi Viljamas S. Forste- 
ris delsė pasiūlyti didesnę kainą už majorą? 

Viljamas S. Forsteris nusišnypštė antrą, paskui tre- 
čią kartą taip garsiai, tarsi būtų šaudęs iš patrankos, 
o paskui šnipštelėjęs tyliai ir kukliai tarė: 

— Du šimtai centų! 

Salė krūptelėjo. Ir, amerikiečių papročiu, pratrūko 
tokie garsūs šūkiai: „Hip! Hip!“, kad net langai su- 
drebėjo. 

Majoras Donelanas, apstulbęs, suglumęs ir sugniu- 
žęs, sudribo greta ne mažiau apstulbinto Dino Tudrin- 
ko. Kvadratinė mylia už didžiulę sumą — aštuoni šimtai 
keturiolika tūkstančių dolerių, — atrodė, kad Britanijos 
atstovui nebuvo leista siūlyti daugiau. 

— Du šimtai centų! — paskelbė Endrius R. Džilmo- 
ras. 

— Du šimtai centų! — pakartojo Flintas. 

— Viens! Du! — rėkė kainotojas. — Kas dau- 
giau? 

Lyg nematomos paskatos pastūmėtas, majoras Done- 
lanas vėl pašoko ir pažiūrėjo į kitus delegatus. Tačiau 
tie kaip tik galvojo, kad tik jis vienas galįs apginti 
Šiaurės ašigalį nuo amerikiečių. Tai buvo paskutinės 
jo pastangos. Majoras išsižiojo, užsičiaupė, ir Anglija 
jo asmenyje susmuko ant suolo. 


38 


— Trys! — sušuko Endrius Džilmoras, suduodamas 
į stalą savo dramblio kaulo plaktuku. 

— Hip! Hip! Hip! — kaukė lažybininkai už perga- 
lingą Ameriką. 

Žinia apie varžytinių rezultatus akies mirksniu ap- 
lėkė visus Baltimorės užkampius, paskui telegrafo vie- 
lomis pasklido po visą Federaciją, o vėliau povandeni- 
niu kabeliu pasiekė ir Senąjį Pasaulį. 

Arktikos sričių už aštuoniasdešimt ketvirtos lygia- 
gretės savininke tapo Arktikos pramonės bendrovė per 
savo statytinį — Viljamą S. Forsterį. 

Ir kitą rytą Viljamas S. Forsteris, nuvykęs pranešti, 
kieno vardu įgytas pirkinys, pasakė, kad naujasis sa- 
vininkas yra Impis Barbikenas, atstovaująs minėtai Bend- 
rovei firmos ,„Barbikenas ir K“" vardu. 


IV SKYRIUS, 


kuriame pasirodo mūsų jaunųjų skaitytojų seni pažįstami 

„Barbikenas ir K Patrankos klubo pirmininkas! 
Bet ką turi bendra artileristai su šiaurės ašigaliu? Tuo- 
jau pamatysime. 

Ar reikia skaitytojui oficialiai pristatyti Impį Bar- 
bikeną, Baltimorės Patrankos klubo pirmininką, ir ka- 
pitoną Nikolį, ir Mastoną, ir Tomą Hanterį su medinėm 
kojom, ir nenuoramą Bilsbį, ir pulkininką Blemsberį, 
ir visus kitus jų kolegas! Žinoma, ne! Tie keistuoliai 
paseno dvidešimčia metų nuo to laiko, kai į save at- 
kreipė viso pasaulio dėmesį, tačiau jie liko tokie kaip 
buvę, suluošinti, bet karšti pramuštgalviai, pasiruošę, 
per daug nesvarstę, stoti į kiekvieną, kad ir patį pavo- 
jingiausią žygį. Laikas nesunaikino to atsargos artile- 
ristų legiono. Jis tausojo juos, kaip seniai nebevartoja- 
mas patrankas, puošiančias senų arsenalų muziejus. 

Jeigu Patrankos klubas savo įsikūrimo metais pri- 
skaitė iki tūkstančio aštuonių šimtų trisdešimt trijų 

narių (mes kalbame apie žmones, o ne apie jų kūno na- 
rius, ne apie rankas ir kojas, kurių daugumai artileristų 
trūko) ir dar trisdešimt tūkstančių penki šimtai septy- 
niasdešimt penki žmonės turėjo garbės būti minėto klubo 
nariais korespondentais, tai dabar tie skaičiai nė kiek 
nesumažėjo. Atvirkščiai. Nuo nepaprasto mėginimo už- 
megzti susisiekimą su Mėnuliu klubas dar labiau išgar- 
sėjo. 

Ir nors visi dar prisimena, kiek triukšmo sukėlė tas 
žymus bandymas, apie jį vis dėlto verta trumpai papa- 
sakoti. 

Keleriems metams praėjus nuo pilietinio Šiaurės 
Amerikos Valstijų karo, Patrankos klubo nariai, bodėda- 
miesi savo dykinėjimu, sugalvojo iš milžiniškos ,Kolum- 
biados“ iššauti sviedinį į Mėnulį. Floridos pusiasalyje, 
Munsičio mieste, jie nuliedino patranką — ilgio ji tu- 
rėjo devynis šimtus pėdų, o jos vidaus diametras buvo 
lygus devynioms pėdoms, ji buvo užtaisyta keturiais 
šimtais tūkstančių svarų piroksilino. Iš tos patrankos pa- 
leistas cilindrinis-kūginis aliuminio sviedinys, išstum- 
tas šešių milijardų litrų dujų, nulėkė į nakties švyturį. 
Tačiau nukrypus trajektorijai, sviedinys apskriejo Mė- 
nulį, grįžo į Žemę ir nukrito į Ramųjį vandenyną 2777 
šiaurės platumos ir 41737 vakarų ilgumos. Tenai fede- 
ralinio laivyno fregata ,„Suskehana“ išgriebė iš vandens 
sviedinį su jo laimingais gyventojais. 

Taip, su tikriausiais gyventojais. 

Sviedinyje-vagone buvo du Patrankos klubo nariai — 
klubo pirmininkas Barbikenas ir kapitonas Nikolis; tre- 
tysis, Mišelis Ardanas, buvo prancūzas, pagarsėjęs pra- 
muštgalvis. Visi trys grįžo iš tos kelionės gyvi ir svei- 
ki. Amerikiečiai būtų mielu noru leidęsi į naujus pa- 
vojus, tačiau prancūzas buvo ne toks. Mišelis Ardanas 
grįžo į Europą, jis, rodos, praturtėjo, nors tai daug ką 
stebino, ir galų gale pradėjo sodinti kopūstus, su apetitu 
juos valgė, ir net, kaip tvirtina geriausiai informuoti 
reporteriai, jie ėjo jam į sveikatą. 

Po to perkūniško šūvio Impis Barbikenas ir Nikolis 
ilsėjosi ant garbės laurų, bet nenurimo. Trokšdami di- 
delių žygių, jie svajojo apie naują tos pat rūšies išmonę. 
Pinigų jiems netrūko. Nuo paskutinės operacijos iš pen- 
kių su puse milijonų dolerių, kuriuos buvo sudėjusi 
Senojo ir Naujojo pasaulio visuomenė, jiems buvo likę 
apie du šimtai tūkstančių dolerių. Be to, jie važinėjo 
po Jungtines Valstijas, rodydamiesi publikai savo aliu- 
mininiam sviedinyje, nelyginant kokie gamtos stebuklai 
narvelyje. Taip keliaudami, jie surinko gražaus pinigė- 
lio ir įsigijo tokią didelę garbę, kokią tik begali įsivaiz- 
duoti garbėtroškos. 

Impis Barbikenas ir kapitonas Nikolis būtų galėję 
gyventi sau ramiai, jei nebūtų jų graužęs nuobodulys, Ir 
štai, neapsikęsdami neveiklumu, jie ir sugalvojo nusi- 
pirkti Arktikos sritis. 

Nereikia užmiršti, kad pakloti daugiau kaip aštuo- 
nis šimtus tūkstančių dolerių tokiam pirkiniui buvo ne- 
įmanoma be misis Evandželinos Skorbit paramos. Tos 
dosnios moteriškės dėka Amerika nugalėjo Europą. 

Bet iš kur tas dosnumas? 

Netikėta garbė, kurios po sugrįžimo sulaukė pirmi- 
ninkas Barbikenas ir kapitonas Nikolis, teko dar vienam 
žmogui. Jūs, žinoma, atspėjote, kad čia kalbama apie 
Dž. T. Mastoną, karštuolį Patrankos klubo sekretorių. 
Argi ne to talentingo mokslininko matematinių formu- 
lių dėka buvo įvykdytas tas drąsusis, ką tik paminėtas 
žygis? Jeigu jis ir nelydėjo savo draugų tarpplanetinėje 
kelionėje, tai ne iš bailumo,— prisiekiu sviediniu! Tas 
garbingas artileristas buvo be dešiniosios plaštakos, o 
dėl vieno dažnai kare pasitaikančio nelaimingo atsiti- 
kimo jis turėjo gutaperčinį pakaušį. Parodyti selenitams 
tokį luošį — tai pažeminti Žemės gyventojus, o Mė- 
nulis vis dėlto tik kuklus Žemės palydovas. 

Todėl, nors ir labai sielvartaudamas, Mastonas atsi- 
sakė skristi. Tačiau jis nesiliovė veikęs. Mastonas pri- 
sidėjo prie milžiniškos teleskopo statybos, ir, kai tas 

buvo pastatytas Longspike — vienoje iš aukščiausių 
Uolėtųjų kalnų viršūnių, — jis ir pats ten nusikraustė. 
O kai sviedinys, brėžiantis danguje savo didingą trajek- 
toriją, pasirodė, Mastonas jau nebesitraukė iš savo ste- 
byklos. Budėdamas prie milžiniško teleskopo okuliaro, 
jis pradėjo sekti savo draugus, oro vagonu skriejan- 
čius erdvėse. 

Daugelis manė, kad drąsieji keliautojai niekados ne- 
begrįš į Žemę. Iš tikrųjų buvo ko bijotis: sviedinys, 
Mėnulio traukos veikiamas, gali savo nauja orbita am- 
žinai suktis aplink nakties švyturį, tapęs mūsų palydovo 
palydovu. 

Bet ne! Nežymus nukrypimas, tarsi pačios apvaizdos 
lemtas, pakeitė sviedinio kryptį. Užuot nukritęs ant Mė- 
nulio, sviedinys, jį aplėkęs, pasisuko į Žemę vis grei- 
tėdamas ir, atsidūręs ties jūros paviršium, skriejo dau- 
giau kaip dviejų šimtų tūkstančių kilometrų per valan- 
dą greičiu. Laimė, Ramiojo vandenyno vandens masė 
sušvelnino kritimą, kurio liudininkė buvo amerikiečių 
fregata „Suskehana“. Žinia tuoj buvo pasiųsta Masto- 
nui. Patrankos klubo sekretorius tučtuojau iš observa- 
torijos Longspiko viršūnėj atkako gelbėti sviedinio. To- 
je vietoje, kur jis nukrito, buvo tiriama jūros gelmė, 
ir ištikimasis Mastonas, norėdamas rasti draugus, ne- 
svyruodamas ryžosi apsivilkti skafandru. 

Tačiau be reikalo jis taip stengėsi. Aliuminio svie- 
dinys, kaip žaibas nunėręs į vandenyno bangas tr iš- 
spaudęs vandens kiekį, sveriantį daugiau už jį patį, 
iškilo į paviršių. Ką veikė Barbikenas, kapitonas Niko- 
lis ir Mišelis Ardanas, kai buvo surasti vandenyno pa- 
viršiuje? Jie lošė domino savo plaukiojančiame kalė- 
jime. 

Grįždami vėl prie Mastono, turime pasakyti, kad 
jis, prisidėjęs prie tų nepaprastų įvykių, labai išgarsėjo. 

Mastonas su metaliniu kabliu dešiniosios plaštakos 
vietoje ir su dirbtiniu pakaušiu nebuvo gražuolis, ne- 
buvo jis ir jaunas, mūsų kalbamuoju metu jam buvo 

jau suėję penkiasdešimt aštuoneri metai. Tačiau jo sa- 
votiškas būdas, guvus protas, ugningos akys ir tas užsi- 
degimas, su kuriuo jis ėmėsi kiekvieno darbo, sužavėjo 
misis Skorbit, ir jis tapo jos idealu. Jo smegenys, san- 
dariai uždengtos gutaperčiniu dangteliu, buvo sveikos, 
ir teisingai jis buvo laikomas vienu iš įžymiausių savo 
laiko matematikų. 

Tuo tarpu misis Skorbit, visai nesidomėdama mate- 
matika,— paprastas aritmetikos veiksmas jai sukeldavo 
migreną,— jautė silpnybę matematikams. Ji laikė juos 
aukštesnėmis, nepaprastomis būtybėmis. Tik pagalvo- 
kit! Jie turi galvas, kuriose įvairūs „iksai“ barška tar- 
tum riešutai maišelyje, — turi smegenis, žaidžiančias 
algebros ženklais, turi rankas, kurios žongliruoja trigu- 
bais integralais, kaip fokusininkas stiklinėmis ir bute- 
liais, turi ir protą, suprantantį šitokias formules: 

(ff ę (xyz)dx dy dz. 

Taip! Tie mokslininkai atrodė jai verti susižavėjimo, 
jie tartum tyčia buvo sutverti, kad galėtų traukti mo- 
teris „tiesioginiai proporcingai masei ir atvirkščiai pro- 
porcingai nuotolių kvadratui“. Ir kaip tik Mastonas bu- 
vo pakankamai apkūnus, kad galėtų traukti ją nenuga- 
lima jėga, o dėl nuotolio, tai jis būtų prilygęs nuliui, 
jeigu jie galų gale būtų susiėję. 

Reikia pripažinti, kad Patrankos klubo sekretorius 
tuo visai nesidžiaugė, nes jis neieškojo laimės tokioje 
intymioje bendrystėje. O, be to, misis Evandželina Skor- 
bit nebuvo nei pirmos, nei antros jaunystės moteris — 
ji turėjo keturiasdešimt penkerius metus. Be to, ir ne- 
graži: sulaižyti smilkiniuose plaukai, kurių spalva pri- 
minė dažytą ir perdažytą medžiagą, o iš burnos kyšojo 
ilgi dantys, išlikę visi aliai vieno, plokščia krūtinė ir 
negraži eisena. Trumpai sakant, tipinga senmergė, nors 
ir buvo gyvenusi kažkada santuokoje — tiesa, tik keletą 
metų. Tačiau ji buvo puiki moteris, ir jai nebūtų trūkę 
gyvenimo džiaugsmų, jei ji būtų galėjusi garsėti Balti- 
morės salonuose kaip misis Maston. 

Našlės turtas buvo labai didelis. Tiesa, ji negalėjo 
lygintis su tokiais turtuoliais, kaip Guldai, Makiai, Van- 
derbiltai, Gordonai, Benetai, su milijardieriais, prieš ku- 
riuos net Rotšildai atrodė elgetos. Žinoma, ji neturėjo 
trijų šimtų milijonų, kaip misis Moses Karper, arba 
dviejų šimtų milijonų, kaip misis Stiuart, arba aštuo- 
niasdešimt milijonų, kaip misis Kroker,— tai bent naš- 
lės! Nebuvo ji nei tokia turtinga, kaip misis Hamerslei, 
misis Heli Grin, misis Mefit, misis Maršal, misis Para 
Stivens, misis Minčeri ir kai kurios kitos! Tačiau ji ga- 
lėjo rodytis šventėje Penktosios aveniu rūmuose Niu- 
jorke, kur buvo kviečiami tik tokie svečiai, kurie tu- 
rėjo ne mažiau kaip penkis milijonus. Misis Evandže- 
lina Skorbit iš tikrųjų turėjo keturis milijonus dolerių, 
t. y. dvidešimt milijonų frankų, kuriuos jai buvo palikęs 
velionis Džonas P. Skorbitas, sudėjęs didelį turtą, vers- 
damasis madingų drabužių ir sūdytos kiaulienos preky- 
ba. Ir visą tą turtą geraširdė našlė su džiaugsmu būtų 
atnešusi Mastonui ir dar būtų pridėjusi švelnios neiš- 
senkančios meilės turtus. 

Tuo tarpų, Mastonui prašant, misis Evandželina 
Skorbit sutiko keletu šimtų tūkstančių dolerių paremti 
Arktikos pramonės bendrovės sumanymą, net gerai jo 
nesuprasdama. Be to, ji buvo įsitikinusi, kad žygis, ku- 
riame dalyvauja Mastonas, turi būti grandiozinis, di- 
dingas ir nepaprastas. Patrankos klubo sekretoriaus pra- 
eitis nusakė jo ateitį. 

Kai po varžytinių buvo paskelbta, kad naujos bend- 
rovės vadovybės priešakyje stovi Patrankos klubo pir- 
mininkas, atstovaujantis firmai ,„Barbikenas ir K?“, mi- 
sis Skorbit visiškai nusiramino. 

O kadangi tas „ir K“" narys pats Mastonas, tai be- 
liko tik džiaugtis, kad ji pati stambiausia bendrovės 
akcininkė. 

Tokiu būdu misis Evandželina Skorbit tapo savinin- 
ke didelės poliarinių kraštų dalies už aštuoniasdešimt 
ketvirtos lygiagretės. Ar bereikia geriau! Bet kaip 

ji arba, tikriau sakant, kaip bendrovė gaus pelną iš sa- 
vo nepasiekiamų valdų? 

Klausimas liko klausimu, ir jeigu materialiniais su- 
metimais dėl jo jaudinosi misis Evandželina Skorbit, 
tai visas pasaulis domėjosi juo tik iš paprasto smalsumo. 

Ta nuostabi moteris, prieš atiduodama savo pinigus 
bendrovės iniciatoriams, stengėsi, tiesa, labai santūriai, 
ką nors iškvosti iš Mastono. Tačiau šis atkakliai tylėjo. 
Misis Evandželina Skorbit sužinos tai vėliau, kai bus 
nustebintas pasaulis, sužinojęs apie naujosios bendro- 
vės tikslus. 

Nėra abejonės, kad, jos manymu, šis projektas, Žano 
Žako Ruso žodžiais tariant, „neturės sau pavyzdžio ir 
pasekėjų“, kad jis toli pralenks Patrankos klubo narių 
bandymą pravesti susisiekimą tarp Žemės ir jos paly- 
dovo. 

Bet jeigu ji prisispyrusi imdavo klausinėti, Masto- 
nas pridėdavo savo kablį prie pričiauptų lūpų ir tik pa- 
sakydavo: 

— Pasitikėkite manimi, brangioji misis Skorbit. 

Ir jeigu misis Evandželina Skorbit sutiko pasitikėti 
juo „prieš tai“, tai kaip ji apsidžiaugė „po to“, kai aist- 
ringasis sekretorius pasakė, kad jai tik vienai garbė, jei 
Jungtinės Amerikos Valstijos nugalėjo Šiaurės Europą. 

— (Gal dabar galiu ką nors sužinoti? .— paklausė ji, 
šypsodamasi žymiam matematikui. 

— Netrukus sužinosite,— atsakė Mastonas ir tvirtai, 
amerikoniškai, paspaudė ranką savo kompanionei. 

Ir tas rankos paspaudimas beregint nuramino didelį 
misis Evandželinos Skorbit nekantrumą. 

Kelioms dienoms praslinkus, Senąjį ir Naująjį pa- 
saulį nepaprastai sukrėtė (o koks sukrėtimas laukė dar 
ateityje!) žinia apie beprotišką projektą, kurio įvyk- 
dymui Arktikos pramonės bendrovė ėmė pardavinėti 
akcijas. 

Bendrovė, nupirkusi Šiaurės ašigalio sritį, eksploa- 
tuos akmens anglies klodus. 

Vv SKYRIUS 
Ar Šiaurės ašigaly esama akmens anglies klodų? 


Toks klausimas iš karto ateidavo į galvą kiekvie- 
nam bent kiek logiškai mąstančiam žmogui. 

— Iš kur gali būti Šiaurės ašigaly akmens ang- 
lies? — sakė vieni. 

— O kodėl negali ten būti? — atsakinėjo kiti. 

Akmens anglies sluoksnių, kaip žinome, randama 
įvairiose Žemės rutulio vietose. Jų gausu daugelyje 
Europos sričių. Akmens anglies daug yra abiejuose 
Amerikos žemynuose, ir, gal būt, jų daugiausia turi 
Jungtinės Valstijos. Anglies netrūksta nei Afrikoje, nei 
Azijoje, nei Okeanijoje. 

Daugiau ištyrus žemės rutulį, akmens anglies klodų 
randama visuose geologiniuose sluoksniuose: antraci- 
tas —seniausiuose, o akmens anglis užtinkama viršuti- 
niuose anglinguose sluoksniuose, stipitas — antros eilės 
grunte, rusvoji anglis — terciaro grunte. Mineralinių 
degalų užteks šimtmečiams. 

Visame pasaulyje kasmet iškasama keturi šimtai mi- 
lijonų tonų anglies, iš kurių šimtas šešiasdešimt milijo- 
nų priklauso Anglijai. Augant pramonei, didėja ir ak- 
mens anglies sunaudojimas. Elektra pakeičia garą kaip 
varomoji jėga, bet jai pagaminti reikia sunaudoti tiek 
pat anglies. Pramonės pilvas gyvena vien anglimi, kito 
maisto jis nepripažįsta. Pramonė — „angliaėdis“ gyvu- 
lys, ir jį reikia gerai šerti. 

Angelis, be to, ne tik kuras, bet ir medžiaga, iš kurios 
dabartinis mokslas išgauna daugybę produktų įvairiau- 
siems reikalams. Perdirbta anglimi laboratorijos tige- 
liuose galima dažyti, saldinti, suteikti aromato kvepa- 
lams, ja galima garinti, valyti, ji tinka kurui, šviesai, net 
papuošalams — iš jos gaminami deimantai. Anglis nau- 
dinga kaip ir geležis, gal net naudingesnė. 

Laimė, galime būti ramūs — geležies niekados nepri- 
truks — ji žemės plutos sudėtinė dalis. 

Juk Žemė iš esmės yra geležies masė, išlydyta kai 
kur net iki skysto pavidalo ir padengta skystu silikatu — 
tam tikru šlaku, ant kurio slūgso uolienos ir vandeny- 
nai. Kitų metalų, taip pat akmens ir vandens, mūsų pla- 
netos sudėty daug mažiau negu geležies. 

Jeigu geležies atsargų mums užteks amžių amžiams, 
tai su akmens anglimi taip nebus. Todėl žmonės, žvelgią 
į ateitį per kelis šimtus metų, turi ieškoti akmens ang- 
lies klodų visur, kur tik senais geologiniais laikais ga- 
lėjo juos suformuoti viską pramatanti gamta. 

— Labai gerai! — sakė naujos bendrovės prieši- 
ninkai. 

Bet juk Jungtinėse Valstijose, kaip ir visur, nemaža 
žmonių, kurie iš pavydo ar pykčio mėgsta viską peikti, 
o nemaža ir tokių, kurie ginčijasi tik dėl malonumo gin- 
čytis. 

— Labai gerai? — sakė tie žmonės.— Bet iš kur Šiau- 
rės ašigalio srityje bus anglies! 

— Kaip iš kur? — atsakydavo Barbikeno šalinin- 
kai.— Labai galimas daiktas, kad geologinių sluoksnių 
susidarymo epochoje Saulės masė, pagal M. Blande teo- 
riją, buvo daug didesnė, ir temperatūros skirtumas tarp 
pusiaujo ir ašigalių nebuvo taip didelis. Ir dar daug 
amžių prieš žmogaus atsiradimą mūsų žemė buvo vei- 
kiama aukštos temperatūros ir drėgmės, ir tada šiauri- 
nėje žemės rutulio dalyje augo milžiniški miškai. 

Tą temą moksline ir humoristine forma gvildeno 
daugelis bendrovei palankių laikraščių ir žurnalų. 

Iš tikrųjų po baisių sukrėtimų, prieš susidarant ga- 
lutinam Žemės pavidalui, tie miškai atsidūrė giliai po 
žeme ir, laikui bėgant, vandens ir vidinio žemės karščio 
veikiami, turėjo pavirsti į akmens anglies klodus. To- 
dėl galima drąsiai tvirtinti, kad poliarinės sritys turtin- 
gos anglies klodų, tik ir laukiančių šachtininkų kirtiklio. 

Be to, buvo ir faktų — nenuginčijamų faktų, kuriais 
negalėjo abejoti net labai gilaus proto žmonės, nepratę 

remtis prielaidomis, jie visai pritarė anglies klodų ieš- 
kojimams poliariniuose kraštuose. 

Kaip tik apie visa tai kalbėjosi, kelioms dienoms 
praėjus, majoras Donelanas su savo sekretorium, sėdė- 
dami tamsiausiame ,„Dviejų draugų“ restorano kampe- 
lyje. 

— Nejaugi Barbikeno, kad jį velniai rautų, būtų tei- 
sybė? — sakė Dinas Tudrinkas. 

— Galimas daiktas, — atsakė majoras Donelanas,— 
net sakyčiau — nėra abejonės. 

— Bet tada jie prisikraus turto, eksploatuodami po- 
liarines sritis! 

— Tikriausiai! — atsakė majoras.— Jeigu jau Šiau- 
rės Amerikoje yra didžiuliai akmens anglies klodai ir 
nuolat pranešama apie naujų atradimą, tai nėra abejo- 
nės, kad ateityje jų atras dar daugiau, ponas Tudrinkai. 
Juk Arktikos žemės yra tartum Amerikos žemyno tęsi- 
nys. Tie patys geologiniai sluoksniai ir jų susiklosty- 
mas. Ypač Grenlandija atrodo Naujojo pasaulio tęsinys. 
Grenlandiją reikia laikyti Amerikos žemyno dalimi. 

— Kaip arklio galva, kurios formą turi Grenlandija, 
sujungta su arklio liemeniu,— įterpė Donelano sekre- 
torius. 

— Pridursiu, — pasakė majoras, — kad profesorius 
Nordenšeldas, tyrinėdamas Grenlandijos teritoriją, su- 
rado nuosėdines formacijas, susidedančias iš smiltainio 
ir skalūno su rusvosios anglies priemaiša, kurioje buvo 
daug suakmenėjusių augalų. Vien tik Disko apylinkėj 
danas Stenstrupas rado septyniasdešimt vieną klodą su 
daugybe augalų įspaudų, tai neginčijamas įrodymas, kad 
kadaise poliarinėse srityse vešėjo gausi augmenija. 

— Na, o aukščiau? 

— Aukščiau, arba toliau į šiaurę, — atsakė majoras, — 
irgi yra anglies, tai tvirtina radiniai, ir, atrodo, tik imk 
ir kask. Ir jeigu jos taip gausu tuose kraštuose žemės 
paviršiuje, tai argi negalima tvirtinti, kad tų klodų esa- 
ma ir žemės plutos gelmėje. 

Majoras Donelanas buvo teisus. Nuodugniai išstu- 
dijavęs Arktikos sričių geologines formacijas, jis dau- 
giausia iš visų anglų niršo tokiomis aplinkybėmis. Gal 
jis ir ilgai būtų kalbėjęs ta tema, jei nebūtų susigavęs, 
kad jo pašnekesio klausosi visi smuklės lankytojai. Tuo- 
met Tudrinkas ir majoras nusprendė, kad visų geriausia 
būsią patylėti, bet Tudrinkas dar paklausė: 


— Ar jūsų nestebina vienas dalykas, majore Done- 
lanai?2 
— O koks? 


— O tai, kad sumanymui dėl Šiaurės ašigalio ir ang- 
lies klodų vadovauti ima artileristai, o tiktų geriau in- 
žinieriams ar bent jūrininkams. 

— Taip,— atsakė majoras, — tikrai čia yra ko stebė- 
tis. 

O laikraščiai kiekvieną rytą rašė dėl tų anglies klo- 
dų... 
„Klodai? Kokie klodai? — klausė laikraštis „Pol mol 
gazet“ savo karštuose Anglijos komersantų sluoksnių 
inspiruotuose straipsniuose ir imdavo plūsti Arktikos 
pramonės bendrovę. 

— Kaip tai „kokie“? — atsakydavo jiems drąsūs Bar- 
bikeno šalininkai Čarlstono laikraščio ,„Deili nius“ skil- 
tyse.— Tai tie patys klodai, kurie buvo surasti 1875— 
1876 metais kapitono Neirso prie aštuoniasdešimt ant- 
ros lygiagretės, tuo pat metu jis ištyrė sluoksnius, ro- 
dančius, jog ten buvo mioceno augmenija, turtinga tuo- 
pų, skroblų, putinų, lazdynų ir spygliuočių. 

— O ar ne mūsų tėvynainiai 1881—1884 metais, — 
tęsė „„Niujork vitnes“ mokslinis metraštininkas, — leite- 
nanto Grilio ekspedicijos į ledi Franklin įlanką metu 
surado akmens anglies klodus visai netoli nuo Konge- 
rio forto Voterkorso įlankėlėje? Argi daktaras Pavis ne 
pagrįstai tvirtino, kad tuose kraštuose yra akmens ang- 
lies klodų, tarsi apdairios gamtos paskirtų ateičiai, tos 
atšiaurios srities šalčiui nugalėti? 

Suprantama, tokie įtikinami narsių amerikiečių tyri- 
nėtojų patikrinti faktai Barbikeno priešininkams užčiau- 
pė burnas. 

Ir tie, kurie sakė: „Iš kur ten gali būti anglies klo- 
dų?"“ — pradėjo lenkti galvas prieš tuos, kurie tvirti- 
no: —,„O kodėl jų gali nebūti?“ Taip, akmens anglics 
klodų ten būta ir dargi labai daug. Šiaurės ašigalio že- 
mės slėpė brangaus degalo sluoksu1cs, tūnančius ge!- 
mėse tų sričių, kur kadaise vešėjo augmenija. 

Bet pralaimėję ginčą dėl anglies klodų, kurių buvi- 
mu Arktikos gelmėse niekas neabejojo, priešai nega- 
lėjo nurimti ir ėmė klausimą nagrinėti iš kitos pusės. 

— Tegu bus jūsų teisybė! — pasakė kartą Donela- 
nas, susidūręs akis į akį su Barbikenu per viešą susirin- 
kimą Patrankos klubo salėje.— Tegu bus jūsų teisybė! 
Aš sutinku, netgi pats tvirtinu: jūsų bendrovės įgytose 
srityse tų klodų esama. Bet pamėginkit juos iškasti! 

— Tai mes ir iškasim, — atsakė ramiai Impis Barbi- 
kenas. 

— Tai peržengsite aštuoniasdešimt ketvirtąją lygia- 
gretę, kurios nebuvo peržengęs nė vienas tyrinėtojas. 

— Mes ją peržengsime. 

— Ir pasieksite ašigalį! 

— Pasieksime. 

Matydami, kaip šaltai ir įsitikinusiu balsu atsakinėja 
Patrankos klubo pirmininkas, kaip atkakliai ir logiškai 
jis gina savo nuomonę, suabejojo net patys didžiausieji 
užsispyrėliai. Jie suprato, kad prieš juos stovi žmogus, 
kokį jie pažinojo jau daugelį metų: ramus, šaltas, susi- 
kaupęs ir rimtas, tikslus, kaip chronometras, drąsus ir 
atkakliai siekiąs praktinių tikslų, nors jiems ir reikėtų 
drąsiausių žygdarbių. 

Visi, kurie žinojo karštą majoro Donelano būdą, su- 
prato, kad gerbiamasis džentelmenas trokšta pasmaugti 
savo priešininką. O! Tas pirmininkas Barbikenas buvo 
tvirtos dvasios ir kūno, jis turėjo, kaip buvo pasakęs 
Napoleonas, gerą grimzlę ir todėl nebijojo nei vėjų, 

nei audros. Jo priešai, varžovai ir pavyduoliai puikiai 
tai žinojo! 

Kadangi negalima uždrausti pašaipoms šaipytis, tai 
ir įsismarkavo įniršis prieš naująją bendrovę. Patrankos 
klubo pirmininkui buvo suversti patys absurdiškiausi 
projektai. Pasipylė karikatūros, itin jų gausu buvo Eu- 
ropoje, o daugiausia Jungtinėje karalystėje, kuri nie- 
kaip negalėjo pakęsti pralaimėjimo, kad doleris nuga- 
lėjo svarą sterlingų. 

Štai kaip! Tas jankis tvirtina pasieksiąs Šiaurės aši- 
galį! Jis įžengsiąs ten, kur nė vienas žmogus nebuvo 
įkėlęs kojos! Jis įsmeigsiąs Jungtinių Valstijų vėliavą 
į vienintelį Žemės rutulio tašką, kuris amžinai sustin- 
gęs, kai visi kiti taškai juda žemei besisukant! 

Na, ir davė sau valią karikatūristai! 

Didelių knygynų vitrinose ir kioskuose, kaip Europos 
sostinėse, taip ir dideliuose Konfederacijos miestuose — 
šiam laisvės krašte, pasirodė eskizų ir piešinių, vaiz- 
duojančių Barbikeną, kuris keisčiausiais būdais mėgina 
pasiekti Šiaurės ašigalį. 

Štai drąsusis amerikietis, kitų Patrankos klubo narių 
padedamas, kastuvais rausia tunelį per ledo kalnus, — 
nuo pirmųjų ledujų iki devyniasdešimto laipsnio šiau- 
rės platumos, — stengdamasis išlįsti į paviršių ties pa- 
čia Žemės ašim. 

Kitoje karikatūroje buvo Impis Barbikenas su Mas- 
tonu ir kapitonu Nikoliu; jų bruožai buvo puikiai per- 
teikti. Visi trys leidžiasi oro balionu į pažadėtąją žemę 
ir po milžiniškų pastangų, po galybės pavojų atranda 
vieną gabalėlį anglies, sveriantį. pusę svaro. Tiek jos 
ir buvę tuose išgarsintuose Arktikos anglies kloduose. 

Viename angliško žurnalo „Penč“ numeryje buvo 
nupieštas Mastonas, kurį ne rečiau už jo draugą mėgo 
pajuokti karikatūristai. Tame piešinyje Patrankos klu- 
bo sekretorius, ašigalio magnetinės jėgos traukiamas, 
niekaip negalėjo atplėšti nuo žemės savo geležinio 
kablio. 

Ta proga priminsim, jog garsusis matematikas buvo 
perdaug karšto būdo ir negalėjo ramiai pakęsti šių pa- 
tyčių. Jis baisiai pasipiktino, ir nesunku suprasti, kad 
misis Evandželina Skorbit irgi netvėrė iš apmaudo ir 
pasipiktinimo. 

Karikatūra Briuselio laikraštyje „Lantern mažik“ 
vaizdavo Impį Barbikeną ir bendrovės narius kaip ne- 
degamas salamandras vidury didžiulės liepsnos. Norė- 
dami ištirpinti poliarinio vandenyno ledus, jie liejo ant 
ledynų spiritą ir paskui padeginėjo tą spirito jūrą — 
poliarinis baseinas virto didžiuliu dubeniu su punšu! 
Pasinaudodamas žodžiu ,,„punšas“, akiplėša belgų daili- 
ninkas pavaizdavo Patrankos klubo pirmininką kome- 
diantu!. 

Tačiau didžiausią pasisekimą turėjo prancūziško žur- 
nalo „Šarivari“ karikatūra, po kuria buvo pasirašęs dai- 
lininkas Stopas. Banginio pilve, tarsi jaukiai įrengtame 
kambary, už stalelio sėdėjo Impis Barbikenas su Mas- 
tonu ir, laukdami, kol atvyks į numatytą vietą, lošė 
šachmatais. Patrankos klubo pirmininkas, tarsi naujasis 
pranašas Jonas, drauge su savo sekretoriumi leidosi 
praryjamas to milžiniško jūros žinduolio; plaukdami po 
ledais šia nauja susisiekimo priemone, jie tikėjosi pa- 
siekti neprieinamą Žemės ašigalį. 

Pieštukų ir plunksnų pliekiamas, šaltakraujis nau- 
jos bendrovės pirmininkas nė kiek nesijaudino. Tegu 
sau Kalba, rėkauja, piešia, šaiposi! Jis dirbo savo darbą. 

Ir štai bendrovės vadovybė, kuri buvo gavusi iš fe- 
deralinės vyriausybės teisę eksploatuoti poliarines sri- 
tis, nutarė paskelbti visuomenės paskolos pasirašymą 
penkiolikos milijonų dolerių sumai. Buvo išleistos ak- 
cijos po šimtą dolerių ir, be to, už gyvus pinigus. Ir ką 
gi? Pasitikėjimas Barbikenu ir K? buvo toks didelis, 
kad akcininkai plaukte plaukė. Tačiau reikia pasakyti, 
kad beveik visi jie buvo trisdešimt aštuonių Federalinės 
respublikos valstijų gyventojai. 


Punch— komediantas, juokdarys (angl.). 


— Tuo geriau! — džiaugėsi Arktikos pramonės bend- 
rovės šalininkai, — sumanymas bus vienų amerikiečių. 

Trumpai sakant, Barbikeno ir K“ firmos reputacija 
buvo labai tvirta — biržininkai visai neabejojo, kad 
bendrovė išpildys savo pažadus, ir taip tvirtai tikėjo 
anglies klodų buvimu Šiaurės ašigaly ir jų eksploatavi- 
mo galimybe, jog pasirašymą reikėjo sumažinti dviem 
trečdaliais, ir gruodžio 16 dieną penkiolikos milijonų 
kapitalas jau buvo sudarytas. 

Jis beveik tris kartus viršijo sumą, kurią kadaise 
buvo surinkęs Patrankos klubas, ruošdamasis įvykdyti 
didįjį savo sumanymą — paleisti sviedinį į Mėnulį. 


VI SKYRIUS, 


kuriame staiga nutrūksta misis Skorbit 
ir Mastono pasikalbėjimas telefonu 


Barbikenas ne tik tvirtino, kad pasieksiąs savo tiks- 
lą,— dabar ir su turimomis lėšomis galėjo vykdyti savo 
sumanymą be kliūčių, — bet jis nebūtų ryžęsis surinkti 
tiek pinigų, jeigu nebūtų buvęs įsitikinęs pasisekimu. 

Pagaliau drąsusis žmogaus genijus nugalės ašigalį! 

Barbikenas ir jo bendrovės nariai, be abejo, turėjo 
priemonių laimėti ten, kur daugeliui nepasisekė. Jie pa- 
darys tai, ko nepavyko padaryti nei Franklinui, nei Kei- 
nui, nei De Longui, nei Neirsui, nei Griliui. Jie pereis 
aštuoniasdešimt ketvirtąją lygiagretę ir užvaldys iš var- 
žytinių pirktą didelį žemės rutulio plotą. Jie prisegs 
prie amerikiečių vėliavos trisdešimt devintą žvaigždę, 
trisdešimt devintą valstiją, prijungtą prie Amerikos fe- 
deracijos. 

— Fantastai! — nenustojo kartoję europiečių dele- 
gatai ir jų vienminčiai Senajame pasaulyje. 

Tuo tarpu nieko nebuvo praktiškesnio, logiškesnio, 
paprastesnio už priemonę, kuria bendrovė ruošėsi įsi- 

gyti Šiaurės ašigalį, priemonė tokia paprasta, kad, ga- 
lima sakyti, ji buvo vaikiška išmonė. Tą priemonę pasiū- 
lė Mastonas; tai jo smegenys buvo drąsiausių ir įvairiau- 
sių idėjų trykštantis šaltinis, tik jų dėka gimė geogra- 
finis sumanymas ir būdas jį įgyvendinti. 

Ne kartą jau sakėme, kad Patrankos klubo sekreto- 
rius buvo nepaprastas matematikas. Sunkiausius mate- 
matikos uždavinius išspręsti jam buvo vaikų žaidimas. 
Jam buvo tik juokas iš sunkumų, kurie pasitaikydavo 
veiksmuose su dydžiais, tai yra algebroj ir skaičių 
moksle, kuris yra aritmetika. Reikėjo tik pažiūrėti, kaip 
jis operavo simboliais, užrašinėdamas algebros formu- 
les sutartiniais ženklais, kaip jis žymėjo alfabeto raidė- 
mis kiekius, tai yra dydžius, ar lygiagrečių ir sukry- 
žiuotų brūkšnelių ženklelius, rodančius santykius tarp 
dydžių, ir veiksmus, kuriuos reikia atlikti. 

Ak, tie koeficientai, laipsnių rodikliai, radikalai, 
šaknys ir kiti ženklai, vartojami algebros kalboje! Kaip 
lengvai jie biro iš po Mastono plunksnos, arba, tikriau, 
iš po kreidos gabalėlio, boluojančio ant geležinio kab- 
lio, nes jis mėgo rašyti juodoje lentoje. Šitame dešim- 
ties kvadratinių metrų paviršiuje — mažiau Mastonui 
nebūtų užtekę — jis su užsidegimu sprendė algebros už- 
davinius. Lentoje nebuvo paprastų mažų skaičių. Kiek- 
vienas skaitmuo buvo didžiulis, fantastiškas piešinys, 
nubrėžtas įsismaginusia ranka. Skaitmenys 2 ir 3 išeidavo 
apvalūs lyg popieriniai gaidžiukai; skaitmuo 7 buvo pa- 
našus į kartuves — trūko tik pakaruoklio; 8 — išsiriesda- 
vo kaip platūs akiniai, o 6 ir 9 buvo su labai ilgomis 
gražiomis uodegomis. 

O algebros formulių raidės, pirmosios alfabeto rai- 
dės — a, b, c, vartojamos žinomiems ar duotiems dy- 
džiams reikšti, 1r pačios paskutinės raidės MA 
nežinomiems ar ieškomiesiems dydžiams reikšti, — kaip 
aiškiai ir gražiai jos buvo didžiojo matematiko parašy- 
tos! Nuostabiai puiki buvo raidė z, kuri raitėsi Zzigza- 
gais kaip žaibas danguje. O koks grakštumas tų graikiš- 

kų raidžių — m, -, o ir kt., jų galėjo pavydėti pats Ar- 
chimedas ir Euklidas! 

Matematiniai ženklai buvo tikra tobulybė ir grožy- 
bė. Jo pliusai aiškiai rodė, kad dydžius reikia sudėti. 
Minusai buvo kuklesni, tačiau atrodė visai gražūs. Jo 
daugybos ženklas buvo pasviręs kaip švento Andrie- 
jaus kryžius; du lygybės ženklo brūkšneliai buvo taip 
tiksliai parašyti, kad jie sakyte sakė, jog Mastonas yra 
to krašto pilietis, kur lygybė, bent baltųjų tarpe, nėra 
tuščias žodis. Su tokiu pat užmoju ir taip pat įtaigiai 
ir proporcingai buvo nubrėžti ženklai <> ir =. Ta- 
čiau tikrasis jo triumfas buvo šaknies ženklas, rodan- 
tis šaknies traukimą iš skaičiaus ar dydžio. Kai Mastonas 
jį užbaigdavo ilgu gulsčiu brūkšniu, štai taip: 
atrodė, kad dar kiek — ir jis išeis iš juodos lentos ribų ir 
padūkusiomis savo lygtimis pavergs visą pasaulį! 

Tik nepagalvokite, kad matematiniai Mastono ga- 
bumai apibrėžti vien elementaria algebra. Ne! Jis gerai 
žinojo diferencialinius, integralinius ir variacinius skai- 
čiavimus; ir tvirta ranka jis brėžė integralo ženklą — 
tą labai paprastą raidę 


reiškiančią be galo mažų dydžių be galo didelę sumą. 

Buvo ten dar ženklas ZŽ, reiškiąs baigtinę baigtinių 
dėmenų sumą, ženklas +, kuriuo matematikai žymi 
begalybę, ir kiti paslaptingi ženklai, vartojami toje pa- 
prastiems mirtingiesiems nesuprantamoje kalboje. 

Vienu žodžiu, tas nuostabus žmogus sugebėjo įkop- 
ti į pačias aukštosios matematikos viršūnes. 

Šit koks buvo Mastonas! Štai kodėl kolegos, pavedę 
jam painiausią uždavinį, kuriam reikdavo matematinių 
žinių, galėjo visiškai juo pasikliauti. Štai kodėl Patran- 

kos klubas kaip tik jam buvo patikėjęs sviedinio palei- 
dimo į Mėnulį problemą. Ir šit kodėl misis Evandželina 
Skorbit, apsvaiginta jo garbės, taip labai juo žavėjosi. 

Bet šiuo atveju, tai yra sprendžiant Šiaurės ašigalio 
užvaldymo uždavinį, Mastonui nereikėjo kilti į mate- 
matinės analizės aukštybes. Kad naujieji Arktikos val- 
dų koncesininkai galėtų jas eksploatuoti, Patrankos 
klubo sekretoriui užteko išspręsti mechaniškos srities 
uždavinį. Uždavinys, aišku, buvo pakankamai sudėtin- 
gas, reikalaująs genialių ir, gal būt, net visai naujų 
formulių, bet jam viskas buvo vieni niekai. 

Taip, Mastonu galima buvo pasitikėti net ten, kur 
mažiausia klaida padarytų milijoninių nuostolių. Nie- 
kada nuo to meto, kai jo vaikiška galva lengvai išspręs- 
davo lengvus aritmetikos uždavinius, jis nepadarė nė 
vienos klaidos ir neapsiriko nė milijonine mikrono da- 
lelyte, susidurdamas su linijiniais dydžiais. Jei jis būtų 
padaręs nors ir smulkiausią klaidelę, tai nedvejodamas 
būtų paleidęs kulką į savo gutaperčinį kiaušą. 

Mums buvo svarbu pabrėžti šią nuostabią Mastono 
savybę. Tai ir padarėme. Dabar parodysime jį veikiantį, 
ir dėl to mums teks grįžti kelias savaites į praeitį. 

Maždaug mėnesį prieš pasirodant laikraščiuose pra- 
nešimui, kuriuo buvo kreipiamasi į visus Žemės gyven- 
tojus, Mastonui buvo duotas uždavinys padaryti apskai- 
čiavimus to projekto, kurio įvykdymas, kaip jis tikino 
savo draugus, žadėjo pačių geriausių rezultatų. 

Mastonas jau daugelį metų gyveno Franklin-strite 
Nr. 179, toli nuo jo nekenčiamos minios triukšmo; tai 
buvo viena iš ramiausiųjų Baltimorės gatvių, toli nuo 
kvartalų, kur sutelktas visas prekybinis gyvenimas, 
apie kurį jis nieko nenutuokė. 

Neturėdamas kitų pajamų, be atsargos artilerijos ka- 
rininko pensijos ir Patrankos klubo sekretoriaus algos, 
Mastonas gyveno paprastame namelyje, kuris buvo ži- 
nomas „Balistik-kotedžo“ vardu. Jis gyveno vienas, su 
tarnu negrų Plykst-Plykst. Pravardė visai tinkama arti- 

leristo tarnui. Negras buvo ne tarnas, bet toks pat se- 
nas artileristas, prižiūrįs savo šeimininką, kaip kadaise 
prižiūrėdavo savo patranką. 

Mastonas buvo užkietėjęs viengungis ir giliai įsi- 
tikinęs, kad šiame pasaulyje gali gyventi tik žmogus 
vientulis. Jis žinojo slavų patarlę „Moteris už vieno 
plauko traukia stipriau, negu keturi į žagrę pakinkyti 
jaučiai“, — ir buvo atsargus. 

Mastonas gyveno vienas savo Balistik-kotedže tik 
todėl, kad pats to norėjo. Jam būtų reikėję tik mirkte- 
lėti, ir jo vienatvė būtų virtusi vienatve dviese, o men- 
kos jo lėšos — milijoniniu turtu. Jis nė kiek negalėjo 
abejoti, kad misis Evandželina Skorbit būtų buvusi la- 
bai laiminga. Bet svarbiausia, kad Mastonas bent iki 
šiol nebūtų buvęs laimingas. Atrodė, kad tos dvi bū- 
tybės, neabejotinai sutvertos viena kitai, — taip bent 
galvojo švelnioji našlė, — niekada nepasiryš sujungti sa- 
vo likimų. 

Kotedžas buvo mažas, dviejų aukštų namelis. Apati- 
niame aukšte svetainė, nedidelis valgomasis, o virtuvė 
ir tarno kambarys — priestate prie namo. Viršuje, į gat- 
vės pusę, — miegamasis, į sodo pusę — darbo kambarys, 
kur neprasiskverbdavo gatvės triukšmas. Tikras ,,„Buen 
retiro“! mokslininkui ir išminčiui. O kiek tarp tų sienų 
atlikta apskaičiavimų, kurių būtų galėję pavydėti Niu- 
tonas, Laplasas ir Košis! 

Kaip nepanašus jis į misis Evandželinos Skorbit rū- 
mus turtingame Niuparko kvartale. Jo fasadas buvo 
su balkonais, išraižytas fantastinėmis anglosaksų archi- 
tektūros skulptūromis lyg gotiško, lyg renesanso stiliaus 
viduje — prašmatnūs, prabangiai apstatyti kambariai, 
didžiulis holas, paveikslų galerijos, kuriose vyravo pran- 
cūzų meno meistrų paveikslai, dvipusiai laiptai, dau- 
gybė tarnų, arklidės, ratinės; už namo — sodas su ža- 
liom vejom, aukštais medžiais, trykštančiais fontanais, 


! Geras prieglobstis (isp.). 

ir virš rūmų bokštas, kurio viršūnėje plevėsavo mėlyna 
su auksu Skorbitų vėliava! 

Trys mylios, trys ilgos mylios, jei ne daugiau, skyrė 
Niuparko rūmus nuo Balistik-kotedžo. Tačiau abeji na- 
mai buvo sujungti telefono linija. Suskambėjus skam- 
bučiui, pasigirsdavo balsas: „„Alio! Alio!“ — ir prasidė- 
davo pašnekesys tarp rūmų ir kotedžo. Pokalbininkai, 
tiesa, negalėjo vienas kito matyti, bet klausytis balso — 
kiek tik norėjo. Tegu niekas nenustemba, kad misis 
Evandželina Skorbit dažniau kvietė telefonu Mastoną, 
negu jis ją. Suskambėjus telefonui, mokslininkas neno- 
romis pertraukdavo savo darbą, atsakydavo į draugiš- 
ką misis pasveikinimą murmėjimu — reikia manyti, kad 
ne perdaug meilų jo balsą sušvelnindavo telefono vie- 
los — ir grįždavo prie savo skaičių. 

Spalio 3 dieną po ilgo paskutinio pasitarimo Masto- 
nas atsisveikino su savo draugais ir nuėjo dirbti. Darbą 
jis apsiėmė labai sunkų — padaryti visus apskaičiavi- 
mus, reikalingus ašigaliui pasiekti ir eksploatuoti po 
jo ledais esančius anglies klodus. 

Mastonas tikėjosi per savaitę baigti tą slaptą darbą, 
iš tikrųjų labai sudėtingą ir keblų,— jam reikėjo išspręs- 
ti galybę mechanikos, analitinės trijų matavimų geo- 
metrijos, poliarinės geometrijos ir trigonometrijos 
lygčių. 

Kad niekas tam darbui nesutrukdytų, buvo susitar- 
ta, kad Patrankos klubo sekretoriaus kotedže niekas ne- 
lankys. Misis Evandželina Skorbit dėl to sprendimo la- 
bai nusiminė, bet jai teko nusileisti. Ir ji su Barbikenu, 
kapitonu Nikoliu ir jų bendrais — judriuoju Bilsbiu, 
pulkininku Bliumsberiu ir Tomu Hanteriu medinėmis 
kojomis — atėjo į Balistik-kotedžą paskutinį kartą ap- 
lankyti Mastono. 

— Jums pavyks, brangusis Mastonai! — pasakė ji 
atsisveikindama. 

— Ir žiūrėkite, neįvelkite klaidos! — pridūrė šypso- 
damasis Barbikenas. 

— Klaidos! Jis?! — sušuko misis Evandželina 
Skorbit. 

— Nepadarysiu daugiau, kaip ponas dievas, kurda- 
mas dangiškosios mechanikos dėsnius! — kukliai atsakė 
Patrankos klubo sekretorius. 

Paskui draugai paspaudė jam ranką, misis Skorbit 
atsiduso, dar kartą palinkėjo sėkmės, ir, patarę per daug 
savęs darbu nenuvarginti, visi atsisveikino su matema- 
tiku. Balistik-kotedžo durys užsidarė, ir Plykst-Plykst 
gavo įsakymą jų neatidaryti, net jeigu ir Jungtinių Ame- 
rikos Valstijų prezidentas atsilankytų. 

Užsidaręs Mastonas pirmąsias dvi dienas tik svarstė 
jam duotąjį uždavinį, neimdamas kreidos į rankas. Jis 
peržiūrėjo kai kuriuos veikalus apie Žemės elementus, 
jos masę, sūdrumą, apimtį, formą, jos sukimąsi aplink 
ašį ir kelią aplink saulę, — visa tai turėjo sudaryti pa- 
grindą jo skaičiavimams. 

Štai svarbieji duomenys, kuriuos reikia skaitytojui 
prisiminti: Žemės forma: besisukąs elipsoidas, kurio di- 
dysis spindulys lygus 6 377 398 metrams arba 1594 Ije, o 
mažasis — 6 356 080 metrams arba 1589 lje. Taigi elip- 
soidas kiek pailgas ir didysis spindulys ilgesnis už ma- 
žąjį 21 318 metrais, apie 5 Ije. 

Žemės apimtis per pusiaują 40 000 kilometrų. 

Žemės paviršius lygus maždaug 510 milijonų kvad- 
ratinių kilometrų. 

Tūris — maždaug 1000 milijardų kubinių kilometrų. 

Žemės stangrumas — maždaug penkiskart didesnis 
už vandens stangrumą, truputį didesnis už sunkaus špa- 
to ir beveik lygus jodo stangrumui. Vadinasi, vieno ku- 
binio Žemės metro svorio vidurkis (jei tarsime, jog ji 
sveriama vienas po kito iškeliamais į paviršių gaba- 
lais) yra 5480 kilogramų. Šitą skaičių ir atėmė Kaven- 
dišas svarstyklėmis, kurias išrado ir sukonstravo Mi- 
čelis ar tiksliau — 5670 kilogramų pagal Beilio pataisas. 
Ponai Vilsingas, Korniu, Bajis ir kiti paskiau pakartojo 
tuos matavimus. 

Žemė apsisuka aplink Saulę per 365 ir ketvirtį pa- 
ros, tas sudaro astronominius metus, ar tiksliau per 365 
paras 6 valandas 9 minutes ir 10 sekundžių. Taigi mū- 
sų sferoido greitis per sekundę lygus 30 400 metrų arba 
7,6 lje. 

Kiekvienas žemės paviršiaus taškas per pusiaują, be- 
sisukant Žemei aplink savo ašį, nuskriejo 463 metrus 
per sekundę arba 417 lje per valandą. 

Ilgio, jėgos, laiko ir kampo vienetais Mastonas pa- 
ėmė metrą, kilogramą, sekundę ir centrinį apskritimo 
kampą, esantį prieš lanką, kurio ilgis lygus spinduliui. 

Spalio 5 dieną, maždaug 5 valandą po pietų, — kai 
kalbama apie taip svarbius įvykius, reikia laikytis tiks- 
lumo,— Mastonas, viską gerai apgalvojęs, ėmėsi skai- 
čiavimo raštu. Jis pradėjo nuo svarbiausio skaičiaus, 
reiškiančio Žemės lanko, to vieno iš didžiųjų jo apskri- 
timų, tai yra, pusiaujo, ilgį. 

Kabineto kampe, poliruotuose ąžuoliniuose rėmuose, 
stovėjo didelė juoda lenta; šviesa ant jos krito pro lan- 
gą iš sodo pusės. Lentos apačioje, ant atbrailos buvo 
tvarkingai sudėti kreidos gabaliukai. Iš kairės, paran- 
kiui kabojo kempinės lentai šluostyti. Dešinioji jo ran- 
ka, arba, geriau sakant, geležinis kablys, buvo skirtas 
formulėms, skaičiams ir figūroms braižyti. 

Pirmiausia Mastonas nubrėžė taisyklingą apskritimą, 
vaizduojantį žemės sferoidą. Kad žemės rutulio relje- 
ftingumas būtų ryškesnis, priekinę, matomąją pusiaujo 
linijos dalį nubrėžė ryškesnę, o uždengtąją, nematomą, — 
punktiru. Žemės ašis, einanti per du ašigalius, kirto pu- 
siaują statmenai, ir abiejuose poliuose buvo pažymėta 
NirS raidėmis. 

Paskui dešiniajame lentos kampe mokslininkas pa- 
rašė skaičių 40 000 000, reiškiantį metrais Žemės apimtį 
per pusiaują. 

Tai atlikęs, Mastonas atsikvėpė ir rengėsi pradėti 
skaičiavimus. 

Įsigilinęs į darbą, jis net nepažvelgė į dangų, kuris 


60 


po pusiaudienio ėmė niauktis. Jau visą valandą kaupėsi 
audra, kuri taip stipriai veikia kiekvieno gyvio orga- 
niznfą. Tamsiame švino spalvos danguje ties miestu 
plaukė pilki sunkūs it tumulai debesys. Kartkartėmis 
tolumoje sugriaudėdavo perkūnija. Visas oras buvo pri- 
tvinkęs elektros, du ar tris kartus žaibas perskrodė orą. 

Mastonas, vis labiau įsigilindamas į savo darbą, nie- 
ko nematė ir negirdėjo. 

Staiga kabinete tylą nutraukė skubrus telefono skam- 
bėjimas. 

— Še tau kad nori! — sušuko Mastonas.— Kokie įky- 
rūs tie Žmonės: neleidžiama pro duris, tai jie veržiasi 
telefonu! Puikus išradimas norintiems ramybės! Paliep- 
siu visam mano darbo laikui išjungti telefoną. 

Ir, priėjęs prie telefono, jis paklausė: 

— Ko reikia? 

— Pasikalbėti labai trumpai su jumis, — atsakė mo- 
teriškas balsas. 

— Kas kalba? 

— Argi jūs manęs nepažinote, brangusis misteri 
Mastonai? Tai aš — misis Skorbit! 

— Misis Skorbit! Ji niekada neduos man ramybės. 

Bet tuos paskutiniuosius žodžius — nelabai malonius 
švelniajai našlei — jis burbtelėjo į šalį, kad aparate ne- 
būtų jie išgirsti! Paskui supratęs, kad reikia pasakyti 
vieną kitą mandagų žodį, Mastonas pratarė: 

— O, tai jūs, misis Skorbit? 

— Aš, brangusis misteri Mastonai! 

— Ką pasakysit, misis Skorbit? 

— Aš noriu jus perspėti, Kad tučtuojau bus baisi 
audra. 

— Aš jos nesulaikysiu. 

— Žinoma, ne, aš tik norėjau paklausti, ar jūs užda- 
rėt langus... 

Vos spėjo misis Evandželina Skorbit baigti tuos Žo- 
džius, pasigirdo baisus perkūno trenksmas,— tarsi kas 
būtų perplėšęs didžiulį, nepaprastai ilgą šilko audeklą. 

Perkūnas trenkė prie pat kotedžo, ir elektros srovė, pra- 
bėgus telefono laidais, tikrai su elektriniu brutalumu 
įsiveržė į mokslininko kabinetą. 

Mastonas, pasilenkęs prie aparato, gavo tokį stiprų 
elektrinį antausį, kokio dar nebuvo gavęs joks moksli- 
ninkas. Perėjęs per jo geležinį kablį, žaibas partrenkė 
Mastoną žemėn tarsi skiedrą. Krisdamas jis apvertė 
lentą, ir ta nulėkė į kambario kampą. O žaibas išlėkė 
per nematomą plyšį lange ir vandens nutekamuoju 
vamzdžiu nunėrė į žemę. 

Apstulbęs — ir buvo ko! — Mastonas pasikėlė, ėmė 
čiupinėtis ir įsitikino, kad jis nesužeistas. Paskui šaltai, 
kaip ir dera senam ,„Kolumbiados“ taikytojui, jis su- 
tvarkė savo kabinetą, pakėlė stovą, uždėjo ant jo juodą 
lentą, surinko išsibarščiusius ant kilimo kreidos gaba- 
lėlius ir vėl pradėjo taip netikėtai ir šiurkščiai pertrauk- 
tą darbą. 

Bet staiga jis pastebėjo, kad, krintant lentai, deši- 
nėje jos pusėje vietomis išsitrynė užrašas, kuriuo jis 
buvo pažymėjęs pusiaujo ilgį metrais. Jis buvo bepra- 
dedąs rašyti skaičius iš naujo, tik staiga vėl jaudriai 
sučirškė telefono skambutis. 

— Vėl! — sušuko Mastonas ir nuėjo prie aparato.— 
Kas ten? — paklausė jis. 

— Misis Skorbit. 

— Ką pasakysite, misis Skorbit? 

— Ar nepataikė tas baisus griaustinis į Balistik-ko- 
tedžą? 

— Turiu rimto pagrindo galvoti, kad pataikė! 

— O, dieve mano! Griaustinis. 

— Nusiraminkit, misis Skorbit! 

— Ar jums nieko neatsitiko, brangusis misteri Mas- 
tonai? 

— Nieko. 

— Ar trenksmas jūsų nesujaudino? 

— Mane sujaudino tik jūsų draugystė, misis Skor- 
bit,— susiprato mandagiai atsakyti Mastonas. 

— Iki pasimatymo, brangusis Mastonai! 

— Iki pasimatymo, brangioji misis Skorbit! — Ir, 
grįždamas į savo vietą, pridūrė: — Velniai rautų tą mei- 
lią moteriškę: per jos tą kvailą skambinimą tik manęs 
nenutrenkė perkūnas! 

Tai buvo paskutinis sutrukdymas. Daugiau niekas 
nepertraukė Mastono darbo. Beje, norėdamas pats pasi- 
rūpinti taip reikalinga darbui ramybe, jis visai išjungė 
telefono aparatą ir nutraukė elektros vielą. 

Paėmęs pagrindu ką tik parašytąjį skaičių, jis išve- 
dinėjo įvairias formules ir, gavęs galutinę formulę, pa- 
rašė ją kairiajame lentos kampe, nutrynęs visus skai- 
čius, iš kurių ją buvo išvedęs. 

Paskui jis ėmė rašyti begalines eiles algebros ženklų. 


——-—-—-- —— —— —— —— — — ————  ———— —— ———— ———— —— 


Ir štai aštuonioms dienoms praėjus, spalio 11 dieną 
puikūs apskaičiavimai buvo baigti ir Patrankos klubo 
sekretorius triumfuodamas įteikė kolegoms savo darbą, 
kurio jie laukė nekantraudami. 

Praktinis būdas, kaip pasiekti Šiaurės ašigalį ir ten 
eksploatuoti anglies klodus, buvo matematiškai įrody- 
tas. Tuojau ir buvo įkurta draugija, pasivadinusi ,„Ark- 
tikos pramonės bendrove“, kuriai Vašingtono vyriausy- 
bė suteikė koncesiją Arktikos sritims, jeigu varžytinėse 
Arktika teks bendrovei. 

Skaitytojams jau žinoma, kaip po varžytinių, kuriose 
laimėjo Amerikos Jungtinės Valstijos, naujoji bendro- 
vė, norėdama surinkti lėšas, kreipėsi į Naujojo ir Se- 
nojo pasaulio kapitalistus. 


VII SKYRIUS, 


kuriame Barbikenas sako tik tai, ką norėjo pasakyti 


Gruodžio 22 dieną ,„Barbikeno ir K“" akcininkai bu- 
vo pakviesti į visuotinį susirinkimą. Nereikia nei sa- 
kyti, kad susirinkimas turėjo įvykti Patrankos klubo 

salėje, Juniono skvero rūmuose. Iš tikrųjų vargu ar 
pats skveras būtų galėjęs sutalpinti didžiulę susirinku- 
siųjų akcininkų minią. Tačiau negi ruoši šiuo metų 
laiku susirinkimą lauke, kurioje nors Baltimorės aikš- 
tėje, kai gyvsidabrio stulpelis rodė dešimt laipsnių že- 
miau nulio. 

Didelė Patrankos klubo salė, — skaitytojai, tikriau- 
siai, jos nepamiršo, — paprastai buvo nustatyta įvairiau- 
siais ginklais, susijusiais su garbinga klubo narių pro- 
fesija. Tai buvo tikras artilerijos muziejus. Net kėdės 
ir stalai, foteliai ir kanapos savo įmantria forma pri- 
minė mirtį nešančius ginklus, nusiuntusius į aną pasaulį 
nemažai narsių žmonių, kurių slaptoji svajonė buvo 
mirti senatve. 

Tą dieną iš salės teko išnešti visus nereikalingus 
daiktus. Impis Barbikenas šį kartą vadovavo susirinki- 
mui ne kariniams, o taikiems — pramonės tikslams. Iš 
visų Jungtinių Valstijų suvažiavusiems akcininkams 
buvo padaryta daug vietos. Tačiau ir didžiojoje, ir gre- 
timose salėse žmonės troško baisioje spūstyje, o ilga, 
nerami eilė buvo nutįsusi nuo lauko durų iki pat Ju- 
niono skvero vidurio. 

Arčiausia, aišku, buvo susėdę Patrankos klubo na- 
riai, pirmieji pasirašę naujosios bendrovės akcijas. Čia 
galima buvo pamatyti džiūgaujantį kaip niekada pulki- 
ninką Blemsberį, Tomą Hanterį medinėmis kojomis ir 
jų draugą nenuoramą Bilsbį. Misis Evandželinai Skorbit 
jau iš anksto buvo paruoštas patogus fotelis: įmokėjus 
už Arktikos nekilnojamą turtą daugiau už kitus, ji tu- 
rėjo pilną teisę atsisėsti greta pirmininko Barbikeno. 
Toje minioje, besigrūdančioje stiklinio kupolo salėje, 
buvo daug moterų iš įvairių miesto sluoksnių: salėje 
mirgėjo puošnios skrybėlės, margos gėlės, įmantrios 
plunksnos ir įvairiaspalviai kaspinai. 

Dauguma akcininkų, atvykusių į tą susirinkimą, iš 
tikrųjų buvo ne tik šalininkai, bet ir bendrovės šulų 
draugai. 

Susirinkime, specialiai paskirtose vietose, susėdo ir 
Europos valstybių delegatai: švedas, danas, olandas, 
anglas ir rusas. Jie dalyvavo susirinkime, nes kiekvie- 
nas iš jų buvo pasirašęs po tam tikrą sumą akcijų iIr 
turėjo balso teisę. Parodę didelį vieningumą, kai buvo 
paskelbtos Arktikos sričių varžytinės, jie dabar ne ma- 
žiau vieningai ruošėsi pasišaipyti iš tų žmonių, kuriems 
pasisekė jas įsigyti. Nesunku įsivaizduoti, su kokiu ne- 
paprastu smalsumu jie laukė pirmininko Barbikeno kal- 
bos. Niekas neabejojo, kad jis savo pranešime turės nu- 
šviesti, kokiu būdu manoma prasiskverbti į Šiaurės aši- 
galį. O juk ten nuvykti sunkiau, negu įsteigti ašigalyje 
anglies kasyklą! Jeigu tik galima bus prie jo įrodinėji- 
mų prikibti, tai Erikas Baldenakas, Borisas Karkovas, 
Jakobas Jansenas ir Janas Haraldas nedels paprašyti 
žodžio. O majoras Donelanas, Dinui Tudrinkui pasaki- 
nėjant, ruošėsi visai sutriuškinti savo varžovą Impį Bar- 
bikeną. 

Buvo aštunta valanda vakaro. Edisono lemputės bu- 
vo skaidriai nušvietusios salę, svetaines ir Patrankos 
klubo kiemus. Kai buvo atidarytos žmonių apgultos du- 
rys ir minia sugužėjo vidun, visa salė klegėte klegėjo. 
Tačiau, durininkui paskelbus, kad atvyksta valdybos 
nariai, viskas nutilo. 

Kilimais užklotoje pakyloje, už aiškiai apšviesto ir 
tamsia gelumbe užtiesto stalo, atsisėdo pirmininkas Bar- 
bikenas, sekretorius Mastonas ir jų draugas kapitonas 
Nikolis. Salėje pasigirdo trigubas „valio!“, šūkiai „Hip! 
Hip!"“, ir visus valiavimus pagavo gretimose gatvėse su- 
sibūrę Žmonės. 

Mastonas ir kapitonas Nikolis, švytėdami garbe, iš- 
kilmingai buvo susėdę už stalo. 

Pirmininkas Barbikenas liko stovėti. Įsikišęs kairiąją 
ranką į kišenę, o dešinę paslėpęs liemenėje, jis pradėjo 
savo kalbą: 

— Akcijų savininkai ir savininkės! Arktikos pramo- 

nės bendrovės taryba sukvietė jus į Patrankos klubo 
salę, norėdama padaryti svarbų pranešimą. 

Jūs jau žinote iš diskusijų laikraščiuose mūsų bend- 
rovės tikslą,— eksploatuoti Arktikos srityse akmens 
anglies klodus, o tam koncesiją mums suteikė federali- 
nė vyriausybė. Tose viešose varžytinėse įsigytos valdos 
yra savininkų įnašas tam sumanymui, apie kurį kalba- 
me. Su lėšomis, gautomis po paskolos pasirašymo, ku- 
ris buvo nutrauktas gruodžio 11 d., jie galėsią organi- 
zuoti verslovę, žadančią jiems pelną, dar negirdėtą nei 
prekyboje, nei pramonėje. 

Čia oratoriaus kalba buvo nutraukta pritariančio kle- 
gesio. 

— Jūs žinote, — tesė pirmininkas,— kas mus įtikino, 
jog aplink ašigalį esama akmens anglies klodų, galimas 
daiktas, kad ten esama ir fosilinių mamuto ilčių. Viso 
pasaulio spaudoje paskelbtieji duomenys neleidžia 
mums tuo abejoti. 

O juk visos dabartinės pramonės šaltinis yra akmens 
anglis. Nekalbant apie anglies arba kokso panaudojimą 
kurui, garo ir elektros gamybai, galima paminėti ir eilę 
iš jų gaunamų produktų. Pavyzdžiui: dažai — indigas, 
fuksinas, karminas; aromatinės medžiagos — vanilija, 
kartieji migdolai, vingiarykštė, gvazdikai, vintergrinas, 
anyžius, kamfaras, timolis, heliotropas ir net pikratai — 
salicilo rūgštis, naftolis, fenolas, antipirinas, benzinas, 
naftalinas, hidrochinonas, taninas, sacharinas, asfaltas, 
degutas; tepalai, lakai, ciano junginiai, įvairūs kartumy- 
nai ir t. t. 

Baigęs skaičiuoti, pirmininkas atsikvėpė tarsi uždu- 
sęs bėgikas. Paskui, įtraukęs kiek galėdamas daugiau 
oro, tęsė: 

— Visiškai aišku, kad akmens anglis, ta brangioji 
mūsų planetos medžiaga, išsibaigs per gana trumpą lai- 
ką. Nepraeis nė penki šimtai metų, ir dabar eksploatuo- 
jami klodai bus iškasti. 

— Trys šimtai! — sušuko kažkuris dalyvis. 

— Du šimtai! — sušuko kitas. 

— Anksčiau ar vėliau, — tęsė pirmininkas Barbike- 
nas, — mes tik pasistenkime surasti naujas anglies kasyk- 
las, tarsi akmens anglis turėtų išsibaigti jau devynio- 
liktojo amžiaus gale.— Jis stabtelėjo, norėdamas labiau 
sudominti klausytojus, ir paskui pareiškė: 

— Taigi, akcininkai ir akcininkės, ruoškitės! Paskui 
mane į Šiaurės ašigalį! 

Su šiais žodžiais visi subruzdo, rodos, tuoj ims krau- 
tis daiktus, tarsi pirmininkas Barbikenas jau būtų paro- 
dęs garlaivį, išplaukiantį į Arktikos sritis. 

Tačiau majoro Donelano spigliu ir aiškiu balsu ištarti 
žodžiai iš karto sustabdė tą pirmą, staigų ir neapgal- 
votą impulsą. 

— Bet prieš kelionę, — tarė jis, — norėčiau sužinoti, 
kaip keliausim į ašigalį? Jūs manote plaukti jūra? 

— Nei jūra, nei sausuma, nei oru,— ramiai atsakė 
pirmininkas Barbikenas. 

Ir klausytojai vėl susėdo, pagauti visai suprantamo 
smalsumo. 

— Jums, aiškų, žinoma,— ėmė kalbėti oratorius, — 
kokių žygių buvo daroma, norint prasiskverbti iki to ne- 
pasiekiamojo Žemės taško. Vis dėlto man teks trumpai 
juos priminti. Tuo mes tik pagerbsime drąsius pionie- 
rius, kurie liko gyvi, ir tuos, kurie žuvo, nepakėlę ne- 
žmoniškų kelionės sunkumų. 

Per įvairių tautybių klausytojų eiles perbėgo prita- 
riantis šnabždesys. 

— 1845 metais — vėl ėmė kalbėti pirmininkas Bar- 
bikenas,— anglas seras Džonas Franklinas išvyko į savo 
trečią kelionę, kurios tikslas — Šiaurės ašigalis. Ekspe- 
dicija su laivais „Erebas“ ir ,,(Teroras“ prasiskverbė toli 
į šiaurės kraštus, tačiau daugiau apie ją žinių negauta. 

1854 metais amerikietis Keinas su savo leitenantu 
Mortonu išvyksta ieškoti Džono Franklino. Tiesa, jie 
grįžo gyvi iš tos ekspedicijos, tačiau jų laivas ,,Advan- 
sas“ Žuvo. 

1859 metais anglas Maklintokas rado dokumentą, 
patvirtinanti, kad niekas iš „Erebo“ ir „Teroro“ kelei- 
vių neišliko gyvas. 

1860 metais amerikietis Heisas iškeliauja iš Bosto- 
no su škuna „Jungtinės Valstijos“, praplaukia aštuonias- 
dešimt pirmąją lygiagretę ir, nežiūrint jo paties ir jo 
bendrakeleivių herojiškų pastangų, 1862 metais grįžta, 
nepajėgęs nuplaukti toliau į šiaurę. 

1869 metais kapitonai Koldervėjus ir Hegemanas, 
abu vokiečiai, išvyko iš Bremerhafeno su „Hanza“ ir 
„Germanija“ „Hanza“, ledų suspausta, paskendo bent 
kiek žemiau septyniasdešimt pirmojo laipsnio šiaurės 
platumos, o jos įgula išsigelbėjo valtimis, priplaukusi 
Grenlandijos pakraščius. „Germanija“ laimingesnė, bet 
ji grįžo į Bremerhafeną nepasiekus nei septyniasdešimt 
septintos lygiagretės. 

1871 metais kapitonas Holas išplaukė iš Niujorko 
garlaiviu „„Poliaris“. Keturiems mėnesiams praėjus, šis 
šaunusis jūrininkas miršta, nepakėlęs sunkaus žiemoji- 
mo šiaurėje. Po metų „Poliarį“ nusinešė aisbergai ir, 
neperėjusį aštuoniasdešimt antrosios lygiagretės šiaurės 
platumos, sutriuškino dreifuoją ledai. Aštuoniolika žmo- 
nių, leitenanto Taisono vadovaujami, paliko skęstantį 
laivą ir, Arktikos srovių nešami, ant lyties pasiekė že- 
myną; trylikos žmonių, dingusių skęstant ,„Poliariui“, 
taip ir nepavyko surasti. 

1875 metais anglas Neirsas išplaukė iš Portsmuto su 
laivais „„Alertu“ ir „,„Dekuvertu“. Per tą atmintiną eks- 
pediciją laivų įgulos įsirengė žiemoti tarp aštuoniasde- 
šimt antros ir aštuoniasdešimt trečios lygiagretės; iš čia 
kapitonas Markemas, artėdamas į šiaurę, sustojo keturi 
šimtai mylių nuo ašigalio. Taip toli dar niekas nebuvo 
nuėjęs. 

1879 metais mūsų didysis tautietis Gordonas Bene- 
tas... 

Galingi valiavimai, išsiveržę iš susirinkusiųjų krū- 

tinių, pasveikino „didžiojo tautiečio“ — ,„Niujork-he- 
rald“ direktoriaus vardą. 

— „įrengė „Žanetą“ ir pavedė ją kapitonui De 
Longui, kilusiam iš prancūziškos šeimos. „Žaneta“ iš- 
plaukė iš Sanfrancisko su trisdešimt trimis jūrininkais 
ir praplaukė Beringo sąsiaurį, bet, ledų suspausta ties 
Heraldo sala, paskendo prie Beneto salos, beveik ties 
septyniasdešimt septinta lygiagrete. Laivo įgulai nieko 
kito neliko, kaip plaukti į pietus likusiomis valtimis 
arba eiti ledynais. Nelaimės juos persekioja. De Longas 
miršta spalio mėnesį. Daugelis jo bendražygių žūsta 
kaip ir jis, ir tik dvylika žmonių grįžo iš tos ekspedi- 
cijos. 

Pagaliau 1881 metais amerikietis Grilis išvyksta iš 
Sandžonso uosto Niufaundlende garlaiviu „Protėjas“; jo 
tikslas buvo įkurti nuolatinę stovyklą Granto žemėje, 
prie ledi Franklin įlankėlės, įpiečiau nuo aštuoniasde- 
šimt antros lygiagretės. Toje vietoje įsteigiamas Kon- 
gerio fortas. Iš čia narsieji žiemotojai tyrinėja vakari- 
nius ir šiaurinius įlankėlės pakraščius. 

1882 metais, gegužės mėnesį, leitenantas Lokvudas 
ir jo bendrakeleivis Brenardas nusigauna iki aštuonias- 
dešimt trečiojo laipsnio, trisdešimt penkių minučių šiau- 
rės platumos, kelias mylias toliau už kapitoną Markemą. 

Toliau į šiaurę iki šių dienų dar niekas nebuvo nu- 
ėjes! Tai poliarinės kartografijos Ultima Thule!. 

Amerikiečių tyrinėtojų garbei vėl pasigirdo „valio!“, 
pertraukiamas šūkio: „Hip, hip!“ 

— Tačiau, — tęsė pirmininkas Barbikenas, — žygis 
pasibaigė liūdnai: „Protėjas“ paskendo. Dvidešimt ke- 
turi Arktikos jūrininkai buvo pasmerkti baisioms kan- 
čioms. Daktarą Pavį, prancūzą, ir dar daug kitų ištiko 
mirtis. Grilis, kurį 1883 metais išgelbėjo garlaivis „„Te- 
tidė“, parvežė atgal tik šešis savo draugus. Vienas iš 
herojų atradėjų, leitenantas Lokvudas, irgi žūsta, pridė- 


!Tolimoji Tulė (lot) — senoviškas Šiaurės Europos salos 
pavadinimas, tikriausiai, Irlandijos. Senovės romėnų įsivaizdavimu — 
žemės kraštas šiaurėje. 

69 


damas savo vardą prie kankinių, žuvusių tuose kraš- 
tuose. 

Šį kartą susirinkimas, suprasdamas pirmininko Bar- 
bikeno nuoširdų susijaudinimą, sutiko jo Žodžius pagar- 
bia tyla. 

Paskui oratorius virpančiu balsu tęsė toliau: 

— Taigi, nežiūrint tiek daug parodyto atsidavimo 
ir drąsos, aštuoniasdešimt ketvirtosios lygiagretės nebu- 
vo peržengusi žmogaus koja. Galima tvirtinti, kad žmo- 
gus nepamatys to krašto iki šiol bandytais būdais — 
plaukdamas garlaiviais iki ledų, o paskui važiuodamas 
per ledo laukus rogėmis. Žmogus nepakels nei tokio 
vargo, nei tokių šalčių. Šiaurės ašigalio užkariavimui 
reikia pasirinkti kitą būdą. 

Šiurpas perbėgo klausytojus: oratorius, rodos, tuoj 
turės pasakyti paslaptį, kurios atskleidimo taip nekant- 
riai visi laukė. 

— O kaip jūs ten pateksite? — paklausė anglų de- 
legatas. 

— Nepraeis nei dešimt minučių, ir jūs sužinosite, 
majore Donelanai,— atsakė pirmininkas Barbikenas.— 
O visiems mūsų akcininkams aš sakau: galite pasitikėti 
mumis, nes šio žygio sumanytojai — tai tie patys žŽmo- 
nės, kurie išdrįso cilindriniame-kūginiame. 

— Cilindriniame-komiškame! — šūktelėjo Dinas 
Tudrinkas. 

—  „„sviedinyje skristi į Mėnulį. 

— Tr visi matome, kad jie grįžo! — pridėjo majoro 
Donelano sekretorius. Tomis netinkamomis pastabomis 
visi aršiai pasipiktino. 

Bet pirmininkas Barbikenas tik truktelėjo pečius ir 
tvirtai pareiškė: 

— Taip, akcininkai ir akcininkės, nepraeis nei de- 
šimt minučių, ir bus aišku, ką daryti. 

Tas atsakymas buvo sutiktas pritarimo šauksmais, 
tarsi oratorius būtų pasakęs: ,„Nepraeis nei dešimt mi- 
nučių, ir būsime ašigalyje!" 

Barbikenas toliau dėstė: 

— Pirmiausia: ar tikrai ta Arktika yra žemynas? 
Gal jis tik jūra ir kapitonas Neirsas teisingai ją pa- 
vadino paleokristine jūra, — amžinųjų ledynų jūra? Į 
tokį klausimą aš atsakysiu: taip negalvojame. 

— To neužtenka! — sušuko Erikas Baldenakas. — 
kinusiems. 

— Na ką gi? Mes esame įsitikinę, atsakysiu aš sa- 
vo karštuoliui oponentui. Taip, Arktikos pramonės 
bendrovė įsigijo ne vandens baseiną, o tvirtą žemę! 
Dabar ta žemė priklauso Jungtinėms Valstijoms, ir jo- 
kios Europos valstybės neturi teisės į ją pretenduoti. 


Senojo pasaulio atstovų suoluose pasigirdo murmė- 
jimas. 

— O! Paprasčiausia pelkė. dubenėlis vandens, 
kurio jūs neišgersit! — vėl sušuko Dinas Tudrinkas. 

Kolegos audringai jam pritarė. 

— O ne, pone! — gyvai jį pertraukė Barbikenas. — 
Ten yra žemynas, plokštikalnis, iškilęs tris keturis kilo- 
metrus virš jūros lygio, kaip Gobio dykuma Centrinėj 
Azijoj. Tai lengvai ir įtikinamai galima įrodyti duomeni- 
mis, gautais, stebint gretimas žemes, kurių tęsinys yra po- 
liarinės sritys. Nordenšeldas, Piris ir Magardas savo ke- 
lionių metu nustatė, kad Grenlandijos žemynas į šiau- 
rę vis kyla aukštyn. Šimtą šešiasdešimt kilometrų nuo 
Disko salos į žemyno gilumą jos aukštis siekia du 
tūkstančius tris šimtus metrų. Turėdami omenyje tuos 
stebėjimus, o taip pat įvairias gyvulių ir augalų lieka- 
nas, randamas amžinuose ledynuose, kaip antai: masto- 
dontų skeletus, mamutų dantis ir iltis, spygliuočių ka- 
mienus, galime nedvejodami tvirtinti, kad tas žemynas 
kadaise buvęs derlingas, jame būta gyvūnijos, o, galimas 
daiktas, net ir žmonių. Priešistorinės epochos tankūs miš- 
kai, palaidoti žemės gelmėse, sudarė akmens anglies klo- 
dus, kuriuos mes sugebėsime iškasti! Taip! Aplink aši- 

galį plyti žemynas, į Kurį dar nebuvo įžengusi žmogaus 
koja ir ant kurio suplevėsuos Amerikos Jungtinių Vals- 
tijų vėliava! 

Nuaidėjo audringi plojimai. 

Kai tolimose kvartalo gatvėse nutilo katutės, pasi- 
girdo spiglus Donelano balsas: 

— Jau praėjo septynios minutės iš tų dešimties, per 
kurias turėjome atsidurti ašigaly. 

— Mes ir atsidursime ten per tas tris minutes, — 
šaltai atsakė pirmininkas Barbikenas ir toliau kalbė- 
jo: — Jeigu mūsų naujasis nekilnojamas turtas sausu- 
ma ir jeigu ta sausuma iškilusi virš jūros lygio, kaip 
mes turime teisę galvoti, tai vis tiek kelias į ją yra 
užverstas amžinais ledynais, aisbergais ir ledų laukais. 
Eksploatuoti žemyną, esant tokioms sąlygoms, bus 
sunku. 

— Neįmanoma! — pasakė Janas Haraldas, pabrėžda- 
mas savo žodžius energingu mostu. 

— Neįmanoma, aš sutinku, — atsakė Impis Barbike- 
nas.— Štai mes ir stengiamės tą negalimybę nugalėti. 
Mums nereikės nei laivų, nei rogių nukeliauti į ašigalį, 
mūsų išrasto metodo dėka senieji ir naujieji ledai ištirps 
kaip pasakoj, ir tai mums nekainuos nei vieno dolerio 
ir nei vienos minutės darbo. 

Stojo kapų tyla. Artinosi lemiama valanda. Tuo 
tarpu Dinas Tudrinkas kažką pašnibždėjo Jakobui Jan- 
senui į ausį. 

— Ponai, — vėl kalbėjo Patrankos klubo pirminin- 
kas, — Archimedui reikėjo atramos taško žemei pakelti. 
Mes suradome tą atramos tašką! Didysis Sirakūzų geo- 
metras neturėjo ir sverto, o mes tą svertą turime. Tai- 
gi mes galime perkelti ašigalį į kitą vietą. 

— Perkelti ašigalį! — sušuko Erikas Baldenakas. 

— Atitempkit jį Amerikon! — sušuko Janas Ha- 
raldas. 

Be abejo, pirmininkas nenorėjo aiškiau kalbėti ir 
todėl tik pasakė: 

— O atramos taškas. 

— Nesakykite! Nesakykite! — sušuko galingu bal- 
su vienas iš susirinkusiųjų. 

— O svertas. 

— Neišduokite paslapties! Neišduokite paslapties! -— 
ėmė šaukti didesnioji publikos dalis. 

— Neišduosime! — atsakė pirmininkas Barbikenas. 

Galima sau įsivaizduoti Europos valstybių atstovų 
apmaudą! Nors jie ir kėlė triukšmą, oratorius nepano- 
rėjo ką nors pasakoti apie savo veiklos metodus. Jis 
tik pridūrė: 

— O apie darbus, dar negirdėtus pramonės analuo- 
se, kuriuos mes jūsų lėšų dėka ruošiamės pradėti ir 
sėkmingai baigti, aš papasakosiu jums tuojau. 

— Klausykite! Klausykite! 

Kas gi galėtų neklausyti! 

— Pirmiausia turiu pasakyti, — tęsė pirmininkas 
Barbikenas, — kad mūsų žygio idėją yra davęs mūsų 
žymiausias mokslininkas, labiausiai mūsų šiam suma- 
nymui atsidavęs ir pasižymėjęs kolega. Jam taip pat 
garbė už tuos apskaičiavimus, kurie leidžia mūsų idėją 
"perkelti iš teorijos į praktiką; turiu pasakyti, kad nors 
Arktikos anglies kasyklų eksploatacija ir tėra menk- 
niekis, bet pakeisti ašigalio vietą yra uždavinys, kurį 
gali išspręsti tik aukštoji mechanika. Štai kodėl mes ir 
kreipėmės į gerbiamąjį Patrankos klubo sekretorių Mas- 
toną! 

— Valio! Hip, hip, hip! Tegyvuoja Mastonas! — 
ėmė šaukti visa auditorija, džiūgaudama, kad jų tarpe 
yra toks žymus ir nepaprastas žmogus. 

Ak, kaip sugraudino misis Skorbit ovacijos žymia- 
jam matematikui, kaip džiugiai ėmė plakti jos širdis! 

Mastonas linktelėjo galvą į dešinę, paskui į kairę ir 
pasveikino entuziastus iškėlęs virš galvos savo plašta- 
kos kablį. 

— Dar tada, mielieji akcininkai ir akcininkės, — 
tęsė pirmininkas Barbikenas,— kai mes per didįjį mi- 

tingą atšventėme Mišelio Ardano atvykimą į Ameriką, 
kelis mėnesius prieš skridimą į Mėnulį. 

Ir tas jankis kalbėjo apie skridimą į Mėnulį taip 
paprastai, tarsi apie pasivažinėjimą iš Baltimorės į Niu- 
jorką! 

— Mastonas mums pasiūlė: „Išrasim mašinas, 
surasime atramos tašką ir perkelsime Žemės ašį!" Taigi 
žinokite visi, kurie dabar manęs klausote,— mašinos 
išrastos, atramos taškas surastas, ir dabar visos mūsų 
jėgos Žemės ašiai perkelti. 

Visi akimirką nuščiuvo, tarsi amo netekę iš susi- 
jaudinimo. 

— Ką? Jūs rengiatės pakreipti Žemės ašį?! —sušuko 
majoras Donelanas. 

— Visai teisingai, pone, — atsakė pirmininkas Bar- 
bikenas. — Tiksliau, mes suradome būdą sukurti naują 
ašį, aplink kurią suksis mūsų žemė. 

— Pakeisti žemės sukimąsi apie savo ašį! — pakar- 
tojo pulkininkas Karkovas, ir jo akys sukibirkščiavo. 

— Pakeisti, nė trupučio nepakeičiant paros ilgu- 
mo! — atsakė pirmininkas Barbikenas.— Ta operacija 
perkels ašigalį į šešiasdešimt septintąją lygiagretę, ir 
tada Žemė suksis taip, kaip Jupiterio planeta, kurios 
ašis yra beveik statmena jos orbitos plokštumai. O per- 
kėlimo per 23“ ir 28“ pakaks, kad mūsų gautas šilumos 
kiekis ištirpdytų ledus, susikaupusius per daugelį tūks- 
tančių metų. 

Klausytojams užgniaužė kvapą. Niekas net ir katu- 
tėmis nenorėjo pertraukti oratoriaus. Visus pagavo ta 
išradinga ir drauge paprasta mintis — perkelti ašį, ap- 
link kurią juda Žemės rutulys. 

O ką jau ir bekalbėti apie Europos delegatus; jie 
sėdėjo ir tylėjo pritrenkti, apstulbę ir išsižioję iš to 
baisaus nustebimo. 

Bet kokia aplodismentų audra sugriaudėjo salėje, 
kai pirmininkas Barbikenas baigė savo kalbą tokia pui- 
kia savo paprastumu išvada: 

— Taigi Saulė pati ištirpins ledo kalnus ir ledujus 
ir nuties mums kelią į ašigalį! 

— Vadinasi, — pasakė majoras Donelanas, — jeigu 
žmogus negali prieiti prie ašigalio, tai ašigalis ateis 
pas jį“ 

— Visai teisingai, — atsakė pirmininkas Barbikenas. 


VIII SKYRIUS 


„Ir tada Žemė suksis kaip Jupiteris“, — pasakė Patrankos 
klubo pirmininkas 


Taip, kaip Jupiteris! 

Per tą atmintiną Mišelio Ardano garbei sušauktą 
susirinkimą, kurį oratorius ne veltui priminė, Masto- 
nas karštai sušuko: „,Pakeisime Žemės ašį!" Dingstį tam 
pasiūlymui davė drąsiojo prancūzo fantastiška kalba. 
Pirmininko Barbikeno ir kapitono Nikolio bendrinin- 
kas, drauge su jais dalyvavęs herojiškame „Nuo Žemės 
į Mėnulį“ žygyje, išdrožė tikrą ditirambą didžiausiajai 
Saulės sistemos planetai. Savo puikioje panegirikoje jis 
neužmiršo išliaupsinti Jupiterio, apie jį trumpai ir pa- 
pasakosime skaitytojui. 

Taigi pagal Patrankos klubo sekretoriaus apskaičia- 
vimus senąją ašį, apie kurią nuo pasaulio pradžios su- 
kasi Žemė, galima pakeisti kita. Be to, ši naujoji ašis 
bus statmena Žemės orbitos plokštumai. Tokiom sąly- 
gom esant, buvusio Šiaurės ašigalio klimatas prilygs 
dabartiniam Tronheimo pavasario klimatui Norvegi- 
joje. Poleokristinį kiautą ištirpins Saulės spinduliai, ir 
Žemėj susidarys tokios klimatinės sąlygos, kaip ir Ju- 
piteryje. 

Iš tikrųjų tos planetos ašies inklinacija, arba, kitaip 
tariant, kampas, kurį sudaro sukimosi ašis su jos eklip- 
tikos plokštuma, lygus 88713' Jeigu pridėsime dar 
1'47', tai Jupiterio ašis bus visiškai statmena orbitos, 
kuria ta planeta sukasi aplink Saulę, plokštumai. 

Reikia pasakyti, kad bandymas, kurį Barbikenas ir 
K“ ruošėsi padaryti dabartinėms Žemės sąlygoms pa- 
keisti, nesiekė ištiesinti Žemės ašį. Jokia mechaninė 
jėga, kad ir kokia ji būtų galinga, negali to padaryti. 
Žemė — tai ne višta, pamauta ant iešmo, kurį galima 
paimti rankomis ir pasmeigti kitoje vietoje. Tačiau 
naujos ašies sukūrimas būtų galimas,— ir net lengvai 
įgyvendinamas, jeigu drąsūs inžinieriai turėtų atramos 
tašką, apie kurį svajojo Archimedas, ir svertą, kurį 
įsivaizdavo Mastonas. 

Nors jie, kaip atrodo, buvo nusprendę laikyti kol 
kas savo išradimą paslaptyje, bet idėjos įgyvendinimo 
padariniai žadino visų smalsumą. 

Pirmiausia prabilo laikraščiai ir žurnalai, primin- 
dami savo straipsniuose mokslininkams ir aiškindami 
nemokšoms, kas dedasi Jupitery, kad jo ašis beveik 
statmena orbitos plokštumai. 

Jupiteris su Merkurijum, Venera, Žeme, Marsu, 
Saturnu, Uranu ir Neptunu yra saulės sistemos plane- 
ta, jis skrieja per 800 milijonų kilometrų nuo Saulės, 
jų bendro židinio; Jupiterio tūris maždaug 1400 kartų 
didesnis už Žemės tūrį. 

Jeigu Jupiterio paviršiuje yra kokia nors gyvybė, 
jeigu ten yra gyventojų, tai štai kokių gėrybių jiems 
duoda gyvenimas minėtoje planetoje,— gėrybių, apie 
kurias tiek buvo prikalbėta fantazijų tame atmintina- 
me susirinkime prieš kelionę į Mėnulį. 

Pirmiausia, Jupiteris apsisuka aplink savo ašį per 
9 valandas 55 minutes, taigi dienos bet kurioje platu- 
moje lygios nakčiai: 4 valandas 57 minutes trunka die- 
na, 4 valandas 57 minutes — naktis. 

— Na ką gi,— samprotavo tie, kurie tikėjo „jupite- 
riečių“ egzistavimu, — šit kas tinka ritmingo gyveni- 
mo būdo šalininkams. Toks punktualumas jiems būtų 
labai mielas! 

Tas pats būtų ir Žemėje, jeigu Barbikenui pavyktų 
įvykdyti savo sumanymą. Kadangi sukimosi greitis 

aplink naują žemės ašį nepadidėtų ir nesumažėtų, para 
liktų kaip buvusi — dvidešimt keturios valandos, taigi 
diena ir naktis bet kuriame mūsų sferoido taške būtų 
lygios dvylikai valandų. Sutemos ir aušra truktų vi- 
suomet vienodą laiko tarpą. Tektų gyventi nuolatinėj 
ekvinokcijoje, kuri dabar būna visose Žemės rutulio 
platumose 21 kovo ir 21 rugsėjo, kai Saulė skrieja 
kreive, einančia per pusiaujo plokštumą. 

— Tačiau dar nuostabesnis ir įdomesnis klimato 
reiškinys — nesikeistų metų laikai! — pridurdavo entu- 
ziastai. 

Ir tikrai, tik ašies palinkimo į orbitos plokštumą 
dėka keičiasi metų laikai, žinomi pavasario, vasaros, 
rudens ir žiemos vardais. Jupiteriečiai neturi metų lai- 
kų. Žemės gyventojai irgi jų neturės. Nuo tos akimir- 
kos, kai naujoji ašis atsistos statmenai ekliptikai, ne- 
bebus daugiau nei šaltų, nei karštų juostų — visa Žemė 
atsidurs pastovaus klimato juostoje. 

Ir štai kodėl. 

Kas tai yra karštoji juosta? Tai Žemės paviršiaus 
dalis, plytinti tarp Vėžio ir Ožiaragio tropikų. Visi tos 
juostos taškai turi laimę matyti Saulę zenite du kartus 
metuose, o pačiuose tropikuose tas reiškinys pastebi- 
mas tik kartą metuose. 

Kas tai yra vidutinio klimato juosta? Tai Žemės 
rutulio dalis tarp tropikų ir poliarinių juostų: nuo 23'28' 
iki 66772", — ten Saulė niekados nebūna zenite, bet 
kiekvieną dieną pakyla virš horizonto. 

Kas tai yra poliarinė juosta? Tai poliarinės srities 
dalis, kur Saulė didelę metų dalį visai nepasirodo, O 
pačiame ašigalyje naktis trunka šešis mėnesius. 

Dėl Saulės nevienodo pakilimo virš horizonto kaIrš- 
tojoje juostoje perdaug karšta,— vidutinio klimato 
juostoje vidutiniškai šilta ir, tolstant nuo tropikų, darosi 
vis šalčiau, o šaltojoje juostoje, nuo poliarinio rato iki 
ašigalio, viešpatauja baisus šaltis. 

Ir štai Žemės paviršiuje statmenos ašies dėka viskas 
pasikeis. Saulė visą laiką bus pusiaujo plokštumoje. 
Ištisus metus diena iš dienos ji ramiai keliaus savo dvy- 
likos valandų kelią, prisiartindama prie zenito iki nuo- 
tolio, lygaus vietos platumos laipsniui, taigi juo arčiau 
į pusiaują, tuo ji kils aukščiau. Kraštuose ant dvide- 
šimtos lygiagretės ji kiekvieną dieną kils virš horizon- 
to į septyniasdešimties laipsnių aukštį, kraštuose ant 
keturiasdešimt devintos lygiagretės kils iki keturias- 
dešimt vieno laipsnio, o kraštuose ant šešiasdešimt sep- 
tintos lygiagretės — iki dvidešimt trijų laipsnių. Todėl 
dienos bus visuomet vienodos, atmatuotos Saulės, kuri 
tekės ir leisis kas dvylika valandų vis tame pačiame 
horizonto taške. 

— Ir žiūrėkite, kokia laimė bus gyventi žemėje! — 
kartojo pirmininko Barbikeno draugai. — Kiekvienas 
pagal savo sveikatą išsirinks pastovų klimatą, tinka- 
miausią savo slogai ar reumatui, ir niekas Žemėje nebe- 
kentės nuo nemalonaus temperatūros svyravimo. 

Trumpai sakant, šių laikų titanai — Barbikenas ir 
K“ — nutarė pakeisti nusistovėjusią tvarką nuo tų lai- 
kų, kai mūsų planeta pradėjo suktis savo orbita ir tapo 
ta Žeme, kurią mes pažįstame. 

Tiesa, astronomai pasiges vienos kitos Žvaigždės ar 
žvaigždyno, kuriuos jie buvo pripratę matyti dangaus 
skliaute. Poetai neteks ilgų žiemos naktų ir ilgų vasa- 
ros dienų, kurias jie dabar apdainuoja savo moderniš- 
kų rimų eilėse. Bet užtai kokia nauda kitiems žmo- 
nėms. 

„Be to,— tvirtino laikraščiai, palankūs pirmininkui 
Barbikenui, — žemės ūkio derliui bus nauda, agronomai 
kiekvienam augalui parinks tinkamiausią temperatūrą.“ 

„Kurgi ne! — atsakinėjo priešiški laikraščiai. — Argi 
išnyks lietūs, kruša, audros, uraganai, perkūnija, — visi 
tie atmosferiniai reiškiniai, taip baisiai pavojingi der- 
liui ir žemdirbiams?" 

„Nėra abejonės, kad tos nelaimės neišnyks,— atsa- 

kinėjo draugų choras,— bet, tikriausiai, jų būsią daug 
mažiau, nes pastovus klimatas — nepalankus blogiems 
orams. Taip! Ta nauja tvarka išeis į naudą žmonijai! 
Tai bus tikras perversmas Žemės rutulyje! „„Barbikenas 
ir K“" pasitarnaus dabartinėms ir būsimoms kartoms, 
su dienų ir naktų nevienodumu panaikinęs ir įkyrų me- 
tų laikų kaitaliojimąsi. Anot Mišelio Ardano, mūsų že- 
mės rutulys, kurio paviršiuje visuomet tai per karšta, 
tai per šalta, nebebus slogų, kvėpavimo takų katarų ir 
plaučių uždegimų viešpatija! Peršals tik tas, kuris pats 
panorės, nes juk kiekvienas visuomet galės pasirinkti 
kraštą, tinkamą savo bronchoms. 

Ir Niujorko laikraštis „San“ taip baigia savo graž- 
bylų gruodžio 27 dienos straipsnį: 

„Garbė Barbikenui ir jo draugams! Tie drąsuoliai 
ne tik prijungs naujų žemių prie Amerikos kontinento, 
padidindami ir be to plačią Federacijos teritoriją, bet 
jie padarys gyvenimą Žemėje sveikesnį ir produkty- 
vesnį — juk galima bus, vos nuėmus derlių, vėl sėti, 
grūdai derės be pertraukos, ir neis veltui žiemos laikas! 
Pradėjus eksploatuoti naujus klodus, ne tik padidės ak- 
mens anglies atsargos ir, gal būt, per ilgus amžius bus 
galima kasti tuos žemės lobius, bet mūsų planetoje pa- 
gerės ir klimatinės sąlygos, Barbikenas ir jo kolegos 
perdirbs sutvėrėjo kūrinį visos žmonijos didžiausiai ge- 
rovei. Garbė ir šlovė tiems žmonėms, kurie teisėtai bus 
pirmieji žmonijos geradarių eilėje!" 


IX SKYRIUS, 
kuriame pasirodo prancūzų kilmės „„deus ex machina“ 


Tokia turėjo būti nauda, kurią žadėjo Barbikenas, 
pakeitęs Žemės ašį. Be to, mes žinome, kad tos permai- 
nos beveik visai negalėjo turėti įtakos mūsų planetos 
sukimuisi aplink Saulę. Žemė tebebrėš nekintamą orbi- 
tą erdvėje, ir Saulės metų sąlygos liks tos pačios. 

Sužinojęs Žemės ašies perkėlimo pasekmes, sujudo 
visas pasaulis. Iš pradžių tomis aukštosios mechanikos 
naujovėmis visi apsidžiaugė. Buvo labai malonu įsivaiz- 
duoti suvienodėjusius metų laikus ir kad kiekvienas, 
pasirinkęs tinkamą geografinę platumą, galės naudotis 
kokiu tik panorės klimatu. 

Žmonės džiaugėsi galėsią gėrėtis amžinu pavasariu, 
kurį dainius Telemakas buvo apdainavęs Kalipso sa- 
loje: jiems beliksią tik pasirinkti vėsų ar šiltą pavasarį. 
Tiesa, naujos ašies, apie kurią suksis Žemė, padėtis te- 
bebuvo laikoma paslaptyje; nei Barbikenas, nei kapi- 
tonas Nikolis, nei Mastonas nesirengė jos viešai pa- 
skelbti. Ar jie atskleis tą paslaptį, o gal ji paaiškės, kai 
jau viskas bus įvykę? Tačiau to užteko, kad viešoji nuo- 
monė sujustų. 

Nenoromis kilo vienas klausimas, kurį ėmėsi karš- 
tai nagrinėti laikraščiai. Kokia mechanikos priemone 
bus įvykdytas tas ašies perkėlimas, kuriam, be abejo, 
reikės begalinės jėgos? 

Rimtas Niujorko žurnalas „Forum“ visai teisingai pa- 
stebėjo: 

„Jeigu Žemė nesisuktų aplink savo ašį, galimas daik- 
tas, užtektų palyginamai nedidelio smūgio, kad ji pra- 
dėtų suktis aplink naują ašį, tačiau Žemė gali būti su- 
lyginta su milžinišku horoskopu, besisukančių gana di- 
deliu greičiu, o pagal gamtos dėsnius toks prietaisas 
turi savybę suktis vis aplink tą pačią ašį. Leonas Fuko 
tai įrodė savo garsiaisiais bandymais. Taigi labai sunku, 
net, gal būt, visai neįmanoma pakreipti Žemės ašį.“ 

Tai tikriausia tiesa. Be to, įdomu buvo ne tik suži- 
noti, kokį smūgį sugalvojo smogti Arktikos pramonės 
bendrovės inžinieriai, bet ir tai, kaip bus suduotas smū- 
gis — palaipsniui ar staiga? Ir jei „„Barbikeno ir K“" 
darbų dėka bus staiga pakeista Žemės ašis, tai ar ne- 
įvyks žemės rutuly baisių katastrofų? 

Buvo ko susirūpinti abiejų pasaulių mokslininkams 
ir nemokšoms. Juk smūgis lieka smūgiu, ir ne taip jau 

malonu gauti jį arba jo atatranką. Atrodė, kad tą ope- 
raciją sumanę žmonės rūpinosi tik savo pelnu ir visai 
nesijaudino dėl tų sukrėtimų, kuriuos užtrauks mūsų 
nelaimingai planetai jų bandymas. Ir europiečių dele- 
gatai, įsiutinti savo pralaimėjimo, nutarė pasinaudoti ta 
aplinkybe ir ėmė sumaniai kurstyti visuomenę prieš 
Patrankos klubo pirmininką. 

Prancūzija, kaip jau buvo minėta, nepareiškė jokių 
pretenzijų į poliarines sritis ir nedalyvavo drauge su 
kitomis valstybėmis varžytinėse. Vis dėlto, nors oti- 
cialiai ši valstybė nedalyvavo šiame sumanyme, buvo 
kalbama, kad į Baltimorę nutarė atvažiuoti savo lėšo- 
mis kažkoks prancūzas, pasiryžęs iš smalsumo sekti tą 
milžiniško žygio eigą. 

Tai buvo kalnų inžinierius, ne daugiau kaip trisde- 
šimt penkerių metų amžiaus. Įstojęs į Politechnikos 
aukštąją mokyklą, baigė ją pirmuoju, taigi galime jį 
pristatydinti kaip garsų matematiką. Labai galimas daik- 
tas, kad jis savo žiniomis pranoko Mastoną, kuris kad 
ir buvo žymus skaičiuotojas — bet tik skaičiuotojas,— 
ar palyginsi, pavyzdžiui, Leverje su Laplasu ar Niutonu. 

Inžinierius buvo vyras protingas, fantastas ir keis- 
tuolis, tas, žinoma, nekenkė jo profesijai; tokie kartais 
sutinkami kelių inžinierių tarpe, o labai retai tarp kal- 
nų inžinierių. Jis mokėjo pasakoti visokius nutikimus 
ir linksmas istorijas. Kalbėdamas su draugais, net svars- 
tydamas mokslinius klausimus, jis mėgdavo laisvai juo- 
kauti, tarsi Paryžiaus gatvės vaikas, jis mėgo įpinti 
į savo kalbą liaudies žodelyčių ir posakių, vis labiau 
įeinančių į madą. Įsikarščiavęs jis užmiršdavo visas aka- 
deminės kalbos taisykles — joms nusilenkdavo tik pa- 
ėmęs plunksną į rankas. O drauge jis buvo atkaklus 
darbininkas ir galėjo dešimt valandų sėdėti prie rašo- 
mojo stalo, margindamas algebros ženklais ištisus pus- 
lapius taip greitai, tarsi būtų rašomas laiškas. Jo mė- 
giamiausias poilsis po visos dienos aukštosios matema- 
tikos darbo buvo vistas — lošė jis vidutiniškai, nors iš 

anksto apskaičiuodavo visus ėjimus. Reikėjo tik pa- 
klausyti, kaip jis šūkavo, pakeisdamas studentiška loty- 
nų kalba įprastus lošėjų žodžius: ,„Cadaveri poussan- 
dum est.“ 

Šis keistuolis vadinosi Alsidas Pjerdė, ir iš pamė- 
gimo, kaip ir jo draugai, viską trumpinti jis pasirašinė- 
davo APjerd ar net AP. Už karštumą ginčuose draugai 
jį praminė „„Alsidus sulfurikus“!. Alsidas Pjerdė buvo 
didelio, net labai didelio ūgio. Jo draugai tvirtino, kad 
jo ūgis lygus vienai penkiamilijoninei daliai meridiano 
ketvirtadalio, tai yra beveik dviem metrams; jeigu jie 
ir klydo, tai labai nedaug. Jo galva atrodė kiek per ma- 
ža, palyginus su plačiais pečiais ir stambiu kūnu, bet 
kaip jis linksmai ją krestelėdavo, kaip gyvai žiūrėjo jo 
mėlynos akys per pensne stiklus! Jo rimtas veidas at- 
rodė linksmas ir judrus, nors galvą ir puošė per anksty- 
va plikė dar nuo mokyklos laikų, kai kalė algebrą ilgais 
vakarais prie dujų šviesos. Jis buvo puikus berniukas, 
palikęs mokykloje geriausius prisiminimus. Nors jis bu- 
vo nepriklausomo būdo, visuomet paklusdavo nerašy- 
toms akademinėms taisyklėms, kurių aukščiausias prin- 
cipas buvo draugiškumas ir uniformos garbė. Jis buvo 
mėgiamas ir per pasivaikščiojimus Akacijų kieme, ku- 
ris buvo vadinamas ,„Po akacijomis“, nes ten nebuvo 
akacijų, ir miegamajame, kur jo daiktai visuomet buvo 
tvarkingai sudėti studentiškoje spintelėje, o tai jau rodė 
jį turint metodinį protą. 

Nors Alsido galva atrodė per maža, palyginus su jo 
dideliu stotu, bet, patikėkite, ji buvo kimšte prikimšta 
žinių. Jis, kaip ir jo mokyklos draugai, buvo pirmiausia 
matematikas, o mokėsi matematikos tik tiek, kiek ji rei- 
kalinga eksperimentiniams mokslams, o šie jam turėjo 
reikšmės tik tiek, kiek jie buvo pritaikomi pramonėje. 
Technika, kaip jis pats pripažino — buvo jo silpnybė. 


Pravardė, primenanti sieros rūgšties lotyniškąjį pavadinimą — 
„acidum sulfuricum“ 

Kas neturi ydos? Jo specialybė — mokslai, kurie grei- 
tai vystosi ir kurie turi ir visuomet turės paslapčių, 
nesuprantamų net jų pasekėjams. 

Tarp kitko, paminėsime, kad Alsidas Pjerdė buvo 
viengungis. Jis mielai sakydavo esąs lygus „vienetui“, 
nors ir trokštąs ,„pasidvejinti“ Draugai galvojo jį ap- 
vesdinti su viena žavia, linksma ir protinga mergaite, 
gyvenančia Provanse. Nelaimė, ji turėjo tėvą, kuris taip 
atkirto: 

— Ne, jūsų Alsidas perdaug mokytas! Jis pribaigs 
mano dukrelę nesuprantamomis šnekomis. 

Tartum tikras mokslininkas negali būti kuklus ir pa- 
prastas Žmogus! 

Iš širdgėlos mūsų inžinierius nutarė išvažiuoti už jū- 
rų, kuo toliau nuo Provanso. Jis gavo metams atostogų 
ir negalėjo nieko geresnio sugalvoti, kaip išvykti tam 
laikui į Ameriką ir ten susipažinti su Arktikos pramo- 
nės bendrovės sumanymu. Štai kodėl jis dabar ir pasi- 
rodė Jungtinėse Amerikos Valstijose. 


Nuo savo atvykimo į Baltimorę dienos Alsidas Pjer- 
dė nenustojo svarstyti apie didžiąją ,„Barbikeno ir K“" 
operaciją. Jam buvo visai nesvarbu, kad Žemė taps pa- 
naši į Jupiterį. Bet jį, kaip mokslininką, domino, kaip 
amerikiečiai šitai padarys. 

Ir savo vaizdinga kalba jis dėstė pats sau: 

„Pirmininkas Barbikenas ruošiasi drožti mūsų rutu- 
liui gerą antausį! Bet kaip ir kokį? Čia visa gudrybė! 
Po velnių! Atrodo, kad jis nori pasukti mūsų planetą, 
davęs į šoną tarsi biliardo rutuliui. Jeigu suduos per 
vidurį, Žemė išeis iš orbitos ir eis po velnių visi mūsų 
metai ir mėnesiai! Tai bent bus pasikeitimas. Ne! Tiems 
šaunuoliams, matyt, niekas nerūpi — tik perkelti Že- 
mės ašį! Tik aš niekaip negaliu suprasti, kur jie ras 
atramos tašką ir jėgą smūgiui! O! Jeigu Žemė nesisuktų 
aplink save — užtektų paprasto sprigto. Tačiau Žemė 
sukasi! To sukimosi nepanaikinsi! Štai kur galvosūkis! 

Kad ir kokias priemones jie sugalvotų, viskas apsiveIrs 
aukštyn kojom!“ 

Kad ir kaip suko galvas mūsų mokslininkai, jie ne- 
galėjo įspėti, ką buvo sugalvoję Barbikenas su Masto- 
nu. Labai gaila, nes, įminus šią mįslę, išvesti mechani- 
nes formules būtų visai nesunku. 

Štai kodėl gruodžio 29 dieną Prancūzijos kalnų de- 
partamento inžinierius Alsidas Pjerdė susirūpinęs žings- 
niavo dideliais žingsniais triukšmingomis Baltimorės 
gatvėmis. 


X SKYRIUS, 
kuriame pradeda alškėti įvairios nerimą keliančios aplinkybės 


Praėjo mėnuo nuo visuotinio susirinkimo, įvykusio 
Patrankos klubo salėse. Per tą laiką viešoji nuomonė pa- 
sikeitė. Buvo užmirštos visos gerovės, susijusios su ašies 
pakeitimu. Užtai ėmė ryškėti visi pavojai. Kadangi 
Žemės ašis turėjo būti perkelta, kaip atrodo, milžinišku 
smūgiu, tai visai suprantama, kad po tokio sukrėtimo 
įvyktų didelė katastrofa. Tiktai niekas nežinojo, kokia 
bus ta katastrofa. O dėl klimato sušvelninimo, tai argi 
jis taip reikalingas? Iš tų permainų laimėtų tik eskimai, 
samojedai, lapiai ir čiukčiai, nes jie neturėjo ko pra- 
rasti. 

Bet kaip dabar ėmė plūsti Barbikeno sumanymą Eu- 
ropos valstybių delegatai! Jie siuntė ataskaitas savo vy- 
riausybėms, be pertraukos mušė povandeniniu kabeliu 
telegramas į Europą, gaudavo nurodymų. .. Tie nurody- 
mai — visiems gerai žinomi. Jie sudaryti pagal diplo- 
matinio meno formules su juokingomis išlygomis: ,„Pa- 
rodykite didelį atkaklumą, tačiau nesukompromituokite 
savo vyriausybės“, ,„Veikite ryžtingai, bet nelieskite 
status guo!!“ 


' Esamos padėties (Iot.). 

Retkarčiais majoras Donelanas ir jo kolegos savo ša- 
lių ir itin Senojo pasaulio vardu pareikšdavo protestą. 

— Iš tikrųjų, — sakė Borisas Karkovas, — Amerikos 
inžinieriai, tikriausiai, nersis iš kailio, stengdamiesi iš- 
gelbėti nuo smūgio padarinių Jungtinių Valstijų teri- 
toriją. 

— Bet ką jie gali padaryti? — atsakė Janas Haral- 
das.— Kai renkant alyvas krečiamas alyvmedis, argi ne- 
siūbuoja visos jo šakos? 

— O kai jums smogia kumščiu į krūtinę, — pritarė 
Jansenas, — argi nesudreba visas kūnas? 

— Štai ką reiškia jų garsioji skelbimo pastaba! — 
sušuko Dinas Tudrinkas.— Štai kodėl jie kalbėjo apie 
geografines ir meteorologines permainas Žemės rutu- 
lyje! 

— Taip! — prabilo Erikas Baldenakas. — Pirmiausia 
reikia bijotis, kad, pakreipus ašį, neišsilietų iš krantų jū- 
ros vandenys. 

— O jeigu vandenyno lygis kai kuriose vietose nu- 
kris, — pasakė Jansenas,— ar neatsidurs tų kraštų gy- 
ventojai tokiose aukštumose, kad jie negalės susisiekti 
su likusia žmonija? 

— Jeigu tik jie nepaklius į praretėjusius oro sluoks- 
nius, kur nebebus kuo kvėpuoti! — pridūrė Janas Ha- 
raldas. 

— Įsivaizduokite sau Londoną Monblano aukšty- 
je! — sušuko majoras Donelanas. 

Ir, išžergęs kojas, užvertęs galvą, tas džentelmenas 
įsistebeilijo į zenitą, tarsi Jungtinės karalystės sostinė 
būtų jau dingusi už debesų. 

Šiaip ar taip, žmonijai grėsė pavojus, ir juo dides- 
nis, nes buvo galima nuspėti, kokie bus Žemės ašies 
perkėlimo padariniai. 

Ir iš tikrųjų, pakreipus žemės ašį 23928", visi vande- 
nynai pajudėtų, nes senų ašigalių vietose žemė suplota. 
Ar negresia Žemei sukrėtimai, kurie, kaip sako, nese- 
niai buvo pastebėti Marso planetoje? Ištisi žemynai pa- 

sinėrė į vandenį, tarp jų ir Skiaparelio atrastoji Libija; 
tai rodo tamsiai mėlynos spalvos atsiradimas ten, kur 
pirma buvo rausva! Išnyko Moriso ežeras! Arčiau į šiau- 
rę pasikeitė šešių šimtų tūkstančių kvadratinių kilo- 
metrų plotas, o pietuose jūros vanduo išsiliejo iš tų di- 
džiulių ankstesnių plotų. Ir jei kai kurie geraširdžiai 
žmonės jaudinosi dėl Marso potvynių ir ketino pradėti 
rinkti aukas nukentėjusiems marsiečiams, tai kaipgi ne- 
sijaudinti dėl galimų potvynių Žemėje. 

Iš visų pusių pasigirdo protestai, ir Jungtinių Vals- 
tijų vyriausybė buvo priversta į juos atsižvelgti. Galų 
gale geriau visai nedaryti jokių bandymų, negu laukti 
neišvengiamos katastrofos! Kūrėjas gerai sutvarkė pa- 
saulį. Nėra jokios prasmės neapgalvotai kėsintis į jo 
kūrinį. 

Ir ką gi? Atsirado lengvapėdžių žmonių, kurie drįso 
juokauti su tokiais rimtais dalykais. 

— Pažiūrėkite tik į tuos jankius! — sakė jie.— Su- 
sigalvojo pamauti Žemę ant kitos ašies!? Jeigu bent 
senoji, besisukdama milijonus metų, būtų nudilusi, gal 
būt, tada ir reikėtų ją pakeisti, kaip keičiama ašis skri- 
dinyje ar rate. Bet ji tokia pat tvirta, kaip ir pirmąją 
pasaulio sukūrimo dieną. 

Ką į tai pasakysi? 

Kai buvo taip kaltinami jankiai, Alsidas Pjerdė ban- 
dė atspėti, kokį būdą ir kokią vietą Žemės rutulyje savo 
bandymui pasirinkęs Mastonas. Tai sužinojęs, jis galės 
visai lengvai nustatyti, kurioms mūsų planetos dalims 
grėsė pavojus. 

Mes jau sakėme, kad Senasis pasaulis labiau nuo- 
gąstavo už Naujojo pasaulio gyventojus — bent už tuos 
Šiaurės Amerikos gyventojus, kurie priklausė Jungti- 
nėms Valstijoms. Nejaugi Barbikenas, kapitonas Nikolis 
ir Mastonas, būdami amerikiečiai, nepasistengs apsau- 
goti Jungtinių Valstijų nuo katastrofos, kuri dėl ašies 
pakeitimo įvyks įvairiose Europos, Azijos, Afrikos ir 

Okeanijos vietose? Juk jie visi trys buvo grynakraujai 
jankiai,— jankiai nuo galvos iki kojų, kaip buvo sa- 
koma apie Barbikeną, kai jis ruošė savo planą skridi- 
mui į Mėnulį. 

Iš tikrųjų Naujojo Pasaulio daliai tarp Arktikos že- 
mių ir Meksikos įlankos nebuvo ko bijoti ruošiamo 
smūgio. Galimas daiktas, kad Amerika galų gale net lai- 
mės iš tos katastrofos, padidindama savo teritoriją. Gal 
būt, baseinuose, iš kurių bus išėję dabar Ameriką ska- 
laują vandenys, Jungtinės Valstijos užgrobs tiek naujų 
žemių, kiek dabar matome žvaigždžių jos plačios vėlia- 
vos klostėse? 

— Taip tai taip, — ginčijo baikštuoliai, visur matą 
vien pavojus,— argi galima šiame pasaulyje kuo nors 
visiškai pasikliauti? O ims ir apsiriks Mastonas savo 
apskaičiavimuose. Arba staiga Barbikenas suklys, tai- 
kydamas juos praktikoje? Juk tai gali atsitikti ir pa- 
tiems gabiausiems artileristams! Ne visada kulka patai- 
ko į taikinio vidurį, o kartais ir bomba į statinę nepa- 
taiko! 

Ar bereikia sakyti, kaip stengėsi kurstyti visuotinį 
nerimą Europos valstybių delegatai? Sekretorius Dinas 
Tudrinkas atspausdino laikraštyje „Standart“ nemažai 
piktų straipsnių. Janas Haraldas įdėjo tokius pat straips- 
nius švedų laikraštyje „„Aftenbladet“, o Borisas Karko- 
vas — populiariame rusų dienraštyje ,,Novoje vremia". 
Net pačioje Amerikoje nuomonės pasidalino. Liberali- 
nių pažiūrų respublikonai liko pirmininko Barbikeno 
šalininkais, o demokratai, kurie yra konservatoriai —- 
pasisakė prieš jį. Dalis amerikiečių laikraščių — „„Žur- 
nal de Boston“, Niujorko ,„Tribiun“ ir kiti — prisijungė 
prie europiečių spaudos. O Jungtinėse Valstijose, kai 
buvo įsteigta „„Esošeitid Pres“ ir „„Junaitid Pres“ orga- 
nizacijos, laikraščiai tampa galinga informacijos prie- 
mone; juk jie dabar vien tik vietos ir užsienio žinioms 
išleidžia milžinišką sumą, kuri net truputį viršija dvide- 
šimt milijonų dolerių metams. 


Veltui kiti laikraščiai —ne mažiau populiarūs — 
stengėsi užstoti Arktikos pramonės bendrovę! Veltui 
misis Evandželina Skorbit mokėjo po dešimt dolerių už 
kiekvieno mokslinio-fantastinio straipsnio ar feljetono 
eilutę, kad būtų kovojama su ta įsivaizduota baime! 
Veltui aistringoji našlė stengėsi įrodyti, kad jeigu būtų 
kokia klaida, tai tik manymas, jog Mastonas galėjęs 
suklysti savo apskaičiavimuose! Pagaliau apimta bai- 
mės Amerika pakėlė tokį pat riksmą, kaip ir Europa. 

Tačiau nei Patrankos klubo pirmininkas, nei jo sek- 
retorius, nei kiti vadovybės nariai neatsakė nė žodžio 
į visus tuos klausimus. Tegu sako kas ką nori, o jiems — 
nė motais. Dargi negalima buvo pastebėti, kad jie 
būtų itin ruošęsi tokiai operacijai. Gal būt, Barbikeną 
ir K? paveikė nuotaikos pasikeitimas ir bendras nepa- 
sitenkinimas, kurį dabar sukėlė projektas, taip su entu- 
ziazmu priimtas pradžioje! Vargu. 

Netrukus, nepaisant misis Evandželinos Skorbit pa- 
stangų ir milžiniškų sumų, išleistų Barbikenui, kapitonui 
Nikoliui ir Mastonui ginti, į juos imta žiūrėti, kaip 
į žmones, pavojingus visam pasauliui. Europos didžio- 
sios valstybės oficialiai paragino federalinę vyriausybę 
įsikišti į tą reikalą ir susipažinti su bendrovės steigėjų 
veikla. Jie turį atvirai išdėstyti savo veikimo planą, pa- 
aiškinti, kaip jie ruošiasi perkelti Žemės ašį, — tada ga- 
lima būtų padaryti išvadą, kokie pavojai gresia žmoni- 
jai, — ir pagaliau nurodyti, kuri Žemės rutulio dalis atsi- 
durs betarpiškame pavojuje; vienu žodžiu, papasakoti 
visa, ką norėjo žinoti išsigandę ir atsargūs žmonės. 

Vašingtono vyriausybės raginti nereikėjo. Nerimas 
respublikos Šiaurės, Vidurio ir Pietų valstijose neleido 
delsti. Vasario 19 dienos įstatymu buvo sudaryta Tiria- 
moji komisija iš penkiasdešimt žmonių: mechanikų, in- 
žinierių, matematikų, hidrografų ir geografų. Komisijai 
vadovavo žinomas Džonas Prestis; komisija gavo teisę 
išnagrinėti tą operaciją ir, reikalui esant, ją uždrausti. 

Pirmiausia atvykti į komisiją buvo pakviestas Barbi- 
kenas. 

Jis neatvyko. 

Į jo butą Baltimorėje, Klivland-strite Nr. 95, buvo 
pasiųsti policininkai. 

Barbikeno ten nerado. 

Kur jis? 

Niekas nežinojo. 

Kada jis išvažiavo? 

— Jau praėjo penkios savaitės, kai jis sausio 11 die- 
ną drauge su kapitonu Nikoliu išnyko iš Merilendo sos- 
tinės ir Merilendo valstijos. 

Kur jiedu iškeliavo? 

Niekas negalėjo pasakyti. 

Matyt, abu Patrankos klubo nariai išvyko į tą slaptą 
vietą, kur, jiems vadovaujant, turėjo būti atliekami pa- 
ruošiamieji darbai. 

Bet kurgi ta vieta? 

Ją reikėjo būtinai sužinoti ir, kol nevėlu, sunaikinti 
piktadarių inžinierių sumanymą pačioje užuomazgoje. 

Barbikeno ir kapitono Nikolio išvykimas sukėlė visų 
nusivylimą. Netrukus pykčio srautas, tarsi jūros potvy- 
nis ekvinokcijos dienomis, ėmė kilti prieš Arktikos pra- 
monės bendrovės vadovus. 

Tačiau buvo žmogus, kuris turėjo žinoti, kur nuvy- 
ko Barbikenas su kapitonu Nikoliu,— žmogus, kuris ga- 
lėjo nedvejodamas atsakyti į milžinišką klaustuką, iški- 
lusį virš Žemės rutulio. 

Tas žmogus buvo Mastonas. 

Pirmininkui Johanui Presčiui reikalaujant, Mastonas 
buvo pašauktas į komisiją. 

Mastonas nepasirodė. 

Gal būt, jis irgi išvažiavo iš Baltimorės? Gal būt, 
jis nuvyko pas savo draugus padėti darbe, kurio rezul- 
tatų visas pasaulis laukė su siaubu? 

Ne! Mastonas tebegyveno Balistik-kotedže, Frank- 
lin-strite Nr. 109, jis dirbo be atvangos, įsigilinęs į nau- 

jus apskaičiavimus, tik kartais pavakariais nutraukdavo 
darbą, norėdamas pasisvečiuoti misis Evandželinos 
Skorbit svetainėse, prabangiuose Niuparko rūmuose. 

Tada Tiriamosios komisijos pirmininkas pasiuntė į 
Franklin-stritą policininką su įsakymu atvesti Mastoną. 

Policininkas priėjo kotedžą, pasibeldė į duris ir nesi- 
varžydamas įėjo į vestibiulį, kur jį nekaip pasitiko neg- 
ras Plykst-Plykst, o dar blogiau pats šeimininkas. 

Mastonui buvo nepatogu atsisakyti pakvietimo, bet, 
atvykęs pas Tiriamosios komisijos narius, jis atvirai pa- 
sakė, kad jie jį sutrukdę ir atitraukę nuo darbo. 

Pirmas jam duotas klausimas buvo toks: 

— Ar Patrankos klubo sekretorius žino, kur šiuo me- 
tu yra pirmininkas Barbikenas ir kapitonas Nikolis? 

— Žinau, — tvirtai atsakė Mastonas, — bet neturiu 
teisės tai pasakoti. 

Antras klausimas: 

— Ar tiesa, kad tie du draugai vykdo paruošiamuo- 
sius darbus Žemės ašiai pakeisti? 

— Tai paslaptis, kurią aš privalau saugoti, — atsakė 
Mastonas,— ir todėl nesutinku atsakyti. 

— Ar nesutiktumėt pateikti komisijai savo duome- 
nis, kad ji pati nuspręstų, ar bendrovei leistina vykdyti 
savo projektą? 

— Na, žinoma, aš jų nepateiksiu! Geriau juos sunai- 
kinsiu! Aš laisvas laisvos Amerikos pilietis, turiu teisę 
niekam nepranešinėti savo išradimų. 

— Jeigu tai jūsų teisė, ponas Mastonai,— pasakė 
pirmininkas Prestis taip griežtai, tarsi būtų kalbėjęs 
viso pasaulio vardu, — tai, gal būt, dabar jūsų pareiga 
viską atvirai pasakyti ir nuraminti sujudusią žmoniją? 

Mastonas nejautė tokios pareigos. Jis jautė tik vie- 
ną pareigą — tylėti ir tylėjo. 

Tiriamosios komisijos nariai nei įtikinėjimais, nei 
prašymais, nei grasinimais nieko negalėjo išgauti iš 
žmogaus su geležiniu kabliu vietoje dešiniosios rankos. 

Sunku, labai sunku buvo įsivaizduoti, kad po gutaper- 
činiu kiaušu gali būti tiek užsispyrimo. 

Mastonas išėjo kaip buvo atėjęs. Nėra ką ir sakyti, 
kad Evandželina Skorbit negalėjo atsigėrėti jo didingu 
poelgiu. 

Kai visi sužinojo, kuo pasibaigė Mastono apklausa 
komisijoje, jų pasipiktinimas virto įtūžiu, gresiančiu 
atsargos artileristo gyvybei. Viešosios nuomonės spau- 
dimas federalinės valdžios atstovams ir Europos dele- 
gatų kišimasis taip sustiprėjo, kad valstybės sekretorius 
Džonas Raitas pareikalavo iš vyriausybės sutikimo veik- 
ti „manu militari"!. 

Vakare, 13 kovo, kai Mastonas, įsigilinęs į skaičius, 
sėdėjo savo kabinete Balistik-kotedže, staiga suskambė- 
jo telefonas. 

— Alio! Alio! — suvirpėjo membrana nuo nerimas- 
tingo balso. 

— Kas kalba? — paklausė Mastonas. 

— Misis Skorbit. 

— Ką norėjot pasakyti, misis Skorbit? 

— Perspėti jus. Ką tiktai sužinojau, kad šį va- 
karą. 

Nespėjo Mastonas gerai nugirsti tų žodžių, ir Balis- 
tik-kotedžo durys buvo išverstos pečiais. 

Ant laiptų, kylančių į kabinetą, pasigirdo baisus 
triukšmas. Viėnas balsas barėsi, kiti balsai jį tildė. Su- 
bildėjo krentąs kūnas. 

Tai negras Plykst-Plykst ritosi laiptais žemyn, vel- 
tui bandęs apginti nuo užpuolikų savo šeimininko na- 
mus. 

Po akimirkos kabineto durys išlėkė su triukšmu ir 
pasirodė konsteblis su policininkų būriu. 

Konsteblis turėjo įsakymą padaryti Balistik-kotedže 
kratą, paimti visus Mastono popierius ir suimti jį patį. 


Ginklu (Jot.). 

Karštuolis Patrankos klubo sekretorius čiupo revol- 
verį, grasindamas paleisti į juos visas šešias kulkas. 

Tačiau policininkų buvo daug, ir jie tučtuojau jį 
nuginklavo ir pradėjo rinkti formulėmis ir skaičiais iš- 
margintus popierius, kuriais buvo užverstas stalas. 

Staiga; ištrūkęs iš policininko rankų, Mastonas pa- 
čiupo nuo stalo užrašų knygelę, kurioje, matyt, buvo 
svarbiausi jo apskaičiavimai. 

Policininkai puolė jos atimti — gal net su gyvybe, 
jeigu prireiktų. 

Tačiau Mastonas mitriai ją atskleidė, išplėšė pasku- 
tinį lapą ir bematant jį prarijo tartum piliulę. 

— Atimkite ją dabar! — sušuko jis tarsi Leonidas 
ties Termopilais. 

Po valandos Mastonas buvo uždarytas Baltimorės 
kalėjime. 

Tr nėra abejonės, kad tai buvo jam tikra laimė, nes 
įtūžę miesto gyventojai galėjo pasikėsinti į jo gyvybę, 
ir nei policija būtų negalėjusi jo išgelbėti. 


XI SKYRIUS 
Kas buvo Mastono užrašų knygelėje ir ko joje nerasta 


Baltimorės policijos atimta užrašų knygelė turėjo 
trisdešimt puslapių, išmargintų formulėmis, lygtimis ir 
skaičiais — visų Mastono apskaičiavimų išvados. Tą su- 
dėtingą aukštosios mechanikos darbą galėjo įvertinti tik 
matematikai. Ten tarp kitų figūravo ir gyvųjų jėgų 


lygtis: 
v?- V5-2 ga(L— 1. 


f To 

Ši lygtis buvo panaudota, sprendžiant sviedinio pa- 

leidimo į Mėnulį problemą, ji išreiškė ir Mėnulio trau- 
kos jėgą. 

Paprasti Žmonės visai nebūtų supratę Mastono dar- 

bo. Vis dėlto buvo nutarta paskelbti spaudoje jo skai- 
čiavimų duomenis ir išvadas, kuriomis jau kelios savai- 
tės buvo susirūpinęs pasaulis. 

Susipažinę su žinomo matematiko formulėmis, Tiria- 
mosios komisijos mokslininkai, norėdami informuoti vi- 
suomenę, padavė spaudai tokį pareiškimą, kurį visi 
laikraščiai be pažiūrų skirtumo perspausdino. 

Pirmiausia negali būti jokių ginčų dėl paties Mastono 
darbo. Sakoma, kad „aiškiai išdėstyta uždavinio salyga, 
pusiau išspręstas uždavinys“; šiuo atveju taip ir buvo. 
Apskaičiavimai buvo perdaug tikslūs, kad komisija bū- 
tų galėjus abejoti jų teisingumu arba jų išvadomis. 
Jeigu ta operacija bus įvykdyta, tai Žemės ašis pakeis 
savo padėtį ir numatoma katastrofa įvyks. 

Pastaba, kurią suredagavo Baltimorės Tiriamoji ko- 
misija, perduota abiejų Žemės pusrutulių laikraščiams 
ir žurnalams. 

„Arktikos pramonės bendrovė, kurios tikslas Žemės 
rutulio ašį pakeisti nauja ašim, nutarė panaudoti pabūk- 
lą, pastatytą tam tikroje Žemės rutulio vietoje. Jeigu 
pabūklo žiotys bus tvirtai sudurtos su žeme, tai nėra 
abejonės, kad atatranka persiduos visai mūsų planetai. 

Bendrovės inžinierių pasirinktas pabūklas buvo mil- 
žiniška patranka, kurios šūvis niekais nueitų, jei būtų 
šaunama stačiai į viršų. Kad šūvis duotų didžiausią 
efektą, reikia nutaikyti pabūklą į šiaurę arba į pietus. 
„Barbikenas ir K“" pasirinko pietų kryptį. Tokiu būdu 
Žemė bus pastūmėta į šiaurę, tarsi vienas biliardo ru- 
tulys būtų stumtelėjęs kitą.“ 

Iš tikrųjų juk tą būdą ir buvo nuspėjęs įžvalgusis 
Alsidas Pjerdė! 

„Kai tik bus paleistas šūvis, Žemės svorio centras 
persikels kryptimi, lygiagrete sviedinio keliui, nuo to 
gali pasikeisti orbitos plokštuma, taigi ir metų ilgumas, 
bet tie pakitimai būtų tokie menki, kad jų galima ir 
nepastebėti. Tuo pačiu metu Žemė ims suktis aplink 
ašį, esančią pusiaujo plokštumoje. Nauja kryptimi Že- 

mė galėtų suktis amžinai, jeigu prieš šūvį Žemė nebūtų 
sukusis aplink savo ašį. 

Ir tas sukimasis aplink tiesiąją, jungiančią ašigalius, 
susidūręs su Žemės rotacija, dėl atatrankos sukeltų su- 
kimąsi aplink naują ašį, kurios ašigaliai bus nutolę nuo 
senųjų ašigalių x nuotoliu. Jeigu buvo šaunama tuo mo- 
mentu, kai pavasario ekvinokcijos taškas — vienas iš 
dviejų pusiaujo ir ekliptikos susikirtimų — bus nadire 
nuo šūvio vietos ir jeigu atatranka bus pakankamai 
stipri, kad pakreiptų seną polių 23“28', tai naujoji Že- 
mės ašis gali atsirasti statmenoje padėtyje į orbitos 
plokštumą, tai yra gaus tokią kaip Jupiterio ašis padėtį. 

Kokios bus naujosios ašies padėties pasekmės, mums 
žinoma iš pirmininko Barbikeno pranešimo gruodžio 22 
dienos susirinkime. 

Turėdami omenyje Žemės masę ir jos sukimosi ener- 
giją, ar galėsime įsivaizduoti tokio dydžio pabūklą, kad 
jo šūvis pakreiptų ašį 237282 

Galima, jeigu tik bus nuliedintas pabūklas ar kele- 
tas pabūklų, savo dydžiu atitinkančių mechanikos dės- 
nius, o jeigu tokio dydžio patrankos nepasiseks nulie- 
dinti, tai iniciatoriams teks pavartoti tokią sprogstamąją 
medžiagą, kurios jėgos užtektų ašies perkėlimui. 

Paėmę pavyzdžiu prancūzų laivyno 1875 m. modelio 
dvidešimt septynių centimetrų patranką, iššaunančią 
180 kilogramų sviedinį 500 m per sekundę greičiu, ir 
padidinę to pabūklo dydį 100 kartų ir jo tūrį 1 000 000 
kartų, gausime pabūklą, iššaunantį 180 000 tonų sviedinį. 
Jeigu vietoj senojo parako būtų pavartota sprogsta- 
moji medžiaga, kuri suteiktų sviediniui 5600 kartų di- 
desnį greitį, tai pageidaujamas rezultatas būtų pasiek- 
tas. Iš tikrųjų esant pradiniam greičiui 2800 kilometrų 
per sekundę!, nėra ko bijoti, kad sviedinys vėl atsi- 
trenks į Žemę. 


! Greitis, kurio užtenka per vieną sekundę nuskristi iš Pary- 
žiaus į Peterburgą. (Aut. past.) 


94 


Nors ir labai keista, bet, Žemės rutulio gyventojų 
nelaimei, Mastonas su savo draugais turėjo kaip tik 
tokią beveik neribotos jėgos sprogstamąją medžiagą, 
kurios visai negalima net lyginti su piroksilinu, panau- 
dotu, paleidžiant ,„Kolumbiados“ sviedinį į Mėnulį. Šią 
medžiagą išrado kapitonas Nikolis. Apie jos sudėtį Mas- 
tono knygelėje tėra menkų užuominų, — Mastonas trum- 
pai ją pavadina meli-melonitu. 

Apie ją Žinoma tik tiek, kad ji susidaro iš organinės 
medžiagos junginio meli-melio ir azoto rūgšties. Tam 
tikras skaičius atominių bazių — Az< 5 pakeičiamas to- 
kiu pat kiekiu vandenilio atomų. Taip padaromas para- 
kas, kuris, kaip ir piroksilinas, gaunamas sujungus, o 
ne paprastai sumaišius degamus su lengvai liepsnojan- 
čiais elementais. 

Kad ir kokia būtų ta sprogstamoji medžiaga, bet jei- 
gu ji galės iššauti 180 tūkstančių tonų svorio sviedinį už 
Žemės traukos ribų, tai perduota pabūklui sprogimo 
atatranka turės tokių pasekmių: ašigalis pasislinks 
23*28', susidarys nauja, pusiaujo plokštumai statmena 
ašis. Dėl to įvyks baisių katastrofų, kurių visai pagrįstai 
bijosi Žemės gyventojai. 

Tačiau žmonija turi vilties išvengti eksperimento 
pasekmių, kurios turėtų pakeisti Žemės rutulio geogra- 
tines ir klimatines sąlygas. 

Ar galima nuliedinti pabūklą, milijoną kartų didesnį 
už dvidešimt septynių centimetrų patranką? Kad ir kaip 
būtų išsivysčiusi metalurgijos pramonė, net nutiesus til- 
tus per Tejų ir Forą, išvedus Garabio viaduką ir pasta- 
čius Eifelio bokštą, sunku patikėti, kad inžinieriams pa- 
vyktų nuliedinti tokį milžinišką pabūklą, o jau ką ir 
bekalbėti apie 180 tūkstančių tonų sviedinį, kurį norima 
iššauti į erdvę. 

Tuo galima suabejoti. Aišku, čia slypi viena iš prie- 
žasčių, dėl kurios „Barbikeno ir K“" sumanymas gali 
baigtis nesėkme. O vis dėlto nenumatyti netikėtumai 

kėlė didelį nerimą, nes, tikriausiai, naujoji bendrovė 
jau buvo pradėjusi darbus. 

Reikia žinoti, kad Barbikenas ir Nikolis išvažiavo iš 
Baltimorės ir net iš Amerikos. Nuo jų išvykimo praėjo 
daugiau negu du mėnesiai. Kur jie nusidangino? Be 
abejo, į kažkokią niekam nežinomą Žemės vietą, kur 
visų patogiausia įvykdyti savo planą. 

Kur toji vieta? To niekas nežino, ir todėl mes ne- 
galime vytis tų akiplėšų „piktadarių“ (sic!)!, kurie ruo- 
šėsi apversti aukštyn kojom visą pasaulį, norėdami pa- 
sipelnyti iš naujų akmens anglies klodų. 

Netenka abejoti, kad ta vieta buvo pažymėta Mas- 
tono užrašų knygelės paskutiniame puslapyje — jo dar- 
bo išvadoje. Bet tą paskutinį puslapį prarijo Impio Bar- 
bikeno bendrininkas, ir tas bendrininkas, šiuo metu už- 
darytas Baltimorės kalėjime, griežtai atsisako kalbėti. 

Tokia buvo padėtis. Jeigu Barbikenui pavyks pasta- 
tydinti savo baisų pabūklą ir nuliedinti sviedinį, vienu 
žodžiu, jeigu jo sumanymai bus įvykdyti minėtomis są- 
lygomis, tai jis perkels Žemės ašį, ir po pusės metų Že- 
mei teks patirti to „,„negirdėto eksperimento“ (sic!) pa- 
sekmes. 

Jau buvo paskirta šūviui diena, kada jo atatranka 
Žemei bus intensyviausia. 

Tai turės įvykti 22 rugsėjo, dvylika valandų po to, 
kai Saulė pereis nežinomosios vietos dienovidinį. 

Mums žinoma: 

1) kad šūvis bus paleistas iš patrankos, milijoną kar- 
tų didesnės už dvidešimt septynių centimetrų patranką. 

2) kad sviedinys bus 180 tūkstančių tonų. 

3) kad sviedinio pradinis greitis bus 2800 kilometrų 
per sekundę. 

4) kad šūvis bus paleistas 22 rugsėjo, praėjus dvy- 
likai valandų po to, kai Saulė bus perėjus vietos dieno- 


|! Taip (lot.). 

vidinį. Iš šių duomenų ar galima nustatyti vietą, kur bus 
atliekama ta operacija? 

„Žinoma, ne!"— atsakė Tiriamosios komisijos nariai. 

Iš tikrųjų neįmanoma apskaičiuoti, kur bus taškas 
iks, nes Mastono darbe nenurodyta, per kokią Žemės 
rutulio dalį eis naujoji ašis, kitaip sakant, nežinoma, 
kurioje vietoje bus naujieji Žemės ašigaliai 23928" atstu 
nuo senosios ašies! Ant kurio dienovidinio, tai jau vi- 
siškai neįmanoma nustatyti. 

Todėl negalima numatyti, kurios vietos, pakilus van- 
denynų lygiui, nusileis ir kurios iškils, kurie žemynai 
virs jūromis ir kurios jūros virs žemynais, 

Pagal Mastono apskaičiavimus vandenynų lygio pasi- 
keitimai bus labai dideli. Tuojau po atatrankos smūgio 
jūros paviršius įgaus elipsoido, besisukančio aplink nau- 
ją ašį, formą ir beveik visose Žemės rutulio vietose 
pasikeis vandens lygis. 

Ir iš tikrųjų, senojo jūros lygio susikirtimas:su nau- 
juoju jūros lygiu — t. y. susikirtimas dviejų vienodų 
sukimosi plokštumų, kurių ašys susitinka,— susidarys 
iš dviejų išlenktų paviršių, kurių plokštumos leisis stat- 
menai į dviejų ašigalių ašių plokštumas, atitinkančias 
dvi dviejų ašigalio ašių kampo pusiaukampines. (Teks- 
tas iš matematiko užrašų knygelės.) 

Po tų permainų, perkėlus ašį, daug kur jūros lygio 
pakilimai ar nukritimai gali siekti iki 8415 metrų, paly- 
ginus su pirmykščiu lygiu, ir kai kuriuose Žemės rutu- 
lio taškuose įvairios teritorijos pasirodys aukščiau arba 
žemiau naujojo lygio, nurodyto metrų skaičiaus ribose. 
Tas metrų skaičius palaipsniui mažės, artėjant prie ri- 
binių linijų, kurios dalins Žemės rutulį į keturis segmen- 
tus; pačiose ribinėse linijose vandens paviršiaus pasi- 
keitimas bus lygus nuliui. 

Reikia pastebėti, kad senasis ašigalis atsidurtų 300 
metrų po vandeniu; mūsų sferoidas yra suplotas ašiga- 
liuose ir todėl jis yra arčiau Žemės centro. Tokiu būdu 
Arktikos pramonės bendrovės įgytos valdos būtų ap- 

semtos vandeniu ir, aišku, anglies kasimas liktų neįma- 
nomas. Vis dėlto Barbikenas ir jo draugai neišsigando 
tos nelaimės, nes paskutinieji geografiniai atradimai lei- 
džia tvirtinti, kad Šiaurės ašigalis yra plokštikalnyje, 
kurio pakilimas viršija 3000 metrų. 

O tų Žemės rutulio vietų, kurių lygio pakitimas pa- 
sieks 8415 metrų, tai yra tų teritorijų, kurias ištiks 
nelaimės, visai neįmanoma pažymėti žemėlapyje. Čia 
nieko neišspręs patys gudriausieji skaičiuotojai. Lygtyje 
yra vienas nežinomasis, kurio negali surasti jokia for- 
mulė. Tas nežinomasis tai taško X padėtis, iš kur bus 
paleistas sviedinys ir bus atatranka. Taigi X yra Žžmo- 
nių, sumaniusių šią nusikalstamą aferą, paslaptis. 

Išvada tokia — visi bet kurios geografinės platumos 
Žemės gyventojai yra susidomėję tos paslapties išaiš- 
kinimu, nes jiems visiems gresia ,„Barbikeno ir K?" ma- 
chinacijos. 

Todėl skelbiame Europos, Afrikos, Azijos, Ameri- 
kos, Australijos ir Okeanijos gyventojams, kad jie sek- 
tų visus balistikos darbus, kaip antai: patrankų ir svie- 
dinių liedinimą, parako gamybą, kad jie stebėtų visus 
įtartinus svetimšalius, pasirodžiusius jų krašte, ir kad 
tuojau viską praneštų Tiriamosios komisijos nariams 
(Baltimorė, Merilendas, JAV). 

Tikimės, kad tokia žinia ateis dar prieš šių metų 
rugsėjo 22 dieną, kuri graso suardyti visą mūsų plane- 
toje nusistovėjusią tvarką“ 


XII SKYRIUS, 
kuriame Mastonas didvyriškai tyli 


Iš patrankos iššautas sviedinys nuo Žemės į Mėnulį, 
dabar patranka norima perkelti ir Žemės ašį! Patranka! 
Ir vėl Patranka! Tie Patrankos klubo artileristai nieko 
kito neturi galvoj! Jie visi serga pamišimo liga „aštriu 

patrankizmu“! Jiems patranka ultima ratio! pasaulyje. 
Nejaugi tas baisus ginklas taps pasaulio valdovu? Ne- 
jaugi kanonados teisė užviešpataus pramonėje ir visa- 
toje, kaip kanonų teisė viešpatauja teologijoje? 

Taip! Reikia pripažinti, patranka visą laiką sukosi 
Barbikeno ir jo draugų galvose. Ne veltui jie paskyrė 
savo gyvenimą balistikai. Pirmiausia jie pastatė Flori- 
doje savo ,Kolumbiadą“, dabar kažkur x taške jie sta- 
to dar siaubingesnį pabūklą. Rodos, taip ir girdime 
griausmingą jų balsą: ,„Pirmasis pabūklas. Taikyk į Mė- 
nulį!  Šauk!“ „Antrasis pabūklas... Perkelk Žemės 
ašį! Šauk!" 

Ir, klausydamasis jų komandavimo, visas pasaulis, 
be abejo, sušuks: „Trečiasis pabūklas. .. Į beprotnamį! 
Šauk.“ 

Jų sumanymą tikrai galima apibūdinti šios knygos 
pavadinimo žodžiais „Aukštyn kojom“. Viskas bus ap- 
versta aukštyn kojom — ir po to įvyks, kaip yra pasa- 
kęs Alsidas Pjerdė, visuotinis „sukrėtimas“. 

Vis dėlto komisijos atspausdintas pranešimas padarė 
tokį įspūdį, kurio net įsivaizduoti negalima. Ten pa- 
skelbtos išvados nieko negalėjo nuraminti. Iš Mastono 
apskaičiavimų buvo aišku, kad mechaniškoji uždavi- 
nio dalis visiškai išspręsta. Operacija, kurią rengėsi 
įvykdyti Barbikenas ir kapitonas Nikolis,— tai buvo 
aišku visam pasauliui, — atneštų Žemei pačių nemalo- 
niausių pasekmių — senoji ašis bus pakeista nauja. 
O mes jau žinome, kokie turi būti tų pasikeitimų pada- 
riniai. 

„Barbikeno ir K“" sumanymas buvo griežtai apsvars- 
tytas, prakeiktas ir atiduotas visuotiniam pasmerkimui. 
Senajame kaip ir Naujajame pasauly Arktikos pramonės 
bendrovės nariai teturėjo tik priešus. Jeigu jiems ir 
buvo likę šalininkų Jungtinių Valstijų pramuštgalvių 
tarpe, tai jų buvo labai nedaug. 


! Ultima ratio — paskutinis argumentas (lot.). 

Barbikenas ir kapitonas Nikolis pasielgė tikrai pro- 
tingai, laiku išvažiuodami iš Baltimorės ir Amerikos. 
Buvo pagrindo galvoti, kad juos būtų ištikusi nelaimė. 
Argi galima nebaudžiamai gąsdinti beveik pusantro 
milijardo Žemės gyventojų, versti aukštyn kojom visus 
jų papročius, sugriovus Žemės gyvenimo tvarką, ir 
grasinti žmonių gyvybei visuotine katastrofa? 

Bet kaip be pėdsakų galėjo dingti du Patrankos 
klubo“ nariai? Kaip jie galėjo nepastebimai išgabenti 
medžiagas, darbininkus, visus reikmenis, reikalingus 
operacijai? Tokiam dideliam metalo, anglies ir meli- 
melonito kiekiui pervežti sausuma reikalinga šimtai 
vagonų, O perplaukti jūra — šimtai laivų. Visiškai nesu- 
prantama, kaip jie galėjo taip slaptai pranykti. Bet taip 
buvo. Dar daugiau: visur išieškojus, paaiškėjo, kad 
nei viena metalurgijos gamykla, nei vienas chemijos 
fabrikas, nei Senajame nei Naujajame pasaulyje, nebu- 
vo gavę jokio užsakymo. Tai irgi buvo neišaiškinama, 
tegu išaiškės ateity.. jeigu bus ta ateitis! 

Nors Barbikenas ir kapitonas Nikolis paslaptingai 
dingę ir išvengė tiesioginio pavojaus, jų bendras Mas- 
tonas, laiku pasodintas į kalėjimą, galėjo tikėtis visuo- 
menės keršto. Tačiau jis tuo visai nesirūpino. Nepapras- 
tai atkaklus buvo tas matematikas: kietas kaip titnagas, 
geriau pasakius, kaip tas jo kablys vietoj plaštakos. 
Niekas negalėjo priversti jo nusileisti. 

Tamsioje Baltimorės kalėjimo vienutėje Patrankos 
klubo sekretorius be paliovos galvojo apie savo toli- 
mus draugus, su kuriais negalėjo išvykti. Jis aiškiai 
įsivaizdavo, kaip Barbikenas ir kapitonas Nikolis ruo- 
šia savo milžinišką bandymą nežinomoje Žemės rutulio 
dalyje, kur niekas negalėjo jiems trukdyti darbo. Jis 
matė, kaip jie stato milžinišką pabūklą, kaip gamina 
meli-melonitą, kaip liedina sviedinį, kuriam greitai 
lemta tapti Saulės palydovu. Naujoji žvaigždė turės 
žavų vardą ,Skorbeta“. Tai buvo pagarbos ir dėkingu- 
mo pareiškimas dosniajai milijonierei iš Niuparko rū- 

mų. Ir Mastonas jau skaitė likusias, jo manymu, labai 

Buvo jau pradžia balandžio. Už pustrečio mėnesio 
dienos švyturys, pasiekes Vėžio atogrąžą, pasuks prie 
Ožiaragio atogrąžos. O dar po trijų mėnesių, rudens 
ekvinokcijos dieną, jis perkirs pusiaujo liniją. Ir ateis 
galas metų laikams, kurie tiek milijonų amžių taip tai- 
syklingai ir taip „kvailai“ keitė kasmet vieni kitus. 
Paskutinį kartą 189. metais Žemės rutulyje bus ne- 
vienodos dienos ir naktys. Netoli tas laikas, kai bet 
kurioje Žemės horizonto vietoje nuo saulėtekio iki 
saulėleidžio praeis visuomet tas pats valandų skaičius. 

Iš tikrųjų nuostabus, antgamtinis, dieviškas sumany- 
mas! Mastonas, visai užmiršęs Arktikos valdas ir anglies 
klodų eksploataciją, matė prieš akis tik kosmogra- 
fines šūvio pasekmes. Permainos, kurios turėjo pakeis- 
ti pasaulio veidą, užtemdė svarbiausiąjį Pramonės bend- 
rovės tikslą. 

Tik pagalvokit! Pasaulis visai nenorėjo keisti savo 
veido. Jis vis tebebuvo jaunas ir nei kiek nepaseno 
nuo pirmosios sutvėrimo dienos! 

O Mastonas, vienišas ir beginklis savo kameroje, 
atkakliai tylėjo, nepasiduodamas įtikinėjimams. Tiria- 
mosios komisijos nariai lankė jį kasdien, tačiau nega- 
lėjo nieko iš jo išgauti. Pagaliau komisijos pirmininkui 
Džonui Presčiui atėjo į galvą mintis pasinaudoti misis 
Evandželinos Skorbit įtaka, gal būt, stipresne už jų. 
Visi žinojo, kaip ši garbinga našlė sugebėjo aukotis 
dėl Mastono ir kaip ji karštai rūpinosi jo likimu. 

Todėl komisijos nariai pasitarę nusprendė leisti mi- 
sis Evandželinai Skorbit lankyti kalinį, kada tik ji 
panorės. Argi siaubingosios patrankos atatranka nebu- 
vo jai taip pat pavojinga, kaip ir kitiems Žemės gy- 
ventojams? Argi jos ištaigingi rūmai Niuparke nesu- 
grius nuo žiaurios katastrofos, kaip menka miško sar- 
go trobelė ar indėno vigvamas prerijose? Argi negrė- 
sė pavojus jos gyvybei, kaip ir vargšui samojedui ar 

nežinomam Ramiojo vandenyno salelės gyventojuiė 
Visa tai pasakė jai komisijos pirmininkas ir prašė savo 
įtaka paveikti Mastoną. 

Jeigu pagaliau jis prabils, jeigu sutiks pasakyti, 
kur yra pirmininkas Barbikenas ir kapitonas Nikolis, o 
su jais, greičiausiai, ir daugybė darbininkų, kuriuos tu- 
rėjo išsivežti, jei nurodys, kur jie pradėję savo dar- 
bus,— tai dar būtų nevėlu jų ieškoti, surasti pėdsakus 
ir padaryti galą žmonijos siaubui ir panikai. 

Taip misis Skorbit gavo leidimą vaikščioti į kalėji- 
mą. Labiausiai už viską pasaulyje ji troško vėl pama- 
tyti Mastoną, kurį policijos rankos buvo išplėšusios iš 
ramaus gyvenimo kotedže. 

Tačiau, matyt, mažai pažino energingąją Evandže- 
liną tie, kurie manė ją esant savo žmogiškų silpnybių 
verge! Ir jeigu balandžio 9 dieną, kai misis Skorbit pir- 
mą kartą ėjo į kalėjimo kamerą, kas nors būtų nekuk- 
liai priglaudęs ausį prie kameros durų, būtų labai nu- 
stebęs tokiu pasikalbėjimu: 

— Pagaliau, brangus Mastonai, aš vėl jus matau! 

— Tai jūs, misis Skorbit? 

— Taip, mano drauge, po keturių savaičių, keturių 
ilgų atsiskyrimo savaičių... 

— Lygiai dvidešimt aštuonias dienas penkias valan- 
das ir keturiasdešimt penkias minutes, — pasakė Masto- 
nas, pasižiūrėjęs į laikrodį. 

— Ir štai mes vėl kartu! 

— Bet kaip jums leido ateiti pas mane, brangioji 
misis Skorbit? 

— Ta sąlyga, kad paveiksiu savo begaline meile 
žmogų, kuriam visa širdim esu atsidavusi. 

— Ką? Evandželina! — sušuko Mastonas.— Jūs pa- 
siryžus man duoti tokius patarimus?! Jūs galėjote pa- 
galvoti, kad aš išduosiu savo draugus! 

— Brangusis Mastonai! Nejaugi jūs taip blogai gal- 
vojate apie mane? Nejaugi imsiu jus įkalbinėti gelbėtis 
garbės kaina? Argi aš pastūmėsiu daryti žingsnį, kuris 

gali užtraukti gėdą visam gyvenimui, — gyvenimui, skir- 
tam aukštosioms mechanikos problemoms! 

— Kokia laimė, misis Skorbit! Štai aš džiaugiuosi, 
kad jūs ta pati dosnioji mūsų bendrovės akcininkė! Ne, 
aš niekados neabejojau jūsų kilnia širdimi. 

— Dėkoju jums, brangus Mastonai! 

— Argi aš galiu paskelbti mūsų sumanymą, nuro- 
dyti, kokiame Žemės rutulio taške bus paleistas mūsų 
stebuklingasis sviedinys, išduoti paslaptį, kurią esu pa- 
slėpęs savo širdies gelmėse, leisti tiems barbarams vy- 
tis mūsų draugų pėdomis ir nutraukti jų darbą, žadantį 
mums garbę ir pinigus?! Ne, geriau aš mirsiu! 

— O, prakilnusis Mastonai! — sušuko misis Evan- 
dželina Skorbit. 

Tos dvi būtybės, persiėmusios viena kitos entuziaz- 
mu ir tarsi pakvaišusios dėl bendro siekimo, negalėjo 
viena kitos nesuprasti. 

— Ne, niekados jis nesužinos šalies, kuriai skirti 
mano apskaičiavimai, šalies, kurios garsas liks ne- 
mirtingas! — pridūrė Mastonas. — Tegu mane užmuša, 
jeigu nori, bet jie neišplėš iš manęs tos paslapties! 

— Tegu ir mane užmuša drauge su jumis! — sušuko 
misis Evandželina Skorbit. — Aš irgi neištarsiu nė Žo- 
džio. 

-— Laimė, brangioji Evandželina, jis nežino, kad 
jums ta paslaptis patikėta. 

— Nejaugi jūs manote, brangusis Mastonai, kad aš 
galiu ją išduoti, nes aš moteris? Išduoti mūsų draugus 
ir jus? Ne, mano drauge, ne! Tegul tie filistinai suke- 
lia prieš jus miestų ir kaimų gyventojus, tegu visas 
pasaulis ateina pro tas duris į kamerą jus išplėšti... ką 
gi! Aš būsiu su jumis, ir mus paguos mintis, kad mMirš- 
tame kartu! 

Ir jeigu yra paguoda, tai Mastonas negalėjo įsivaiz- 
duoti geresnės, kaip mirti misis Evandželinos Skorbit 
glėbyje! 

Taip baigdavosi visi jų pasikalbėjimai, kai ta ne- 
paprasta moteris aplankydavo kalinį. 

O kai Tiriamosios komisijos nariai imdavo klausti 
jos apie pasimatymo rezultatus, ji atsakydavo: 

— Kol kas nieko. Gal būt, su laiku man pavyks 
sužinoti. 

O moters gudrybė! 

„Su laiku!“ — sakė ji. O juk laikas šuoliavo dide- 
liais žingsniais. Savaitės bėgo kaip dienos, dienos — 
kaip valandos, o valandos — kaip minutės. 

Prasidėjo gegužis. Misis Evandželina Skorbit nieko 
neišgavo iš Mastono, o jeigu tokiai įtakingai poniai 
nepasisekė, tai jau niekas kitas negalėjo tikėtis laimės. 
Nejaugi beliko tik nuolankiai laukti baisaus smūgio? 
Nejaugi taip ir nebus galima jo nukreipti? 

Ne, ir dar kartą ne! Tokiose aplinkybėse negalima 
sėdėti nuleidus rankas| Ir Europos valstybių atstovai 
pasidarė veiklesni, negu bet kada anksčiau. Tarp jų ir 
komisijos narių, kuriuos jie dabar įniko kaltinti, vyko 
tikras karas. Flegmatiškasis Jakobas Jansenas, nepai- 
sant olandams būdingo geraširdiškumo, kasdien apiber- 
davo komisijos narius priekaištais. Pulkininkas Borisas 
Karkovas iššaukė į dvikovą minėtos komisijos sekreto- 
rių,— joje jis tik lengvai sužeidė savo priešininką. Ma- 
joras Donelanas nepripažino nei šaunamųjų, nei šaltų- 
jų ginklų, — tai prieštaravo angliškiems papročiams,— 
bet užtai jis sekretoriaus Dino Tudrinko akivaizdoje 
pagal visas bokso taisykles apkumščiuodavo flegmatiš- 
kąjį menkių pirklį Viljamą G. Forsterį, fiktyvų Arktikos 
Pramonės bendrovės agentą, kuris nieko nenutuokė 
apie tą reikalą. 

Iš tikrųjų visas pasaulis laikė Jungtinių Valstijų 
amerikiečius atsakingais už jų tautiečio, pragarsėjusio 
IĮmpio Barbikeno, veiksmus. Jau ėjo gandai, kad būsią 
atšaukti ambasadoriai ir pasiuntiniai, akredituoti prie 

neapdairios Vašingtono vyriausybės, ir bus paskelbtas 
jai karas. 

Vargšės Jungtinės Valstijos! Jos nieko labiau ne- 
troško, kaip sugauti „„Barbikeną ir K“"! Veltui jos pa- 
skelbė, kad Europa, Azija, Afrika ir Okeanija turi pilną 
teisę pačios jį suimti, kur tik jis būtų, — jų niekas ir 
klausyti nenorėjo. O vietos, kurioje Patrankos klubo 
pirmininkas ir jo kolegos ruošė savo prakeiktą opera- 
ciją, taip niekas ir nesužinojo. 

Europos didžiosios valstybės tvirtino: 

— Jūsų rankose yra Mastonas — jų sąjungininkas! 
Juk jis viską žino apie Barbikeną. Priverskite Mastoną 
viską pasakyti. 

Priversti Mastoną kalbėti?! Lengviau būtų ištraukti 
žodį iš tylėjimo dievo Harpokrato lūpų arba iš Niujor- 
ko kurčių-nebylių instituto direktoriaus! 

Visuotinis nerimas, o drauge ir susierzinimas buvo 
toks didelis, kad kai kurie praktiški žmonės, prisiminę 
viduramžius, pasiūlė tų laikų kankinimus: pavyzdžiui, 
budelio „ispanišką batą“, įkaitintas reples, ištirpintą švi- 
ną, verdantį aliejų, kankinimo suolą ir kitas luošinimo 
priemones, kurios pračiaupdavo burną patiems didžiau- 
siems užsispyrėliams. Kodėl nepasinaudojus tais bū- 
dais, kuriuos savo laiku teismas nesivaržydamas taikė 
daug menkesniais atvejais, mažai teliečiančiais žmoni- 
jos reikalus. 

Tačiau reikia vis dėlto pripažinti, kad tos priemonės, 
kurias pateisino praėjusių laikų papročiai, negali būti 
taikomos šio amžiaus gale — švelnumo ir pakantumo 
amžiuje. Juk humaniškasis XIX amžius yra pagarsėjęs 
išradimais — septynių milimetrų sandėlinių šautuvų, 
sprogstamųjų kulkų; tai amžius, kada tarptautiniai san- 
tykiai leidžia vartoti bombas su melinitu, roburitu, be- 
litu, panklastitu, meganitu ir kitais sprogmenimis su 
galūne „itas“, kurių, tarp kitko, nei lyginti negalima 
su meli-melonitų, 

Todėl Mastonui neteko bijoti nei pirmos, nei antros 
rūšies kankinimų. Beliko tik viltis, kad jis galų gale 
pats supras savo atsakingumą ir nutars prabilti, o jeigu 
ne — tai gal netikėtas įvykis tars už jį savo Žodį. 


XIII SKYRIUS, 


kurio gale Mastonas duoda tikrai epišką atsakymą 


Tuo tarpu laikas greitai bėgo, ir, tikriausiai, nežinia 
kur nepaprastomis sąlygomis taip pat sparčiai vykdė 
savo darbus pirmininkas Barbikenas ir kapitonas Ni- 
kolis. 

Argi įmanoma slapta vykdyti darbus, kuriems rei- 
kia milžiniškos įmonės, didelių krosnių, kuriose būtų 
galima nuliedinti pabūklą, milijoną kartų didesnį už 
dvidešimt septynių centimetrų patranką, ir dar sviedi- 
nį, sveriantį 180 tūkstančių tonų, o juk tiems darbams 
reikia atgabenti ir įkurdinti tūkstančius darbininkų, tai- 
gi! Kokiu būdu šitokią didelę operaciją pavyko nuslėpti 
nuo suinteresuotos žmonijos akių! Kurioje Senojo ar 
Naujojo pasaulio dalyje galėjo taip slaptai įsikurti „„Bar- 
bikenas ir K“", kad to nepastebėtų niekas iš aplinkinių 
kaimynų? Gal būt, jie apsigyveno kurioje nors nežino- 
moje Ramiojo ar Indijos vandenyno saloje? Bet mūsų 
laikais negyvenamų salų nėra, — jos užgrobtos anglų. 
Negi naujoji bendrovė būtų atradusi nežinomą salą? 
Argi galima pagalvoti, kad įmonė galėtų būti pastatyta 
Arktikoje ar Antarktikoj. Juk kaip tik todėl, kad prie 
tų platumų neįmanoma prieiti, Arktikos pramonės bend- 
rovė ir sugalvojo jas perkelti. 

Vis dėlto ieškoti Barbikeno ir Nikolio visuose že- 
mynuose ir salose, — kad ir palyginamai prieinamuose,— 
būtų tik veltui laiko gaišinimas. Juk pagrobtoje iš Pa- 
trankos klubo sekretoriaus užrašų knygelėje buvo pami- 
nėta, kad šūvį reikia paleisti prie pat pusiaujo. O juk 
tose vietose yra gyventojų, kad ir necivilizuotų. Jeigu 

jau Barbikenas ir Nikolis įsitaisė prie pusiaujo, tai tik 
ne Amerikoje, tai yra ne Peru ir Brazilijos plotuose, 
ir ne Zondų salose, ne Sumatroje, ne Bornėjuje, ir ne 
kurioje nors iš Celebeso jūros salų, ir ne Naujojoje Gvi- 
nėjoje. Jeigu ten būtų pradėtos kokios nors statybos, 
vietiniai gyventojai apie jas žinotų. Be abejo, tokie dar- 
bai negali būti slapta vykdomi pusiaujo kertamoje cent- 
rinėje Afrikoje — didžiųjų ežerų srityje. Tiesa, lieka dar 
Maldivų salos Indijos vandenyne, Admiraliteto, Gilber- 
to, Kalėdų, Galapagų — Ramiajame vandenyne ir San 
Pedro Atlanto vandenyne. Tačiau tos vietos buvo pa- 
tikrintos ir nieko nerasta. Beliko pasitenkinti neaiškiais 
spėliojimais, kuriais buvo negalima nuraminti visuoti- 
nės panikos. 

Ką gi galvojo apie tai Alsidas Pjerdė? Su įprastu 
jam „įnikimu“ jis nesiliovė svarstyti įvairias tos proble- 
mos pasekmes. Jeigu kapitonas Nikolis išrado stipriau- 
sią sprogstamąją medžiagą, jeigu jis tikrai atrado savo 
meli-melonitą, kurio sprogstamoji galia tris keturis tūks- 
tančius kartų didesnė už pačių baisiausių kare vartoja- 
mų sprogmenų jėgą ir penkis tūkstančius šešis šimtus 
kartų stipresnė už senąjį mūsų protėvių patrankų para- 
ką,— tai būtų labai nuostabus, tačiau vis dėlto galimas 
dalykas. Kas žino, kokį progresą Žada mums ateitis? 
Gal greitai bus išrastas būdas sunaikinti ištisas armijas 
iš bet kokio nuotolio. Šiaip ar taip, Žemės ašies perkė- 
limas pabūklo pagalba nesuglumino prancūzų inžinie- 
riaus. Jis kreipėsi „in petto“! į tos aferos kaltininką: 

„Suprantama, pirmininke Barbikenai, Žemė reaguoja 
į visas atatrankas, kurios kasdien vyksta jos paviršiuje! 
Žinoma, kai šimtai tūkstančių žmonių smaginasi laidy- 
dami į orą tūkstančius sviedinių, sveriančių tam tikrą 
kilogramų skaičių, arba milijonus kulkų, sveriančių tam 
tikrą gramų skaičių, arba net kai aš vaikščioju, šokinė- 
ju, ištiesiu ranką, net kai mažas raudonas kraujo rutu- 


Mintyse (it.). 

lėlis teka mano gyslomis, — visa tai veikia mūsų pla- 
netą. Taigi, Barbikenai, ir tavo didžioji patranka suduos 
laukiamą smūgį. O vis dėlto prisiekiu integralu, — ne- 
žinia dar, ar užteks to smūgio jėgos Žemei pakreipti, 
nors reikia pripažinti, kad tas kipšas Mastonas savo 
skaičiavimais tiksliai tai įrodo!" 

Iš tikrųjų Alsidas Pjerdė negalėjo nesigėrėti Patran- 
kos klubo sekretoriaus genialiais skaičiavimais. Tiria- 
mosios komisijos nariai neslėpė jų nuo tų mokslininkų, 
kurie galėjo juos suprasti. Alsidas Pjerdė skaitė algeb- 
ros raštą taip greitai, kaip kiti skaito laikraščius, ir tai 
jam teikė tikrą malonumą. 

Tačiau jeigu tas šūvis būtų paleistas, kiek katastro- 
fų įvyktų Žemės paviršiuj. Griūtų ištisi miestai, skiltų 
kalnai, žūtų milijonai žmonių, o vandenys, „išėję iš savo 
baseinų, atneštų dar baisesnių nelaimių“ 

Tai lyg baisus Žemės drebėjimas. 

— Jeigu bent, — murmėjo Alsidas Pjerdė, — jeigu 
bent tas prakeiktas kapitono Nikolio parakas būtų ne 
toks stiprus, kaip apskaičiuota, kad sviedinys, aplėkęs 
Žemės rutulį, galėtų nukristi į Žemę priešais tašką, iš 
kurio buvo paleistas sviedinys arba užpakalyje jo. To- 
kiu atveju žemė greitai atšoktų į savo vietą, nors ir 
nebūtų išvengta didelių nelaimių. Bet — to negalima ti- 
kėtis. Meli-melonito dėka sviedinys apibrėš pusę hiper- 
bolės ir nesugrįš atsiprašyti Žemės už sutrukdymą, kad 
jis atstatęs ją į savo vietą. 

Ir Alsidas Pjerdė mojavo rankomis tarsi semaforas, 
grasindamas viską sudaužyti dviejų metrų spinduliu. 

— Jeigu nors būtų galima, — sakė jis, — sužinoti 
šūvio vietą, aš greitai nustatyčiau, kuriose žemėse vis- 
kas liks savo vietoj ir kur daugiausia pasikeis žemės 
lygis. Tada galėtume bent perspėti žmones, kad jie laiku 
išsidangintų, kol namai ir miestai nepradėjo griūti jiems 
ant galvų! Bet kaip sužinoti? 

Ir, paglostęs savo retus plaukus, dabinančius jo 
kiaušą, jis sušuko: 

— (O aš manau, kad to smūgio padariniai bus sudė- 
tingesni, negu mes galime įsivaizduoti! Kodėl gi vulka- 
nams nepasinaudojus proga ir nepradėjus siautulingai 
verstis, tarsi ligoniui, sergančiam jūros liga — išvemti 
viską iš savo gelmių. Kodėl gi įsisiūbavusiems vande- 
nims neužliejus jų kraterių? Po velnių! Čia gali būti to- 
kių sprogimų, nuo kurių subyrės visa žemės mašina! 
O tas velnias Mastonas užsispyręs tyli! Jis, matote, 
vingriai žaidžia mūsų visata tarsi biliardo rutuliu! 

Taip protavo Alsidas Pjerdė. Greitai tuos samprota- 
vimus ėmė kartoti ir svarstyti abiejų Žemės pusrutulių 
laikraščiai. Ką tie sūkuriai, potvyniai, tvanai, kartkartė- 
mis nusiaubią tą ar kitą Žemės gabalėlį, palyginus su 
„Barbikeno ir K“" operacijos grasomais negandais. Tai 
tik mažos katastrofos! Nuo jų žūsta vos keletas tūkstan- 
čių žmonių, o gyvi išlikę gyvena sau ramūs. Dabar, 
artinantis lemtingam terminui, ėmė nerimauti patys drą- 
sieji. Įvairūs aiškiaregiai pranašavo pasaulio galą. Ga- 
lima buvo pagalvoti, kad vėl užstojo baisieji tūkstantieji 
mūsų eros metai, kai žmonės ėmė įsivaizduoti, kad gyvi 
bus įstumti į mirusiųjų karalystę. 

Prisiminkite tik, kas tada darėsi. Pagal Apokalipsį 
žmonija tikėjo, kad artinasi paskutiniojo teismo diena. 
Visi laukė šventraštyje išpranašautų rūstybės ženklų. 
Tuojau turėjo pasirodyti pražūties sūnus — Antikristas. 

„Paskutiniaisiais X amžiaus metais, — rašo A. Marte- 
nas, — viskas nutrūko — pasilinksminimai, pramonė, 
prekyba, viskas, net žemės ūkio darbai. ,Kam,— sakė, — 
galvoti apie ateitį, kurios nebus? Galvokime apie amži- 
nybę, kuri prasidės rytoj.“ Kiekvienas tesirūpino pa- 
čiais reikalingiausiais darbais. Žmonės užrašinėjo savo 
žemes, savo pilis vienuolynams, norėdami įsigyti užta- 
rėjų dangaus karalystėje, kur greitai teks iškeliauti. 
Daugelis dovanojimo raštų bažnyčioms prasidėdavo žo- 
džiais: „„Artinasi pasaulio galas, ir jo pražūtis neišven- 
giama. “ Kai prisiartino pranašautas laikas, žmonės 
užplūdo bazilikas, koplyčias, visus dievui pašvęstus pa- 

status ir, baimės apimti, klausėsi, ar negaudžia iš dan- 
gaus, septynių angelų pučiami, septyni paskutiniojo teis- 
mo trimitai. 

Kaip žinoma, pirmoji tūkstantųjų metų diena prasi- 
dėjo, o gamtos dėsniai liko kokie buvę. Tačiau šį kartą 
buvo kalbama ne apie sukrėtimą, išpranašautą neaiškių 
biblijos raštų. Dabar buvo kalbama apie bandymą suar- 
dyti Žemės pusiausvyrą, — bandymą, pagrįstą tiksliais ir 
neginčytinais skaičiavimais, bandymą, kuris mechani- 
kos ir balistikos mokslų pažangos dėka yra visai įgy- 
vendinamas. Šį kartą jūra ne tik neišmes savo mirusių- 
jų, bet savo naujose gelmėse paskandins milijonus gy- 
vųjų. 

Ir nors žmonių galvosenoje, veikiant naujoms idė- 
joms, įvyko didelių permainų, baimė varė žmones iš 
proto, ir jie kaip tūkstantaisiais metais ėmė rašyti tes- 
tamentus. Niekados dar nebuvo taip skubiai ruošiamasi 
persikraustyti į aną pasaulį. Niekados dar nebuvo prie 
klausyklų tokių ilgų nusidėjėlių eilių! Niekados dar ne- 
buvo duodama atgailaujantiems tiek nuodėmių atleidi- 
mų in extremis!. Buvo norima net prašyti popiežių, kad 
jis savo bule suteiktų bendrą nuodėmių atleidimą vi- 
siems geros valios žmonėms žemėje, — ir ne tik geriems, 
bet ir labai išgąsdintiems. 

Tokiomis aplinkybėmis Mastono padėtis diena iš die- 
nos darėsi keblesnė. Misis Evandželina Skorbit drebėjo, 
kad ant jos nekristų liaudies kerštas. Galimas daiktas, 
kad dabar jai pačiai užeidavo mintis pasiūlyti jam iš- 
tarti tuos taip atkakliai paslaptyje laikomus žodžius. Ta- 
čiau misis Evandželina Skorbit nedrįso to prašyti ir ge- 
rai darė. Jis vis tiek būtų griežtai atsisakęs. 

Suprantama, kad baimės apimtoje Baltimorėje buvo 
vis sunkiau tramdyti gyventojus, sukurstytus amerikie- 
tiškų laikraščių ir telegramų, kurios plaukė „iš visų ke- 
turių pasaulio šalių“ — Jono Evangelisto, gyvenusio Do- 


' Paskutinę valandėlę (prieš mirtį) (Iot.). 

miciano laikais, žodžiais tariant. Jeigu Mastonas būtų 
gyvenęs tam krikščionių persekiotojui viešpataujant, 
šis, tikriausiai, būtų lengvai su juo susidorojęs,— būtų 
atidavęs žvėrims sudraskyti. O Mastonas būtų tik pa- 
sakęs: „Juk aš ir taip gyvenu tarp žvėrių!" 

Nepalaužiamas Mastonas nesutiko nurodyti vietos X, 
nes suprato, kad, jam tik pravėrus burną, pirmininkas 
Barbikenas su kapitonu Nikoliu negalėtų tęsti savo 
darbų. 

O vis dėlto toje kovoje vieno žmogaus su visu pa- 
sauliu buvo kažkas didingo. Tai dar labiau kėlė Masto- 
ną misis Evandželinos Skorbit ir jo draugų iš Patrankos 
klubo akyse. Reikia pasakyti, kad šaunūs vyrai, atkak- 
lūs, kaip ir dera atsargos artileristams, visi kaip vienas 
palaikė „Barbikeno ir K“" projektą. Patrankos klubo 
sekretorius taip pagarsėjo, kad jam tarsi žinomam nu- 
sikaltėliui daug kas jau rašė laiškus, vildamiesi gauti 
kelias eilutes, parašytas ranka, kuri ruošėsi apversti pa- 
saulį. 

Nors Mastono padėtis buvo didinga, tačiau ji darėsi 
vis pavojingesnė ir pavojingesnė. Aplink Baltimorės 
kalėjimą dieną naktį pulkavosi minia. Girdėjosi pra- 
keiksmai ir įtūžę šūkiai. Įsiutę žmonės norėjo hic et 
nunc! nulinčiuoti Mastoną. Policija suprato, kad ateis 
valanda, kai ji nebegalės jo apginti. 

Norėdama patenkinti amerikiečius ir kitų kraštų 
gyventojus, Vašingtono vyriausybė pagaliau nutarė 
perduoti Mastoną teismui. 

„Prisiekusieji, beprotiškos baimės apimti, susidoros 
su juo „akies mirksniu“,— sakė Alsidas Pjerdė, kuris 
pradėjo jausti net savotišką pagarbą tvirtam matemati- 
ko charakteriui. 

Ir štai rugsėjo 5 dienos rytą pats Tiriamosios komi- 
sijos pirmininkas įėjo į kalinio kamerą. Ir misis Evan- 
dželinai Skorbit po ilgų prašymų buvo leista kartu eiti. 


! Čia pat vietoje (Iot.). 

O gal paskutinę akimirką paveiks jį ta miela moteriškė? 
Reikėjo viską numatyti. Visos priemonės buvo tinka- 
mos, kad tik kaip nors įminus mįslę. „O jei nieko ne- 
išeis, tada pamatysim, ką su juo daryti, — kartojo ko- 
misijos nariai. — Kas iš to, jeigų Mastonas ir būtų 
pakartas, jeigu baisios katastrofos vis tiek nebus iš- 
vengta.“ 

Ir taip apie 11 valandą pas Mastoną jau buvo atėjusi 
Evandželina Skorbit ir Tiriamosios komisijos pirminin- 
kas Džonas Prestis. 

Iš karto pradėta kalbėti rūpimu klausimu. Pirminin- 
kas davė kelis labai griežtus klausimus, ir Mastonas 
labai ramiai į juos atsakė. 

Ir kas galėjo tikėtis, kad ir Mastonas kada nors su- 
gebės būti ramus ramutėlis. 

— Paskutinį kartą klausiu: atsakysite ar ne? — pa- 
sakė Džonas Prestis. 

— Į ką? — ironiškai paklausė Patrankos klubo sek- 
retorius. 

— Kur išsidanginęs jūsų draugas Barbikenas. 

— Esu sakęs šimtą kartų. 

— Pasakykite šimtą pirmąjį! 

— Jis ten, kur bus iššautas šūvis. 

— O kur bus iššautas šūvis? 

— Ten, kur dabar mano draugas Barbikenas. 

— Saugokitės; Mastonai. 

— Ko gi? 

— Atkaklumo pasekmių, kurios gali. . 

— Sukliudyti sužinoti tai, ko jums nedera žinoti. 

— Bet mes turime teise žinoti! 

— Aš kitaip galvoju. 

— Mes patrauksime jus atsakomybėn! 

— Ir patraukite! 

— Teismas jus nuteis! 

-— Tai teismo reikalas. 

— Nuosprendis bus tuoj įvykdytas. 

— Na, ir tegu! 

— Brangusis Mastonai! — drįso ištarti misis Evan- 
dželina Skorbit, kuriai nuo tų baisių žodžių suspaudė 
širdį. 

— O. misis! — pasakė Mastonas. 

Ji nuleido galvą ir nutilo. 

— Norite žinoti, koks bus nuosprendis? — paklausė 
pirmininkas Džonas Prestis. 


— Dėl manęs galite sakyti. .— atšovė Mastonas. 
— Jus nuteis mirti. Kaip ir esat nusipelnęs! 
— Argi? 


— Ir būsite pakartas, pone. Tai tikra teisybė, kaip 
du ir du yra keturi! 

— Na, tada, pone, aš dar turiu vilties, — šaltai at- 
sakė Mastonas. — Jeigu jūs daugiau išmanytumėt ma- 
tematiką, jūs nebūtumėt pasakęs „tai tikra teisybė, kaip 
du ir du keturi“ Ne visi matematikai tokie bepročiai, 
kad galėtų tvirtinti: dviejų skaičių suma lygi sumai jų 
dalių, tai yra kad du ir du bus lygiai keturi! 

— Pone! — sušuko pirmininkas, visiškai išmuštas iš 
vėžių. 

— Jeigu jūs būtumėt pasakęs, — tęsė Mastonas, — 
kad tikra teisybė, kaip „vienas ir vienas bus du“, — kitas 
dalykas! Tai visiškai aišku, nes tai ne teorema, 0 pa- 
prastas teiginys! 

Gavęs tokią aritmetikos pamoką, komisijos pirminin- 
kas apsisuko ir išėjo, o misis Evandželina Skorbit metė 
liepsningą, susižavėjimo kupiną žvilgsnį į savo svajo- 
nių valdovą. 


XIV SKYRIUS 


nors labai trumpas, bet jame iksas galų gale paverčiamas 
geografiniu pavadinimu 


Mastono laimei, federalinė vyriausybė staiga gavo 
nuo Amerikos konsulo Zanzibare tokią telegramą: 

„Valstybės sekretoriui Džonui S. Raitui, 
Vašingtonas, JAV 
Zanzibaras, rugsėjo 13, 5 val. ryto vietos laiku 
Vamasajoj, į pietus nuo Kilimandžaro kalnų grandi- 
nės, vykdomi dideli darbai. Jau aštuoni mėnesiai kai 
Barbikenas ir kapitonas Nikolis su daugybe darbininkų 
negrų įsikūrę sultono Bali-Balio valdose. Tai praneša 
vyriausybei jos ištikimas 
konsulas Ričardas V. Trastas. 


Štai kaip buvo atskleista Mastono paslaptis. Ir štai 
kodėl Patrankos klubo sekretorius, nors ir buvo laiko- 
mas kalėjime, — nebuvo pakartas. 

Tačiau ką gali žinoti? Gal būt, ateityje jam pačiam 
teks gailėtis, kad nenumirė savo garbės švytėjimo die- 
nomis. 


XV SKYRIUS, 


kuriame yra kai kurių labai svarbių smulkmenų 
Žemės rutulio gyventojams 


Ir taip Vašingtono Vyriausybė sužinojo, kurioje vie- 
toje veikė „Barbikenas ir K“". Neteko abejoti telegra- 
mos autentiškumu. Zanzibaro konsulas buvo žinomas 
kaip teisingas žmogus, ir jo žodžiais buvo galima tikėti. 
Be to, tą pranešimą patvirtino ir kitos telegramos. Taigi 
tenai, Afrikoje, Vamasajoje, Kilimandžaro kalnuose, 
apie šimtą mylių į vakarus nuo jūros kranto, kiek į 
pietus nuo pusiaujo, Arktikos pramonės bendrovės inži- 
nieriai buvo bebaigią savo milžiniškus darbus. 

Kaip jie galėjo slaptai įsikurti tose vietose, garsiojo 
kalno papėdėje, kalno, kurį 1849 metais pirmą kartą 
atrado daktaras Rebvianis ir daktaras Krapfas ir į kurį 
pirmieji užkopė keliautojai Otas Elersas ir Abotas? Kaip 
pavyko ten įrengti dirbtuves, pastatyti liejyklas, surink- 
ti reikalingą skaičių darbininkų? Kokiu būdu buvo už- 
megzti santykiai su žiauriomis to krašto gentimis ir su 

jų klastingais bei nuožmiais valdovais? To niekas neži- 
nojo. Ir vargu ar tai galima bus kada nors sužinoti, 
nes iki rugsėjo 22 dienos buvo likusios tik kelios dienos. 

Štai kodėl Mastonas, sužinojęs iš misis Evandželinos 
Skorbit, kad telegrama iš Zanzibaro atskleidė Kiliman- 
džaro paslaptį, tik prunkštelėjo ir, brūkštelėjęs savo ge- 
ležiniu kabliu ore įmantrų zigzagą, pareiškė: 

— Telefonu ir telegrafu mes dar negalim keliauti, 
o po šešių dienų — trach-tararach, ir viskas baigta! 

Jeigu kas nors būtų išgirdęs, kaip Mastonas išpoš- 
kino šią anomatopėją (taip kadaise buvo iššauta iš ,,Ko- 
lumbiados"), būtų tikrai nustebęs, kiek gyvybinės ener- 
gijos dar likę senuose artileristuose. 

Iš tikrųjų Mastonas sakė teisybę. Siųsti į Vamasają 
policininkus su įsakymu suimti Barbikeną buvo jau vė- 
lu. Dargi jeigu toks būrys, pasiųstas iš Alžyro arba iš 
Egipto, kad ir iš Adeno, iš Masuano, iš Madagaskaro 
arba Zanzibaro, greitai pasiektų Afrikos krantus, — tai 
reikia dar nepamiršti, kiek sunkumų keliaujant per tą 
kraštą, kiek visokių sugaiščių ir kliūčių, pereinant kal- 
nuotas vietas, ir pagaliau ir pačių amerikiečių bei jų 
darbininkų pasipriešinimas, kuris tikrai bus palaikomas 
savanaudiško ir įtakingo juodojo sultono. Todėl nebuvo 
ko ir tikėtis, kad pavyks suimti Barbikerą ir užkirsti 
kelią operacijai. 

Tačiau jeigu nebuvo galima sutrukdyti tų darbų, ži- 
nant vietą, iš kurios bus paleistas šūvis, tai nusakyti 
pražūtingas šūvio pasekmes buvo visai lengva. Tam 
tikslui reikėjo atlikti kai kuriuos apskaičiavimus, gana 
sunkius, bet ne tokius sudėtingus, kad jų neatliktų 
algebros specialistai ir bendrai matematikai. 

Zanzibaro konsulo telegrama buvo adresuota vals- 
tybės sekretoriui Vašingtone, ir federalinė vyriausybė 
pradžioje laikė ją paslaptyje. Ją paskelbdama, ji norė- 
jo nurodyti, kaip, perkėlus ašį, pasikeis jūros lygis, kad 
kiekvienas galėtų iš karto nustatyti, koks likimas jo 

laukia ir kas įvyks su ta ar kita žemiškojo sferoido da- 
limi. 

Galime sau įsivaizduoti, kaip visi stengėsi sužinoti, 
ką jiems daryti šios nelaimės atveju. 

Rugsėjo 14 dieną buvo pasiųsta telegrama į Vašing- 
tono observatorijos biurą, kad šis pagal balistikos ir 
geografijos mokslą išaiškintų galutines katastrofos pa- 
sekmes. Per vieną dieną jos buvo tiksliai nurodytos ir 
tučtuojau povandeniniu kabeliu pasiųstos Naujojo ir Se- 
nojo pasaulio vyriausybėms. Paskui tūkstančiai laikraš- 
čių perspausdino tą žinią skambiomis antraštėmis, o jas 
tuoj ėmė garsiai skelbti viso pasaulio laikraščių parda- 
vėjai. 

— Kas gi bus? 

Tą klausimą kartojo įvairiausiomis kalbomis viso pa- 
saulio gyventojai. Ir štai koks buvo observatorijos atsa- 
kymas. 


SKUBUS PRANEŠIMAS 


Patrankos klubo pirmininkas Barbikenas ir kapitonas 
Nikolis yra sumanę rugsėjo 22 dieną vidurnaktį vietos 
laiku pabūklo pagalba perkelti Žemės ašį. Šūvis bus 
paleistas iš patrankos, milijoną kartų didesnės už pran- 
cūziškąją dvidešimt septynių centimetrų patranką; nu- 
matoma užtaisyti ją 180 tūkstančių kilogramų sviediniu 
ir panaudoti sprogstamąją medžiagą, kuri suteiks svie- 
diniui pradinį greitį 2800 kilometrų per sekundę. 

Jeigu šūvis bus paleistas kiek į pietus nuo pusiaujo, 
maždaug 34“ rytų ilgumos (skaitant nuo Paryžiaus me- 
ridiano), Kilimandžaro kalno papėdėje, ir jeigu jis bus 
nukreiptas į pietus, tai štai kas įvyks Žemės rutulio pa- 
viršiuje. 

Dėl atatrankos smūgio ir Žemės rotacijos momenta- 
liai atsiras nauja ašis, kuri pagal Mastono skaičiavimus 
bus statmena ekliptikos plokštumai. 

Bet per kokius Žemės paviršiaus taškus eis naujoji 

ašis? Žinant šūvio vietą, apskaičiuoti nesunku. Šiaurėje 
galinis naujosios ašies taškas bus tarp Grenlandijos ir 
Grinelio žemės, toje Bafino įlankos vietoje, kur dabar 
ją kerta šiaurės speigratis. Pietuose galinis taškas bus 
pietinio speigračio riboje, kelis laipsnius į pietus nuo 
Adelės žemės. 

Tokioje padėtyje naujasis nulinis dienovidinis, iš- 
vestas pro naująjį Šiaurės ašigalį, eis per Dubliną Airi- 
joj, per Paryžių Prancūzijoje, Palermą Sicilijoje, per Di- 
džiojo Sirto įlanką Tripolitanijos pakrantėje, paskui per 
Obeidą Darfure, per Kilimandžaro kalnų virtinę, per 
Madagaskarą, per Kergeleno salą pietinėje Ramiojo van- 
denyno dalyje, per naująjį Antarktikos ašigalį, per 
Paryžiaus antipodus — Kuko ir Visuomenės salas Okea- 
nijoje, per Kvadro ir Vankuvero salas prie britų Ko- 
lumbijos krantų, per Naujosios Anglijos teritoriją Šiau- 
rės Amerikoje ir toliau per Melvilio pusiasalį Šiaurės 
poliarinėje srityje. 

Susidarius naujai sukimosi ašiai, kurios vienas galas 
iškyla šiaurinėje Bafino jūroje, o kitas Adelės žemėje 
pietuose, atsiras naujas pusiaujas, ties kuriuo Saulė 
atliks savo paros kelią, niekuomet nuo jo nenukrypda- 
ma. Naujojo pusiaujo linija perkirs Kilimandžarą Va- 
masajoje, Indijos vandenyną, Goą ir Čikakolą kiek į 
pietus nuo Kalkutos Indijoje, Mangalą Siamo karalys- 
tėje, Kešą Tonkine, Honkongą Kinijoje, Raso salą, Mar- 
šalo, Gaspar Riko ir Volkerio salas Ramiajame vande- 
nyne, Kordiljerus Argentinos respublikoje, Rio de 
Zaneirą Brazilijoje, Trejybės ir Šventos Elenos salas 
Atlanto vandenyne, San Paolo de Loandą Konge ir sugrįš 
vėl į Vamasajos teritoriją iš kitos Kilimandžaro pusės. 

Žinant naujojo pusiaujo vietą atsiradus naujai ašiai, 
nesunku išspręsti jūrų lygio pasikeitimo klausimą: tokį 
svarbų Žemės gyventojų saugumui. 

Pirmiausia reikia pastebėti, kad Arktikos pramonės 
bendrovės vadai stengėsi kiek galėdami sušvelninti šū- 
vio veikimą. Iš tikrųjų jeigu šūvis būtų nukreiptas į 


117 


šiaurės pusę, šūvio pasekmės baisiausiai pakenktų civi- 
lizuotoms Žemės rutulio šalims. Priešingai, šūvis į pietų 
pusę paveiks mažiau gyvenamas ir necivilizuotas ša- 
lis — apsemti bus kaip tik tokie kraštai. 

Kadangi mūsų sferoidas yra suplotas ašigaliuose, tai 
išsilieję jūros vandenys pasiskirstys štai kaip. 

Įsivaizduokime, kad Žemės rutulys padalintas į du 
didelius apskritimus, susikertančius stačiu kampu vie- 
name pusrutulyje prie Kilimandžaro, o kitame — pietų 
jūrose. Gausime keturis segmentus: du šiaurės pusru- 
tulyje ir du pietų pusrutulyje, jie atskirti linijomis, ku- 
riose vandens lygis pasiliks nepasikeitęs. 

1) Šiaurės pusrutulyje. 

Pirmas segmentas į vakarus nuo Kilimandžaro apims 
Afriką nuo Kongo iki Egipto, Europą nuo Turkijos iki 
Grenlandijos, Ameriką nuo britų Kolumbijos iki Peru 
ir Brazilijos San Salvadoro platumoje, paskui visą šiau- 
rinę dalį ir didesniąją pietinę Atlanto vandenyno dalį. 

Antrasis segmentas į rytus nuo Kilimandžaro apims 
didžiąją dalį Europos nuo Juodosios jūros iki Švedijos, 
Europos Rusiją, Azijos Rusiją, Arabiją, beveik visą 
Indiją, Persiją, Belučistaną, Afganistaną, Turkistaną, Ki- 
nų imperiją, Mongoliją, Japoniją, Korėją, Juodąją jūrą, 
Kaspijos jūrą, Šiaurinę Ramiojo vandenyno dalį, Alias- 
kos teritoriją šiaurinėje Amerikoje, o taip pat poliarinę 
sritį, taip neapdairiai perleistą amerikiečių Arktikos 
pramonės bendrovei. 

2) Pietų pusrutulyje. 

Trečiame segmente į rytus nuo Kilimandžaro bus 
Madagaskaras, Mariono salos, Kergeleno, Moriso, Są- 
jungos ir visos Indijos vandenyno salos, Antarktikos 
vandenynas iki pat naujojo ašigalio, Malakos pusiasalis, 
Java, Sumatra, Bornėjas, Zondo salos, Filipinai, Austra- 
lija, Naujoji Zelandija, Naujoji Gvinėja, Naujoji Kale- 
donija, visa pietinė Ramiojo vandenyno dalis ir daugy- 
bė salynų maždaug iki dabartinio šimtas šešiasdešimtojo 
meridiano. 

Ketvirtasis segmentas į vakarus nuo Kilimandžaro 
apima pietinę Afriką nuo Kongo ir Mozambiko sąsiau- 
rio iki Gerosios Vilties rago, pietinę Atlanto vandenyno 
dalį iki aštuoniasdešimtosios lygiagretės, visą pietinę 
Ameriką nuo Pernambuko ir Limos — Boliviją, Brazili- 
ją, Urugvajų, Argentinos respublikas, Patagoniją, Ug- 
nies Žeme, Malvinų, Sandvičių, Šetlandų salas ir pieti- 
ne Ramiojo vandenyno dalį į rytus nuo šimtas šešiasde- 
šimto laipsnio. 

Tai tokie bus keturi Žemės rutulio segmentai, at- 
skirti nesikeičiančio paviršiaus linijomis. 

Dabar nurodysim, kas įvyks, persikėlus vandenims 
tuose keturiuose segmentuose. 

Kiekviename iš jų yra tam tikras centrinis taškas, 
kur smūgio pasekmės pasireikš maksimalia jėga tiek 
vandens lygiui pakilus, tiek jam nukritus. 

Mastono apskaičiavimai visai tiksliai įrodė, kad tas 
maksimumas pasieks 8415 metrų kiekviename taške, nuo 
kurių vandens lygis vis mažės artėdamas prie neutralių 
linijų — segmento ribų. „„Barbikeno ir K“" sumanytoji 
operacija labiausiai ir grėsė tų taškų gyventojams. 

Išnagrinėkime smulkiai, kas įvyks kylant ir leidžian- 
tis vandenynams. ' 

Dviejuose segmentuose, esančiuose vienas priešais 
kitą šiaurės ir pietų pusrutuliuose, vandenynai tiek nu- 
slinks, kad užlies abu likusius segmentus, esančius taip 
pat vienas priešais kitą abiejuose Žemės pusrutuliuose. 

Pirmame segmente: Atlanto vandenynas išsilies be- 
veik visas, ir kadangi maksimalus nusekimas bus be- 
veik Bermudų salų platumoje, tai čia pasirodys dug- 
nas, jeigu toje vietoje jūros gylis bus mažesnis, negu 
8415 metrų. Taigi tarp Amerikos ir Europos iškils į 
paviršių nauji platūs žemynai, kuriuos pagal geografinę 
padėtį galės panorėjusios prisijungti Jungtinės Valsti- 
jos, Anglija, Prancūzija, Ispanija ir Portugalija. Reikia 
pasakyti, kad, nukritus vandens lygiui, nusileis ir oro 
sluoksnis. Miestai, kurie yra Europos ir Amerikos pa- 

jūrio juostoje, net iki dvidešimt trisdešimt laipsnių atstu 
nuo maksimalių taškų, iškils į tokias aukštumas, kur 
oras bus praretėjęs kaip dabar keturių su puse kilomet- 
rų aukštumoje. Toks likimas ištiks šiuos stambiuosius 
miestus: Niujorką, Filadelfiją, Čarlstoną, Panamą, Lisa- 
boną, Madridą, Paryžių, Londoną, Edinburgą, Dubliną ir 
kitus. Tik Kairas, Konstantinopolis, Dancigas ir Stokhol- 
mas iš vienos pusės ir vakarinio Amerikos pakraščio 
miestai iš kitos pusės pasiliks kaip ir buvę. O Bermudų 
salose žmogui taip pat truks oro, kaip trūksta jo aero- 
nautams, pakilusiems į 8000 metrų aukštį, ir kaip trūksta 
jo aukščiausiuose Tibeto kalnuose. Todėl gyventi ten 
bus visiškai neįmanoma. 

Tas pats vyks ir priešingame segmente, apimančia- 
me Indijos vandenyną, Australiją ir ketvirtąją Ramiojo 
vandenyno dalį, kurios vandenys siūbtelės ant pietinių 
Australijos krantų. Tame segmente didžiausias nuslūgi- 
mas bus prie Niuiso žemės krantų, o Adelaidos ir Mel- 
burno miestai atsidurs aštuonis kilometrus aukščiau van- 
denyno lygio. Nėra abejonės, kad oras, į kurio sluoks- 
nį jie paklius, bus labai tyras, tačiau dėl nepakankamo 
tankumo netiks kvėpavimui. 

Tokie aplamai bus pasikeitimai abiejuose Žemės ru- 
tulio segmentuose, kur dėl visiško arba dalinio jūros 
baseinų išsiliejimo padidės sausumos plotas. Tose vie- 
tose, iš kur vanduo ne visai išsilies, tikriausiai, iš 
povandeninių kalnų viršūnių susidarys naujos salos. 

Jeigu oro praretėjimas sudarys keblumų toms kon- 
tinento dalims, kurios atsidurs aukštutiniuose atmosife- 
ros sluoksniuose, tai kas gi atsitiks žemynams, kuriuos 
užlies išėję iš krantų vandenynai? Esant mažesniam oro 
slėgimui už normalų atmosferos slėgimą, dar galima 
kvėpuoti. Tačiau po kelių metrų vandens sluoksniu vi- 
sai neįmanoma kvėpuoti, o taip ir bus kituose dviejuose 
segmentuose. 

Šiaurės rytų segmento aukščiausias vandens lygis 
bus Jakutske, Sibiro gilumoje. Nuo to miesto, apsemto 

8415 metrų vandens sluoksniu, — atskaičius jo dabartinį 
aukštį, — vandens sluoksnis vis leisdamasis išsiplės iki 
neutraliųjų linijų ir užtvindins didžiąją dalį Rusijai pri- 
klausančios Azijos, dalį Indijos, Kinijos, Japonijos, ame- 
rikiečių Aliaską kitoje Beringo sąsiaurio pusėje. Gal 
būt, Uralo kalnų viršūnės kyšos iš vandens kaip salos 
virš Rytų Europos. Tiek Peterburgas ir Maskva, tiek 
Kalkuta, Bangkokas, Saigonas, Pekinas, Hongkongas, 
Tokijas pasiners įvairaus gylio vandens sluoksniuose, 
kurių visai pakaktų paskandinti rusus, indus, siamus, 
kinus ir japonus, jeigu jie nespės išsidanginti iš to 
krašto. 

Segmente į pietų vakarus nuo Kilimandžaro nelai- 
mės nebus tokios didelės, nes jo didžią dalį užima At- 
lanto ir Ramusis vandenynai, kurių lygis prie Malvinų 
archipelago pasieks 8415 metrų. Tačiau tas dirbtinis tva- 
nas ir čia užlies didelius plotus, tame tarpe ir pu- 
siaujo Afrikos kampą — nuo Žemosios Gvinėjos ir Kili- 
mandžaro kalnų iki Gerosios Vilties rago, taip pat ir 
pietinės Amerikos trikampį, kurį sudaro Peru, Centrinė 
Brazilija, Čilė ir Argentina, iki Ugnies Žemės ir Horno 
rago. Patagoniečiai, nors ir labai aukšto ūgio, neišvengs 
tvano; jų neišgelbės nei Kordiljerai, nes ir jų aukš- 
čiausios viršūnės nugrims po vandeniu. 

Tokios bus nelaimės iš vandenų pasiskirstymo Že- 
mės rutulyje. Joms turi visi pasiruošti, jeigu nepavyks 
laiku sustabdyti nusikalstamų Barbikeno kėslų. 


XVI SKYRIUS, 


kuriame nepatenkintųjų choras dainuoja crescendo 
Ų ir /nforzando! 


Po tokio skubaus perspėjimo galima buvo pasiruoš- 
ti pavojams: juos nukreipti arba bent jų išvengti, per- 
sikėlus į neutralias linijas, kur jokių permainų nebus. 

Vieni žmonės turėjo užtrokšti, kiti paskęsti. 


! Visu garsumu (ital.). 


Pranešimas buvo labai įvairiai vertinamas, tačiau visi 
baisiai pasipiktino. 

Užtroškusiųjų tarpe turėjo būti Jungtinių Valstijų 
amerikiečiai, prancūzai, anglai, ispanai ir t.t. Net per- 
spektyva užgrobti buvusio jūros dugno teritorijas nesu- 
gundė jų sutikti su tokia dalia. Paryžius nieko nelai- 
mėtų: į naują ašigalį jam buvo tiek pat tolumo kaip 
ir į senąjį. Paryžiečiai, tiesa, galėtų džiaugtis amžinu 
pavasariu, bet užtai praretėtų oras jų padangėj. O tai 
nelabai juos pradžiugintų, nes, neturėdami ozono, yra 
pripratę be saiko siurbti deguonį. 

Nuskęsti turėjo ir pietų Amerikos gyventojai, o taip 
pat ir australai, kanadiečiai, indai ir zelandai. Na, Angli- 
ja, žinoma, nepakęs, kad „Barbikenas ir K“" atimtų iš 
jos pačias turtingiausias kolonijas, kur anglosaksai jau 
sėkmingai baigia išstumti čiabuvius! Tikriausiai, kai 
vietoj Meksikos įlankos iškils didžiulė Antilų karalys- 
tė, jankiai pagal Monro doktriną! pareikš į ją savo 
teises. O kai jūros vandenys nuseks nuo Celebeso, Zon- 
do ir Filipinų salų, anglai ir ispanai pareikalaus ten 
iškilusių didžiulių plotų. Menka kompensacija! Tuo jie 
neatlygintų baisaus potvynio nuostolių. 

Jeigu naujai atsiradusios jūros prarytų samojedus 
ar Sibiro lapius, jakutus, patagonus, totorius, netgi mon- 
golus, kinus, japonus ir dalį argentiniečių, gal būt, civi- 
lizuotosios valstybės ir būtų sutikusios padaryti tą auką! 
Bet juk katastrofa grėsė pačioms didžiausioms valsty- 
bėms, ir jos negalėjo tylėti. 

Europos centrinė dalis pasiliks beveik nepasikeitusi, 
tačiau jos vakarinė dalis pasikels, o rytinė nusileis, — 
tai yra vieno jos krašto gyventojai trokš dėl oro sto- 
kos, o kitas kraštas prigers. Štai su kuo negalima su- 
tikti. Tuo tarpu Viduržemio jūra beveik visai išseks, o 
jau su tuo nesutiks nei prancūzai, nei italai, nei ispanai, 
nei graikai, nei turkai, nei egiptiečiai, kurie, būdami tos 


Ameriką — amerikiečiams! 

jūros pakraščių gyventojai, turi neginčijamą į ją teisę. 
Ir kam bus reikalingas Sueco kanalas, kuris išliks, nes 
yra kaip tik ant neutralios linijos? Kokia bus nauda iš 
to genialaus Lesepso kūrinio, jei vienoje kanalo pusėje 
beveik visai išseks Viduržemio jūra, o kitoje pusėje 
mažai kas bebus likę iš Raudonosios jūros? Nejaugi 
teks rausti kanalą dar šimtus 1je? 

O juk ir Anglija niekados, niekados nesutiks, kad 
Gibraltaras, Malta ir Kipras virstų debesyse pasislėpu- 
siomis kalnų viršūnėmis, prie kurių negalės priplaukti 
anglų karo laivai. Ne! Ir nesutiks su tuo, net ir už tas 
Atlanto dugno teritorijas, kurių dalį ji galės prisijungti. 
Vis dėlto majoras Donelanas jau buvo besiruošiąs grįŽ- 
ti Europon ir savo valstybės vardu pareikšti teisę į nau- 
jas teritorijas, jeigu kartais ,„Barbikenui ir K“"“ žygis 
pavyktų. 

Iš visų pusių kilo protestai, protestavo net valsty- 
bės ant neutralios linijos, nes ir jų teritorijos kai kurie 
taškai galėjo šiek tiek nukentėti. Protestai tapo dar 
aršesni, kai telegrama iš Zanzibaro nurodė šūvio vietą 
ir pagal tai buvo parašytas ką tik minėtas ir mažai te- 
paguodžiantis pranešimas. 

Vienu žodžiu, prieš Barbikeną, kapitoną Nikolį ir 
Mastoną sukilo visa žmonija. 

Bet užtai kokios laimingos dienos atėjo visų krypčių 
laikraščiams! Kokia paklausa! Kiek papildomų tiražų! 
Atrodo, kad pirmą kartą bendrą pasipiktinimą vieningai 
išreiškė visi laikraščiai, kurie anksčiau nesutikdavo jo- 
kiu klausimu: „Novosti“, ,Novoje vremia“, ,,Kronštads- 


kij vestnik“, ,Moskovskaja gazeta“, „Ruskoje delo“, 
„Graždanin“, „Žurnal de Karlskrona“, ,Handelblat", 
„Faterland“, ,„Fremdenblat“, „„Noie badiše landescai- 


tung“, „La Gazet de Magdeburg“, ,„Noie fraie prese“, 
„Berliner tageblat“, ,„Ekstrablat“, „Post“, ,„Folksblat“, 
„Birzenkurjer“, „„Sibirskaja gazeta", ,„(Gazet de la Krua“, 
„Gazet de vos“, „Reichsancaiger“, „Germania“, ,„Epo- 
cha“, „Koreo“, „Imparsial“, ,Korespondensia“, „Iberia“, 

„Tan“, „Figaro“, „Intransižan“, „Golua“, „,Juniver“, 
„Žiustis“, ,,„Republik Fransez“, „„Otorite“, „Pres“, ,„Ma- 
ten“, „XIX Siekl“, „Liberte“, „Iliustrasion“, ,,„Mond 
iliustre“, „,„Reviu de de mond“, „Kosmos“, „Reviu ble“, 
„Natiur“, „„Tribiun“, ,„,„Oservatore romano“, ,,Eserčito 
romano“, „Fanfula“, ,„,Kapiten Frakasa“, ,,Reforma', 
„Pester loid“, „Epfimeris“, ,,Akropolis“, ,,„Poligenezija“, 
„Kurjer de Kuba“, „„Pionier Alachabad“, ,„Srpska neza- 


vinost“, „Indepandans rumen“, „Nord“, „Indepandans 
belž“, „Sidni-morning-herald“, „,„Edinburg-reviu“, ,„Man- 
čester-Gardian“, „Skatsmen“, „Standart“, ,„Taims“, 
„Trut“, „San“, ,„Sentral-nius“, ,„„Presa Argentina“, Bu- 


karešto ,„Rominul“, „Kurjer San-Francisko“, ,„Komersial 
gazete“, ,San-Diego de Kaliforni“, „Manitoba“, „Eko di 
Pasifik“, „„Sientifik Ameriken“, „Kurjer de zetaziuniu", 
„Niujork herald“, ,„(Verld de Niujork“, „Deili kronikel", 
„Buenos Aires herald“, „„Reveil di Marok“, ,,„Hu-Pao', 
„Cing-Pao“, „Kurjer de Honkongo“, ,„Moniter de la 
repiublik de Kunani“ Net ,„Maklein ekspres“ — anglų 
laikraštis, paskirtas tik politinės ekonomijos klausi- 
mams, — numatė, kad nusiaubtose teritorijose kilsiąs ba- 
das. Juk grėsė pavojus ne Europos pusiausvyrai, — su 
tuo dar pusė bėdos, — o viso pasaulio pusiausvyrai! Ir 
todėl nesunku įsivaizduoti, kokį įspūdį padarė pra- 
nešimas įdūkusiems žemės rutulio gyventojams, kurie 
dėl per didelio nervingumo, būdingo XIX amžiaus pabai- 
gai, buvo linkę į kvailiojimą ir beprotybę! Pranešimas 
buvo bomba, pataikiusi į parako sandėlį! 

Atrodė, kad Mastonui išmušė paskutinioji gyvenimo 
valanda. Rugsėjo 17 dienos vakarą įsiutusi minia įsiver- 
žė į kalėjimą, kėsindamasi jį nulinčiuoti, ir, reikia pa- 
sakyti, policininkai visai nebandė jos sulaikyti. 

Mastono kamera buvo tuščia. Misis Evandželina 
Skorbit padėjo jam pabėgti, paklojus tiek aukso, kiek 
svėrė tas garbingasis artileristas. Kalėjimo sargas leng- 
vai susigundė tuo dideliu turtu, kuriuo tikėjosi naudo- 
tis iki žilos senatvės. Juk Baltimorė, kaip ir Vašingto- 

nas, Niujorkas ir kiti stambieji Amerikos pakrantės 
miestai, turėjo iškilti ne taip jau aukštai, ir jų gyven- 
tojams turėjo užtekti oro. 

Ir Mastonui pavyko pasislėpti saugioje vietoje ir iš- 
vengti pasipiktinusios minios keršto. Taip mylinti ir 
atsidavusi moteris išgelbėjo gyvybę tam didžiajam pa- 
saulio tvarkos griovėjui. O beliko laukti keturios die- 
nos! — keturios dienos! — ir ,„Barbikeno ir K“" suma- 
nymas bus jau įvykęs faktas! 

Aišku, kad tą skubotą pranešimą, kiėk galima, su- 
prato visi. Jei anksčiau buvo skeptikų, netikinčių gre- 
siančia katastrofa, tai dabar jų nė kvapo nebeliko. Kiek- 
viena vyriausybė skubėjo perspėti savo krašto gyven- 
tojus: ir tuos, kurie turėjo pakilti į praretėjusio oro 
sluoksnius, — jų buvo palyginti nedaug,— ir tuos, ku- 
rių teritorijas turėjo užlieti jūros, — pastarųjų buvo daug 
daugiau. 

Po to pranešimo, kurį išnešiojo telegrafas po visas 
penkias pasaulio šalis, prasidėjo neregėta emigracija, 
kokios nėra buvę net per didįjį arijų kraustymąsi iš 
rytų į vakarus. Traukė ištisos rasių grupės — hotentotai, 
malajai, negrai, raudonodžiai, geltonodžiai, juodieji ir 
baltieji. 

Nelaimė, buvo per maža laiko. Valandos buvo su- 
skaitytos! Turėdami kelis mėnesius, kinai būtų suspėję 
išsikraustyti iš Kinijos, australai — iš Australijos, pata- 
gonai — iš Patagonijos, sibiriečiai — iš Sibiro ir t. t. 

Vis dėlto, kai buvo nustatytos pavojaus ribos, kai 
buvo žinomos Žemės vietos, kurių nelaimės beveik ne- 
paliesiančios, baimė ėmė mažėti. Kai kurios sritys, net 
ištisos valstybės ėmė rimti. Vienu žodžiu, išskyrus tas 
vietas, kurioms grėsė tiesioginis pavojus, žmonės tik 
būkštavo, laukdami to baisaus trenksmo. 

Tuo tarpu Alsidas Pjerdė, mosuodamas rankomis, 
tarsi praėjusių laikų semaforo telegrafas, vis kartojo: 

— Kaipgi tam kipšui Barbikenui pavyko pastatyti 
pabūklą, milijoną kartų didesnį už mūsų dvidešimt sep- 

tynių centimetrų patranką? Prakeiktas Mastonas! Pa- 
kliūtų jis man — jau aš jį ištardyčiau! Į ką tai panašu, — 
tikra nesąmonė! Mus nori patranka iššauti. 

Šiaip ar taip, o tiktai „„Barbikeno ir K“" sumanytos 
operacijos nesėkmė galėjo išgelbėti kai kurias Žemės 
rutulio dalis nuo visuotinės katastrofos. 


XVII SKYRIUS 


Kas vyko ištisus aštuonis mėnesius tais atmintinais metals 
Kilimandžaro papėdėje 


Vamasajos kraštas yra Centrinės Afrikos rytinėje da- 
lyje, tarp Zanzibaro pakrantės ir didžiųjų ežerų srities, 
kurių Viktorija-Niansa ir Tanganika atrodo tikros žemy- 
no jūros. Žinių apie tą kraštą mums yra davę du ang- 
lai — Džonstonas ir grafas Tekelis ir vokietis — dakta- 
ras Mejeris. Ta kalnų šalis priklauso sultonui Bali-Baliui, 
valdančiam trisdešimt keturiasdešimt tūkstančių negrų. 

Trečiajame laipsnyje į pietus nuo pusiaujo iškyla Ki- 
limandžaro kalnų grandinė, kurios atskiros viršūnės, 
kaip antai — Kibo, — penkių tūkstančių septynių šimtų 
metrų aukščio!. Į pietus, į šiaurę ir į vakarus nuo tų kal- 
nų masyvo plyti derlingos Vamasajos lygumos, kurios 
tęsiasi per Mozambiko sritį iki pat Viktorijos-Niansos 
ežero. 

Netoli nuo pirmųjų Kilimandžaro šlaitų yra nedidelis 
Kisongo miestelis — nuolatinė sultono rezidencija. Ši 
sostinė, teisybę sakant, ne didesnė už gerą kaimą. Jos 
gyventojai — labai gabūs, sumanūs ir darbštūs, priverčią 
dirbti savo vergus ir patys dirbą po geležiniu Bali-Balio 
jungu. 

Sultonas visai teisingai garsėjo kaip vienas žymiau- 
siųjų Centrinės Afrikos valdovų, kuris iš kailio neriasi, 


! Tūkstantį metrų aukštesnės už Monblaną. (Aut. past.) 

norėdamas apsisaugoti nuo anglų įtakos, arba, tikriau, 
nuo anglų vergijos. 

Į Kisongą pirmą sausio mėnesio savaitę ir atvyko 
Barbikenas su kapitonu Nikoliu, lydimi tik dešimt atsi- 
davusių jų sumanymui meistrų. Išvykę iš Niujorko,— 
apie tą išvykimą žinojo tik misis Evandželina Skorbit ir 
Mastonas,— jie išplaukė į Gerosios Vilties ragą, o iš ten 
kitu laivu nusidangino į Zanzibaro uostą, esantį to paties 
vardo saloje. Iš ten slapta išnuomotas prekinis laivas 
nuvežė juos į Mombasos uostą Afrikos krante, kitoje są- 
siaurio pusėje. Tame uoste jų jau laukė sultono pasiųs- 
tas kareivių būrys. Padarę tuo vargingu kraštu per miš- 
kus, liūnus, sraunius upokšnius apie šimtą Ije kelio, jie 
galų gale pasiekė sultono rezidenciją. 

Susipažinęs su Mastono apskaičiavimais, Barbikenas 
per vieną švedų tyrinėtoją, keletą metų gyvenusį toje 
Afrikos dalyje, greitai suėjo į pažintį su Bali-Baliu. Karš- 
tas Barbikeno šalininkas nuo tos garsios jo kelionės ap- 
link Mėnulį, kelionės, apie kurią garsas nuskambėjo net 
tuose tolimuose kraštuose, sultonas iš karto susidrau- 
gavo su tuo energingu jankiu. Nieko nepasakęs apie 
savo tikslą, Impis Barbikenas lengvai gavo iš Vasamajos 
valdovo leidimą pradėti didžiuosius darbus pietinėje Ki- 
limandžaro papėdėje. Už didžiulę trijų šimtų tūkstančių 
dolerių sumą Bali-Balis apsiėmė pristatyti ir reikalingus 
darbininkus. Be to, jis leido Barbikenui daryti su Kili- 
mandžaru ką tinkamas. Ta didžiulė kalnų virtinė buvo 
atiduota visiškai Barbikeno valiai: panorėjęs jis galėjo 
ją nukasti ir nusinešti, jeigu tik pajėgtų. Pasirašius svar- 
bias sutartis, kurios sultonui buvo naudingos, Arktikos 
pramonės bendrovė liko tokiu pat Afrikos kalnų savi- 
ninku kaip ir Arktikos žemių. 

Pirmininkas Barbikenas ir jo draugas buvo džiaugs- 
mingai sutikti Kisonge. Sultonas žavėjosi ir kone dievino 
tuos du garsius keliautojus, kurie taip drąsiai buvo lei- 
dęsi per tarpplanetinę erdvę į Mėnulį. Be to, Bali-Balis 

jautė didelę simpatiją jo karalystėje vykdomų darbų 
autoriams. Jis prižadėjo amerikiečiams ir savo, ir savo 
pavaldinių vardu, kurie privalėjo dirbti, laikyti visišką 
paslaptį. Nė vienas ten dirbąs negras neturėjo teisės net 
nė vienai dienai išeiti iš dirbtuvių, kitaip jiems grėsė 
didžiulės bausmės. 

Užtai darbai buvo apsiausti tokiu dideliu paslaptin- 
gumu, kad net patys apsukrieji Amerikos ir Europos sek- 
liai negalėjo nieko apie juos sužinoti. Jeigu ta paslaptis 
galų gale išėjo aikštėn, tai tik todėl, kad sultonas dar- 
bams baigiantis pasidarė ne toks griežtas, kad plepių ir 
išdavikų pasitaiko visur, net ir tarp negrų. Taigi Zan- 
zibaro konsulas Ričardas Trastas ir sužinojo, kas daro- 
ma prie Kilimandžaro kalnų. Bet jau tada, rugsėjo 13 
dieną, buvo per vėlu sukliudyti Barbikenui baigti dar- 
bus. 

Kodėl gi „„Barbikenas ir K“ savo planams pasirinko 
Vamasają. Pirmiausia tas kraštas buvo mažai žinomoje 
Afrikos dalyje ir toli nuo keliautojų lankomų vietų. Be 
to, Kilimandžaro masyvas savo padėtimi ir uolienos tvir- 
tumu atitiko visas eksperimento sąlygas. Ir pagaliau čia 
buvo daug reikalingos tiems darbams žaliavos, kurią 
iškasti buvo nesunku. 

Kelis mėnesius prieš išvažiavimą iš Jungtinių Valsti- 
jų pirmininkas Barbikenas sužinojo iš to švedo tyrinė- 
tojo, kad Kilimandžaro papėdėje geležies ir akmens ang- 
lies gausiai randama pačiame Žemės paviršiuje. Nerei- 
kėjo nei šachtų rausti, nei ieškoti anglies klodų kelių 
tūkstančių pėdų žemės gelmėje. Anglies ir geležies ten 
buvo daugiau, negu tiems darbams buvo reikalinga, — 
tik lenkis ir semk. Netoli kalno buvo didžiuliai salietros 
ir geležies sulfido klodai, kurie reikalingi meli-melonito 
gamybai. 

Pirmininkas Barbikenas ir kapitonas Nikolis atsivežė 
tik dešimt meistrų, kuriais visiškai pasitikėjo. Jie turėjo 
vadovauti dešimčiai tūkstančių negrų, kuriuos jų nuo- 

žiūrai buvo atidavęs Bali-Balis. Jie ir turėjo pastatyti 
didžiulę patranką su nemažesniu sviediniu. 

Dviem savaitėms praėjus nuo Barbikeno ir jo draugo 
atvykimo į Vamasają, pietinėje Kilimandžaro papėdėje 
buvo pastatytos trys erdvios dirbtuvės — viena patran- 
kai nuliedinti, antroji sviediniui ir trečioji meli-meloni- 
tui gaminti. 

Pirmiausia, kaipgi Barbikenas išsprendė tokio didžiu- 
lio pabūklo nuliedinimo uždavinį? Tuojau pamatysim, ir 
tada bus aišku, kad paskutinė Žemės rutulio gyventojų 
išsigelbėjimo viltis, kuri rėmėsi abejone, ar galima pa- 
statyti tokią patranką, galutinai dingo. 

Ir iš tikrųjų nulieti pabūklą, milijoną kartų didesnį 
už prancūziškąją dvidešimt septynių centimetrų tipo pa- 
tranką,— darbas, viršijantis Žmogaus jėgas. Baisiai sun- 
ku nuliedinti net ir keturiasdešimt dviejų centimetrų pa- 
trankas, kurios šaudo septynis šimtus aštuoniasdešimt 
kilogramų sveriančiais sviediniais su septyniasdešimt 
keturių kilogramų parako užtaisu. Tačiau Barbikenas su 
Nikoliu nė negalvojo liedinti tokios patrankos. Jiems 
nereikėjo nei patrankos, nei mortyros,— jie ruošėsi iš- 
rausti Kilimandžaro kietame masyve paprastą galeriją, 
kitaip tariant, šachtą. 

Tokia šachta, toks milžiniškas tunelis, suprantama, 
visai sėkmingai galėjo atstoti metalinį pabūklą, milži- 
nišką „,„Kolumbiadą“, kurią pastatyti būtų labai sunku ir 
brangiai atsieitų, nes, norint išvengti sprogimo, jos sie- 
nos turėtų būti neįsivaizduojamo storumo. Barbikenas 
iš pat pradžių buvo numatęs tokiu būdu įvykdyti savo 
projektą, ir jei Mastono užrašų knygelėje buvo minima 
patranka, tai vien dėl to, kad skaičiavimo pagrindu jis 
buvo paėmęs dvidešimt septynių centimetrų pabūklą. 

Galerijai vieta buvo parinkta šimto pėdų aukštyje, 
pietiniame Kilimandžaro kalnyno šlaite. Apačioje plytė- 
jo bekraštės lygumos. Čia niekas negalėjo sukliudyti 

skristi sviediniui, išlėkusiam iš Kilimandžaro gelmėse iš- 
gręžto vamzdžio. 

Gręžiant galeriją, reikėjo neišpasakyto tikslumo ir 
sunkaus darbo. Tačiau Barbikenui pavyko greitai pa- 
dirbdinti grąžtus — labai paprastus instrumentus, suka- 
mus suspaustu oru, kurį gamino galinga kalnų krioklių 
energija. Į grąžtais išgręžtas skyles dėdavo meli-meloni- 
tą, tik šie sprogmenys ir skaldė uolas iš nepaprastai kie- 
tos uolienos — sienito, sudarytos iš lauko špato ir ragi- 
nės blendės. Tas kietumas buvo be galo naudingas, nes 
uola turėjo išlaikyti besiplečiančių dujų sprogimą. Kili- 
mandžaro kalnų grandinės aukštis ir masyvumas buvo 
pakankama apsauga nuo uolų pleišėjimo ar skilimo. 

Vienu žodžiu, tūkstančiai darbininkų, vadovaujamų 
dešimties meistrų, Barbikeno prižiūrimų, ėmėsi darbo 
taip uoliai ir sumaniai, kad patranka buvo baigta per ne- 
pilnus šešis mėnesius. 

Galerija buvo dvidešimt septynių metrų skersmens 
ir šešių šimtų metrų gilumo. Kad sviedinį išstumtų visa 
dujų jėga ir jis išslystų visai lygiu kanalu, galerijos 
vidus turėjo būti aptrauktas kieto metalo nugludintu 
kiautu. 

Iš tikrųjų šitas darbas buvo daug sunkesnis, negu 
įrengti garsiąją , Kolumbiadą" — Munsityje, iš kur buvo 
paleistas aliuminio sviedinys į Mėnulį. Tačiau argi yra 
kas nors negalimo šių laikų inžinieriams? 

Kai Kilimandžaro masyve buvo rausiama galerija, 
antroje dirbtuvėje žmonės irgi nesnaudė sudėję rankų. 
Ten tuo pat metu buvo gaminama ir metalinė šachtos 
apdaila, ir didžiulis sviedinys,— reikėjo nuliedinti ci- 
lindrinį kūginį sviedinį, sveriantį šimtą aštuoniasdešimt 
milijonų kilogramų, tai yra šimtą aštuoniasdešimt tūks- 
tančių tonų. 

Suprantama, kad niekas nė nemanė nuliedinti tokį 
sviedinį iš vieno gabalo. Jį liejo atskiromis dalimis po 
tūkstantį tonų kiekvieną, paskui tos dalys turėjo būti 

viena ant kitos užkeltos prie galerijos angos ir sudėtos 
prieš kamerą su meli-melonitu. Suveržtos varžtais, tos 
dalys turėjo sudaryti kompaktišką sviedinį, kuris turės 
lengvai slysti šachtos kanalu. 

Į antrąją dirbtuvę reikėjo pristatyti apie keturis šim- 
tus tūkstančių tonų rūdos, septyniasdešimt tūkstančių 
tonų stiklašpačio ir keturis šimtus tūkstančių tonų rie- 
bios akmens anglies, kuri, perdirbta krosnyse, duotų du 
šimtus aštuoniasdešimt tūkstančių tonų kokso. Kadangi 
anglies klodai buvo netoli Kilimandžaro, teliko ją at- 
vežti. 

Gal būt, sunkiausia buvo pastatyti didžiules rūdos 
lydymo krosnis. Ir vis dėlto per mėnesį dešimt trisdešim- 
ties metrų aukščio krosnių buvo pastatyta ir galėjo veik- 
ti, perdirbdamos 180 tonų per dieną. Taigi per dvidešimt 
keturias valandas tūkstantį aštuonis šimtus tonų, 0 per 
šimtą darbo dienų jos turėjo pagaminti šimtą aštuonias- 
dešimt tūkstančių tonų. 

Trečioje dirbtuvėje, kur gamino meli-melonitą, dar- 
bai vyko sparčiai ir taip slaptai, kad tos sprogstamosios 
medžiagos sudėties dar ir šiandien negalima galutinai 
nustatyti. 

Viskas ėjo ko geriausiai. Sėkmingiau tų darbų nebū- 
tų atlikusios net ir tokios įmonės, kaip Krezo, Kailio, 
Indreto, Seino, Birkenhedo, Vulvičo ir Kokerilio. Trijų 
šimtų tūkstančių frankų sumai, išleistai darbams, tekda- 
vo vos vienas nelaimingas atsitikimas. 

Suprantama, kad sultonas džiūgavo. Jis nenuilstamai 
sekė darbus. Galima įsivaizduoti, kaip žiaurusis di- 
denybė savo buvimu skatino ištikimųjų pavaldinių uo- 
lumą! 

Kartkartėmis, kai Bali-Balis klausdavo Barbikeną, 
kam tie darbai, Barbikenas atsakydavo: 

— Tie darbai turi pakeisti Žemės veidą! 


— Darbai, kurie suteiks sultonui Bali-Baliui negirdė- 

tą garbę tarp Rytų Afrikos valdovų! — pridurdavo kapi- 
tonas Nikolis. 

Nėra ko ir sakyti, kaip tie žodžiai paglostė Vamasajo 
valdovui savimeilę. 

Rugpiūčio 29 dieną darbai buvo visai užbaigti. Šešių 
šimtų metrų galerija, išgręžta reikiamo kalibro, buvo iš- 
klota lygutėliu plieno apmušaiu. Kanalo gilumoje buvo 
sukrauti du tūkstančiai tonų meli-melonito; kamera bu- 
vo su dėže, prileista sprogstamųjų dujų. Paskui netoli 
buvo patalpintas šimto penkių metrų ilgumo sviedinys. 
Be vietos, kurią užėmė sprogmenys ir pats sviedinys, 
šiam pastarajam reikėjo praeiti iki žiočių dar keturis 
šimtus devyniasdešimt du metrus, ir tuo buvo užtikrintas 
besiplečiančių dujų spaudimo efektingas veikimas. 

Toliau kilo pirmas klausimas vien iš balistikos sri- 
ties: ar nenukryps sviedinys nuo trajektorijos, nustaty- 
tos pagal Mastono apskaičiavimus? Jokiu būdu! Apskai- 
čiavimai buvo kuo teisingiausi. Jie rodė, kiek sviedinys 
turi nukrypti į rytus nuo Kilimandžaro meridiano dėl 
Žemės sukimosi aplink savo ašį, ir nustatė trajektorijos 
formą, kurią jis apibrėš be galo didelio pradinio savo 
greičio dėka. 

Antras klausimas: ar galima buvo matyti lekiantį 
sviedinį? Ne, sviedinio nebus matyti, nes, išsiveržęs iš 
galerijos, jis pasiners Žemės šešėlyje; be to, jis skris ne- 
aukštai ir nepaprastai dideliu greičiu. O kai sviedinys 
bus išlėkęs į šviesos erdvę, tai jau jo nebegalės paste- 
bėti net patys stiprieji teleskopai, nes jis bus per mažas 
iš tokio tolumo, o tuo labiau nebus įžiūrimas, kai, nu- 
traukęs žemės traukos saitą, pradės amžinai suktis 
aplink saulę. 

Barbikenas ir kapitonas Nikolis galėjo, be abejo, di- 
džiuotis, taip sėkmingai įvykdę savo sumanymą. 

Kodėl čia nebuvo Mastono? Jis būtų galėjęs pasi- 
džiaugti puikiu to darbo atlikimu, vertu tų tikslių jo 
apskaičiavimų, kurie įkvėpė šio plano vykdytojus. Ko- 


132 


dėl gi jis bus taip toli, labai labai toli, kai siaubingas 
sprogimas nuaidės po visą Afriką iki pat tolimiausių jos 
pakraščių? 

Galvodami apie Mastoną, jo draugai net nenujautė, 
kad Patrankos klubo sekretorius, pabėgęs iš Baltimorės 
kalėjimo, turėjo palikti Balistik-kotedžą ir slapstytis 
gelbėdamas savo brangią gyvybę. Jie nežinojo, kaip la- 
bai visas pasaulis buvo įniršes ant Arktikos pramonės 
bendrovės inžinierių, nežinojo, kad jie būtų žvėriškai 
nukankinti, sudraskyti į gabalus, sudeginti lėta ugnimi, 
jeigu juos sučiuptų. Iš tikrųjų laimė, kad jų šūvį svei- 
kins tiktai Rytų Afrikos gentis džiaugsmingais šūkiais. .. 

— Pagaliau! — pasakė kapitonas Nikolis Barbikenui, 
kai rugsėjo 22 dienos vakarą jie išdidžiai apžiūrėjo savo 
užbaigtą darbą. 

— Taip. Pagaliau! .— pritarė Impis Barbikenas ir 
lengviau atsikvėpė. 

— O jeigu tektų pradėti iš naujo? 

— Nakąęgi.. Ir pradėtume! 

— Kokia laimė, — pasakė kapitonas Nikolis, — kad 
mes turime išradę tą meli-melonitą! 

— Jo vieno užtenka jūsų vardui įamžinti, Nikoli! 

— Be abejo, Barbikenai,— kukliai atsakė Nikolis.— 
Bet ar žinote, kiek galerijų būtų tekę išrausti Kiliman- 
džare, norint gauti tuos pačius rezultatus, jei mes bū- 
tume turėję tik piroksiliną, kuriuo užtaisėme savo svie- 
dinį į Mėnulį. 

— Nežinau, Nikoli. 

— Šimtą aštuoniasdešimt galerijų, Barbikenai! 

— Na ką gil Mes būtume jas išrausę, kapitone! 

— Ir būtų reikėję šimto aštuoniasdešimt sviedinių 
po šimtą aštuoniasdešimt tūkstančių tonų kiekvienas! 

— Mes ir juos būtume nuliedinę, Nikoli! 

Na ir kalbėk su tokiais žmonėmis! Jeigu jau tie arti- 
leristai apskrido Mėnulį, tai jie viską sugebės! 

Tą patį vakarą, kelias valandas prieš šūviui paskirtą 
minutę, kai Barbikenas ir Nikolis sveikino vienas kitą, 
Alsidas Pjerdė, užsidaręs savo kabinete Baltimorėje, 
staiga suklykė, tarsi išprotėjęs raudonodis. Pašokęs nuo 
stalo, užversto algebros formulių lapais, jis sušuko: 

— Sukčius Mastonas! Tai galvijas! Na, ir prisikama- 
vau dėl jo uždavinio! Ir kaip pirmiau man tai neatėjo į 
galvą! Prisiekiu kosinusu! Jeigu tik žinočiau, kur jis 
dabar yra, aš pakviesčiau jį vakarienės, ir mes išgertu- 
me po taurę šampano kaip tik tą minutę, kai iššaus jo 
viską naikinanti mašina! 

Ir leptelėjęs vieną smarkų žodį, kurio griebdavosi 
išlošęs visto partiją, Alsidas Pjerdė toliau rėkė: 

— Ak, senasis kipše! Jam į galvą buvo mušęs para- 
kas, prieš išgalvojant Kilimandžaro patranką! O juk tai 
sąlygos sine gua non arba sine canon!, kaip buvo sako- 
ma pas mus mokykloje! 


XVII SKYRIUS, 


kuriame Vamasajos gyventojai laukia, kad Barbikenas sušuktų 
kapitonui Nikoliui: „Šauk!“ 


Buvo rugsėjo 22 dienos vakaras, — atmintinas vaka- 
ras, kada žmonės laukė tokių pat nelaimių, kaip tūkstan- 
tųjų metų sausio 1 dieną. 

Po dvylikos valandų, kai Saulė bus perėjus Kiliman- 
džaro meridianą, tai yra vidurnaktį, kapitonas Nikolis 
turėjo savo rankomis įžiebti kibirkštį baisiojo pabūklo 
užtaise. 

Reikia pastebėti, kad Kilimandžaro kalnai yra trisde- 
šimt penki laipsniai į rytus nuo Paryžiaus meridiano, o 
Baltimorė septyniasdešimt devyni laipsniai į vakarus 
nuo minėto meridiano, tai sudaro tarp Kilimandžaro ir 


! Conditio sine gua non — būtina sąlyga (Iot.). Sine canon — be 
patrankos, canon — prancūziškai patranka. 

Baltimorės šimto keturiolikos laipsnių atstumą, dėl to ir 
laiko skirtumas — keturi šimtai penkiasdešimt šešios 
minutės, tai yra septynios valandos ir dvidešimt šešios 
minutės. Taigi ta akimirka, kai nuaidės šūvis, Merilendo 
valstijos sostinėje Baltimorėje bus penkios valandos dvi- 
dešimt keturios minutės po pietų. 

Oras buvo puikus. Saulė buvo tik ką nusileidus už 
Vamasajos lygumų. Akiraty dangus vaiskus, ir negali- 
ma buvo įsivaizduoti tylesnės ir šviesesnės žvaigždėtos 
nakties sviediniui į erdvę paleisti. Nė vienas debesis ne- 
susimaišys su dirbtiniais meli-melonito garais. 

Kas žino? Gal būt, Barbikenas ir kapitonas Nikolis 
gailėjosi, kad negalėjo patys įlipti į tą sviedinį. Per pir- 
mąją sekundę jie būtų pralėkę du tūkstančius aštuonis 
šimtus kilometrų! Prasiskverbę į Mėnulio paslaptis, jie 
dabar įsiskverbtų į Saulės sistemos paslaptis tokiomis 
įdomiomis aplinkybėmis, kokių nematė net prancūzas 
Hektoras Servadakas, atsidūręs „Galijos“! planetoj. 

Sultonas Bali-Balis su savo tautos didžiūnais — finan- 
sų ministru ir budeliu, o taip pat ir visi juodaodžiai dar- 
bininkai, dalyvavę milžiniškuose darbuose, susirinko pa- 
žiūrėti, kaip bus paleistas šūvis. Iš atsargumo visi jie 
atsistojo per tris kilometrus nuo galerijos, išraustos Ki- 
limandžare, kad nereikėtų bijoti baisaus oro sluoksnių 
sukrėtimo. 

Už jų grūdosi tūkstančiai čiabuvių, suplaukusių iš 
Kisongo ir kitų pietinės krašto dalies kaimų, kuriems sul- 
tonas Bali-Balis buvo įsakęs stebėti tą nepaprastą re- 
ginį.. 

Nuo elektros baterijos iki sprogdiklio galerijos gel- 
mėje buvo nutiestas laidas elektros srovei, kuris turėjo 
įžiebti kibirkštį ir uždegti meli-melonitą. 

Buvo suruošta iškilminga puota. Prie to paties stalo 
susėdo sultonas, amerikiečiai svečiai ir sostinės didžiū- 
nai. Dosniai visus vaišino sultonas Bali-Balis, nes puotos 


„Hektoras Servadakas“ to paties autoriaus. (Aut. past.) 

išlaidos jam turėjo būti apmokėtos iš ,,„Barbikeno ir K“" 
kasos. 

Puota, prasidėjusi pusę aštuonių, pasibaigė vienuo- 
liktą valandą Bali-Balio tostu už Arktikos pramonės 
bendrovės inžinierius ir už sumanymo sėkmę. 

Dar valanda, ir geografinių bei klimatinių sąlygų 
Žemėje pasikeitimas bus įvykęs faktas. 

Ir štai Barbikenas su savo draugu ir dešimčia vyres- 
niųjų darbininkų apstojo dėžę, kurioje buvo užtaisyta 
elektros baterija. 

Barbikenas, laikydamas rankoje chronometrą, skai- 
čiavo minutes; jos niekuomet neatrodė tokios ilgos, mi- 
nutės atrodė ne metai, o visa amžinybė! 

Be dešimties minučių dvylika Barbikenas ir kapitonas 
Nikolis prisiartino prie aparato, sujungto laidu su Kili- 
mandžaro galerija. 

Sultonas su savo dvaru ir minia čiabuvių apstojo juos 
dideliu ratu. 

Buvo svarbu, kad pabūklas iššautų Mastono apskai- 
čiavimų nurodytą akimirką, tai yra lygiai tą minutę, kai 
Saulė bus ties būsimuoju pusiauju, ties kuriuo ji jau 
nenustos brėžusi savo orbitos aplink Žemę. 

Iki vidurnakčio liko penkios minutės! Keturios! Trys! 
Dvi! Vienal 

Barbikenas sekė savo laikrodžio rodyklę, kurią žibin- 
tu buvo nušvietęs vienas meistras. Kapitonas Nikolis 
laikė pirštą ant aparato mygtuko, pasiruošęs paleisti 
elektros srovę. 

Beliko tik dvylika sekundžių! Dešimt! Penkios! 
Vienal 

Šaltakraujo kapitono ranka nė karto nevirptelėjo. Jis 
ir jo bendras jaudinosi ne daugiau kaip tą minutę, kai, 
sėdėdami savo sviediny, jie laukė, kada ,,„Kolumbiada“ 
juos nusvies į Mėnulio sritis! 

— Šauk! — sušuko Barbikenas. 

Ir kapitono Nikolio smilius paspaudė mygtuką. 

Pasigirdo siaubingas sprogimas, kurio griaudėjimas 
nuaidėjo iki tolimųjų Vamasajos pakraščių. Su šaižiu 
švilpesiu didžiulis kūnas nuskriejo oru, išstumtas iš an- 
gos milijardo milijardų litrų dujų, kurios atsirado, staiga 
sprogus dviem tūkstančiams tonų meli-melonito. Jis 
pralėkė virš Žemės, tarsi meteoras, nešinas visomis gam- 
tos stichijomis. Įspūdis buvo toks baisus, tarsi viso pa- 
saulio artilerijos patrankos su visais dangaus perkūnais 
būtų sugriaudėję vienu metu. 


XIX SKYRIUS, 


kuriame Mastonas gal ir pagailės valandos, kai minia norėjo 
jį nulinčiuoti 


Visos Senojo ir Naujojo pasaulio sostinės, didieji 
miestai ir maži miesteliai su siaubu laukė tos akimirkos. 
Iš laikraščių, paplitusių visuose Žemės kampuose, kiek- 
vienas žmogus tiksliai sužinojo tikslų laiką, kuris atitiko 
pusiaunaktį Kilimandžare, esančiame ant trisdešimt 
penkto laipsnio pagal geografinės ilgumos skirtumą. 

Kadangi Saulė per keturias minutes paslenka vieną 
laipsnį, tai didžiuosiuose miestuose ta akimirka turėjo 
būti: 


Paryžiuje 9 val. 40 min. vakaro 
Peterburge 11 31 

Londone 9 30 

Romoje 10 20 

Madride 9 15 

Berlyne 11 20 
Konstantinopoly 11 26 “ 
Kalkutoje 3 04 ryto 
Nankine 5 05 


Baltimorėje, kaip jau buvo sakyta, dvylikta valanda 
po saulės perėjimo per Kilimandžaro dienovidinį atitiko 
5 val. 24 min. vakaro. 

Nereikia nė sakyti, koks siaubas buvo apėmęs visus 
žmones tą akimirką. Pats talentingiausias šių laikų rašy- 
tojas — dekadentinės mokyklos stilistas — nebūtų suge- 
bėjęs to aprašyti. 

Tegu Baltimorės gyventojams ir negrėsė pavojus, 
kad juos nušluos užplūdę jūros vandenys, jiems tik lem- 
ta pamatyti išsekusią Česapiko įlanką, o Hateraso kyšu- 
lys, kuriuo baigiasi įlanka, pakilęs iš vandenyno, pavirs 
kalnų grandine virš išdžiūvusio Atlanto vandenyno! Bet 
ar nebus pats miestas, nors jam ir negresia pavojus nei 
paskęsti, nei iškilti, to smūgio sugriautas, jo paminklai 
sugriauti, ar ištisi kvartalai nežus prarajose, kurios turi 
Žemėj atsiverti? Taigi nenuostabu, kad baisią baimę jau- 
tė ir tie Žemės rutulio dalių gyventojai, kurių žemių ne- 
užlies vandenys. 

Aišku! 

Tą lemtingą valandą visus krėtė baimės šiurpas, pa- 
gavęs iki kaulų smegenų. Taip, visi drebėjo, išskyrus 
vieną žmogų — inžinierių Alsidą Pjerdę. Nesuspėjęs pa- 
skelbti paskutinio savo atradimo, jis viename iš geriau- 
siųjų miesto restoranų gėrė šampano taurę į Senojo pa- 
saulio sveikatą. 

Penkta valanda dvidešimt keturios minutės — lai- 
kas, atitinkąs vidurnaktį prie Kilimandžaro kalnų. 
Dvidešimt ketvirta minutė praėjo. 

Baltimorėje — nieko! 

Londone, Paryžiuje, Romoje, Konstantinopolyje ir 
Berlyne — nieko! Nei mažiausio sukrėtimo! 

M. Džonas Milnas, stebėjęs tromometrą!, įtaisytą Ta- 
kosimo anglies kasyklose, Japonijoje, nepastebėjo toje 
pasaulio dalyje jokių nenormalių svyravimų žemės plu- 
toje. 

Baltimorėje, kaip ir pirma, jokių pasikeitimų. Paga- 

I Tromometras — tokia švytuoklė, kurios svyravimai žymi 


mikroskopinius Žemės plutos judėjimus. Japonijos pavyzdžiu daugelis 
kraštų įrengė tokius pat aparatus akmens anglies šachtose. (Aut. past.) 

liau dangus apsiniaukė, užėjo naktis, ir buvo neįmanoma 
patikrinti, ar žvaigždės pakeitusios matomąjį savo ke- 
lią— o tai reikštų, kad Žemės ašis pasikeitusi. 

Kokią naktį praleido Mastonas savo slaptame prie- 
globstyje, kurį težinojo misis Evandželina Skorbit! Karš- 
tuolis artileristas ėjo iš proto! Jis negalėjo rasti sau vie- 
tos! Kaip jis troško, kad kuo greičiau prabėgtų tos kelios 
dienos ir paaiškėtų, kad Saulės kelias pasikeitęs, tai būtų 
neginčijamas įrodymas, kad sumanymas pavykęs. Juk 
rugsėjo 23 dienos rytą jokių pasikeitimų negalėjo būti 
pastebėta, nes tą rytą Saulė visuose Žemės rutulio taš- 
kuose teka rytuose tuo pačiu metu. 

Kitą rytą saulė, kaip paprastai, pasirodė virš hori- 
zonto. 

Visi europiečių atstovai susirinko savo viešbučio te- 
rasoje. Jie buvo pasiėmę nepaprasto tikslumo instru- 
mentus, kad galėtų patikrinti, ar Saulė normaliai juda 
pusiaujo plokštuma. 

Ir štai po kelių minučių spinduliuojąs diskas pradėjo 
leistis į Pietinį dangaus pusrutulį. 

Taigi jo matomasis kelias liko nepasikeitęs. 

Majoras Donelanas ir jo draugai sveikino dangišką 
liepsną džiaugsmingais šūkiais, kaip sveikinamas pasiro- 
dęs scenoje mylimas artistas. Dangus tuo metu buvo 
šviesus, nakties miglos išsisklaidžiusios, ir dar niekad nė 
vienas garsus artistas nebuvo taip iškilmingai įžengęs 
tokioj spindinčioj aplinkoj ir prieš tokius susižavėjusius 
žiūrovus kaip saulė tą rytą. 

— Saulė toje pačioje vietoje, kurią jai paskyrė astro- 
nomijos dėsniai! — sušuko Erikas Baldenakas. 

— Mūsų senolės astronomijos, kurią tie bepročiai 
norėjo sunaikinti! — pasakė Borisas Karkovas. 

— Jie užsitraukė gėdą ant savo galvos! — pridūrė 
Jakobas Jansenas, kurio lūpomis, atrodė, kalbėjo pati 
Olandija. 

— Ir Arktikos sritys amžinai liks palaidotos po le- 
dais! — įsikišo profesorius Janas Haraldas. 

— Tegyvuoja Saulė! — sušuko majoras Donelanas.— 
Pasaulis patenkintas saule; kokia yra, tokia ir gera! 

— Valio! Valio! — choru sušuko senosios Europos 
atstovai. 

Tačiau Dinas Tudrinkas, kuris iki šiol nebuvo prata- 
ręs nė žodžio, pasakė gana protingą mintį: 

— O, gal būt, jie visai nešovė? 

— Nešovė? — sušuko majoras.— Manau, kad šovė 
ir net ne vieną, o du kartus! 

Kaip tik apie tą patį kalbėjosi Mastonas su misis 
Evandželina Skorbit. Tokį pat klausimą gvildeno aplin- 
kybių suburti mokslininkai ir nemokyti žmonės. 

Tą patį galvojo ir Alsidas Pjerdė, pridūręs: 

— Nesvarbu, ar jie šovė, ar nešovė! Svarbu, kad Že- 
mė nenustojo skrieti ir šokti valso aplink senąją ašį. 

Ir niekas nežinojo, kas nutiko Kilimandžare. Tačiau 
vakare buvo gautas atsakymas į visą žmoniją kankinusį 
klausimą. 

Į Jungtines Valstijas atėjo Zanzibaro konsulo Ričar- 
do V. Trasto telegrama. Ir štai kas joje buvo pasakyta: 


„Zanzibaras, rugsėjo 23 d. 7 val. 27 min. ryto 


Džonui S. Raitui, Valstybės sekretoriui 


Šūvis buvo paleistas vakar lygiai pusiaunakty iš žio- 
čių, išgręžtų pietinėje Kilimandžaro atšlaitėje. Sviedinys 
išlėkė baisiai švilpdamas. Siaubingas sprogimas. Šalį nu- 
siaubė viesulas. Jūros vandenys pakilo iki Mozambiko 
sąsiaurio. Daug laivų nutrūko nuo inkarų ir buvo išmesti 
į krantą. Sunaikintos gyvenvietės ir kaimai. Nežiūrint 
to, viskas gerai baigėsi. 

Ričardas V. Trastas.“ 

Tikrai viskas gerai baigėsi, nes pasaulyje niekas ne- 
pasikeitė, be nelaimių, ištikusių Vamasajos sritį, kuri 
buvo to dirbtinio uragano nuniokota, ir kelių laivų, su- 

dužusių nuo oro sluoksnių sukrėtimo. Ar ne taip buvo, 
kai garsioji ,,Kolumbiada" paleido savo sviedinį į Mėnu- 
lį. Buvo sukrėsta visa Floridos žemė šimto mylių spindu- 
liu. Ir dar kaip! Šį kartą, žinoma, smūgis turėjo būti 
šimtą kartų stipresnis. 

Šiaip ar taip, Senojo ir Naujojo pasaulio gyventojai 
iš tos telegramos sužinojo du dalykus: 

1) kad milžiniška patranka buvo pastatyta Kiliman- 
džare. 

2) sviedinys buvo iššautas nustatytu laiku. 

Ir tada visas pasaulis lengviau atsikvėpė iš džiaugs- 
mo, ir tuoj visi pratrūko nesuvaldomu kvatojimu. 

„Barbikeno ir K“" bandymas sužlugo. Mastono for- 
mulės tetiko tik į šiukšlių dėžę! Arktikos pramonės 
bendrovei liko tik paskelbti savo bankrotą! 

Kas gi nutiko? Gal būt, patrankos klubo sekretorius 
savo skaičiavimuose padarė klaidą? 

„Greičiau aš patikėsiu, kad apsirikau, pamaniusi, kad 
jį myliu“, — galvojo sau misis Evandželina Skorbit. 

Ir jau tikrai tą dieną nebuvo pasaulyje nė vieno taip 
sugėdinto žmogaus, kaip Mastonas. Pamatęs, kad Žemės 
sukimosi sąlygos, kurios buvo nuo amžių, nepasikeitė, 
jis ramino save viltimi, kad, gal būt, Barbikenas ir Niko- 
lis dėl kurios nors priežasties atidėjo savo darbą... 

Tačiau, atėjus telegramai iš Zanzibaro, jam vis dėlto 
teko pripažinti, kad bandymas nepavyko. 

Nepavyko! O lygtys, o formulės, kurios jam žadėjo 
sumanymo pasisekimą? Nejaugi šešių šimtų metrų ilgio 
ir dvidešimt septynių metrų skersmens pabūklas, iššovęs 
šimto aštuoniasdešimt milijonų tonų šviedinį, sprogus 
dviem tūkstančiams tonų meli-melonito, dviejų tūkstan- 
čių aštuonių šimtų kilometrų pradiniu greičiu — nejaugi 
toks pabūklas negalėjo pakeisti žemės ašies? Ne! Taip 
būti negalėjo! 

O vis dėlto... 

Neišpasakytai susijaudinęs Mastonas pareiškė, kad 
nori palikti savo slėptuvę. Veltui misis Evandželina 
Skorbit stengėsi jį sulaikyti. Ji jau nebebijojo dėl jo gy- 
vybės, nes pavojus buvo praėjęs. Tačiau ji norėjo jį 
apsaugoti nuo pajuokos, kuri laukė nelaimingojo skai- 
čiuotojo, nuo pokštų, kurių nebus pagailėta, nuo pasity- 
čiojimo iš jo didžiojo darbo. 

O dar svarbiau, kaip sutiks jį Patrankos klubo kole- 
gos? Ar nepradės jie kaltinti savo sekretoriaus už nesėk- 
mę, kuri užtraukė jiems visiems gėdą? Argi ne jam, ap- 
skaičiavimų autoriui, tenka visa atsakomybė už suma- 
nymo sužlugdymą? 

Mastonas ir klausyti nieko nenorėjo. Jis nepasidavė 
misis Evandželinos Skorbit prašymams ir ašaroms. Jis 
išėjo iš namų, kur buvo pasislėpęs, ir pasirodė Baltimo- 
rės gatvėse. Jį tučtuojau pažino; ir tie žmonės, kurie 
kentė, manydami neteksią turtų ir gyvybės, ir dar labiau 
baiminosi dėl jo atkaklaus tylėjimo, keršijo jam viso- 
kiais būdais: jį išjuokė ir gėdino. 

Reikėjo tik pasiklausyti amerikiečių gatvės vaikų! 
Jie pasirodė ne blogesni už paryžiečius gavrošus: 

— Ei, tu! Ašies tiesintojau! 

— Ei, tu! Žemės rutulio taisytojau! 

— Ei, tu! Seno šlamšto knebinėtojau! 

Pajuokiamas ir persekiojamas Patrankos klubo sekre- 
torius buvo priverstas slėptis Niuparko viloje, kur misis 
Evandželina Skorbit parodė visą savo švelnumą ir mei- 
lumą jį beguosdama. Tačiau viskas buvo veltui. Masto- 
nas, kaip graikų Niobė, noluit consolari!, juk jo patran- 
ka pasirodė Žemės rutuliui ne baisesnė už paprastą šven- 
tinę petardą! 

Praėjo penkiolika dienų, ir pasaulis, atitokęs nuo 
siaubo, jau nebegalvojo apie Arktikos pramonės bendro- 
vės projektą. 

Per tas penkiolika dienų — jokių žinių nei apie Bar- 


! Nenorėjo būti guodžiamas (Iot.). 

bikeną, nei apie kapitoną Nikolį! Gal jie žuvo nuo šūvio 
sukelto sukrėtimo, kuris nusiaubė Vamasajos kraštą? 
Gal būt, jie užmokėjo gyvybe už tą didžiausią mūsų lai- 
kų mistifikaciją? 

Visai ne! 

Nuo sprogimo išvirtę, nusiritę drauge su sultonu, jo 
dvariškiais ir tūkstančiais čiabuvių, jie pakilo nuo že- 
mės gyvi ir sveiki. 

— Na ką, pasisekė? — paklausė Bali-Balis, trindama- 
sis pečius. 

— O jūs abejojate? 

— Aš? Nei trupučio! Bet kada tai paaiškės? 

— Po kelių dienų! — atsakė Barbikenas. 

Ar jis nujautė, kad bandymas nepavyko? Gal būt! 
Tačiau jis nieku gyvu nebūtų prisipažinęs Vamasajos 
valdovui. 

Po keturiasdešimt aštuonių valandų abu draugai atsi- 
sveikino su Bali-Baliu, sumokėję didžiulę sumą už pa- 
darytus valstybei nuostolius. Kadangi visi pinigai suėjo 
į sultono asmens kasą, o jo valdiniams neteko nė vieno 
dolerio, tai jo didenybė negalėjo skųstis dėl to pelningo 
sandėrio. 

Paskui abu draugai su dešimčia savo meistrų nuvyko 
į Zanzibarą, kur rado garlaivį, plaukiantį į Suecą. Iš čia 
prancūzų keleiviniu paketbotu ,„Morisas“, pasikeitę pa- 
vardes, atplaukė į Marselį, ir pašto traukinys be jokių 
avarijų ir nelaimių greitai atvežė juos į Paryžių; paskui, 
persėdę į traukinį Vakarinėje stotyje, jie atvažiavo į 
Havrą ir pagaliau transatlantiniu laivu „„Burgonija“ at- 
plaukė Amerikon. 

Per dvidešimt dvi dienas draugai iš Vamasajos atvy- 
ko į Niujorką. 

Ir spalio 15 dieną, trečią valandą po pietų, jie pasi- 
beldė į vilą Niuparke. 

O dar kelioms akimirkoms praėjus, jie stovėjo prie- 
šais misis Evandželiną Skorbit ir Mastoną. 

XX SKYRIUS, 
kuriame baigiasi ši pramanyta, bet panaši į tikrą įvykį istorija 


— Barbikenas? Nikolis? 

— Mastonai! 

— Jūs? 

— Mes! 

Tame įvardyje, kurį ypatingu tonu ištarė vienu metu 
abu draugai, skambėjo labai daug ironijos ir priekaištų. 
Mastonas perbraukė kaktą savo geležiniu kabliu. Paskui 
šnypščiančiu lyg gyvatės balsu, kaip būtų pasakęs Pon- 
sonas de Terelis, jis paklausė: 

— Ar jūsų galerija Kilimandžare turėjo tiksliai šešis 
šimtus metrų ilgio ir dvidešimt septynis metrus skers- 
mens? 

— Taip! 

— (O ar svėrė jūsų šovinys šimtą aštuoniasdešimt mi- 
lijonų kilogramų? 

— Taip! 

—- Ir pabūklas buvo užtaisytas dviem tūkstančiais to- 
nų meli-melonito? 

— Taipl 

Tie trys „taip“ kaip trys sunkūs vėzdo smūgiai krito 
Mastonui ant pakaušio. 

— Tada aš manau. .— buvo bepradedąs Mastonas. 

— Ką? — paklausė pirmininkas Barbikenas. 

— O štai ką, — pasakė Mastonas.— Jeigu operacija 
nepavyko, vadinasi, parakas nedavė sviediniui dviejų 
tūkstančių aštuonių šimtų kilometrų pradinio greičio per 
sekundę. 

— Mat kaip? — pasakė Nikolis. 

— Ir jūsų meli-melonitu tik vaikiškus pistoletus už- 
taisinėti. 

Kapitonas Nikolis net pašoko išgirdęs tuos žodžius, 
kuriuos palaikė įžeidimu. 

— Mastonai! — sušuko jis. 

—— Nikoli! 

— Jeigu norite šaudytis meli-melonitu. 

— Ne, piroksilinu! Tai tikriau! 

Misis Evandželinai Skorbit teko įsikišti ir apraminti 
įsikarščiavusius artileristus. 

— Ponai! Ponai! Juk jūs draugai! — kartojo ji. 

Tada pirmininkas Barbikenas jau daug ramiau pa- 
sakė: 

— Ko mums vaidytis? Aišku, kad mūsų draugo 
Mastono apskaičiavimai teisingi, taip pat aišku, kad mū- 
sų draugo Nikolio išrastos sprogstamosios medžiagos 
paimtas pakankamas kiekis! Ir mes tiksliai įgyvendino- 
me praktikoje visus mokslo duomenis! Ir vis dėlto mums 
nepavyko! Kokia priežastis? Galimas daiktas, kad mes 
niekados to nesužinosim? 

— Na ką gi! — sušuko Patrankos klubo sekreto- 
rius.— Pradėsime iš naujo! 

— O vėju paleisti pinigai? — pasakė kapitonas Ni- 
kolis. 

— O viešoji nuomonė? — pridūrė misis Evandželina 
Skorbit.— Kas jums leis dar kartą rizikuoti viso pasaulio 
likimu! 

— Kas bus su mūsų ašigalio sritimis? — įsikišo kapi- 
tonas Nikolis. 

— Kaip nukris Arktikos pramonės bendrovės akci- 
jos! — sušuko pirmininkas. 

Bankrotas! Jis jau įvyko, ir akcijos ištisais ryšuliais 
pardavinėjamos seno popieriaus kaina. 

Tokia buvo tos milžiniškos operacijos pabaiga. Toks 
buvo atmintinas fiasko, ištikęs didįjį ,„Barbikeno ir K““ 
sumanymą. 

Niekados dar niekas nebuvo taip atvirai ir negailes- 
tingai išjuoktas, kaip tie suklydę drąsūs inžinieriai: nie- 
kada dar niekas nebuvo taip pliekiamas laikraščių fel- 
jetonais, karikatūromis, dainuškomis ir parodijomis. Pir- 
mininkas Barbikenas, naujosios bendrovės vadas ir jų 
Patrankos klubo kolegos buvo stačiai išniekinti. Jiems 

davinėjo įvairias pašiepiančias pravardes, kartais. 
taip labai gališkas, kad jas nepatogu pakartoti net iš- 
verstas į lotynų ar net į valpiuko kalbą. Europoje taip iš 
jų juokėsi ir šaipėsi, kad jankiai galų gale įsižeidė. Jie 
atsiminė, kad Barbikenas, Nikolis ir Mastonas vis dėlto 
jų tautiečiai ir garsaus Baltimorės klubo nariai. Mažai 
betrūko, ir amerikiečiai būtų privertę feodalinę vyriau- 
sybę paskelbti karą Senajam pasauliui. 

Pagaliau paskutinis smūgis buvo prancūziška dainuš- 
ka, kurią paleido į pasaulį garsusis Paulius — tuo metu 
buvęs dar gyvas. Ši dainelė apkeliavo viso pasaulio ka- 
baretus. 

Štai vienas iš kupletų, sulaukęs daugiausia plojimų: 


Sumanę Žemę mūs palaikę 

Iš pagrindų visai pakeist, 

Jie į pat ašį nusitaikė 

Patrankos sviedinį paleist. 

Ir žmonės laukia kaip paklaikę, 
Kada ta valanda ateis... 

Suimt bepročius, kol dar laikas! 
Bum-bum! Bet Žemė mūs palaikė 
Vėl sukasi savais keliais. 


Ar paaiškės kada nors tikroji tos nesėkmės priežas- 
tis? Argi tas nepasisekimas neįrodo, jog tokie suma- 
nymai neįvykdomi, kad žmonijos jėgos bus per menkos 
Žemės rotacijai pakeisti ir kad Arktikos sritys niekada 
nebus perkeltos į tokią geografinę platumą, kur ledų 
kalnai patys ištirptų nuo saulės spindulių? 

Viskas paaiškėjo praėjus keletui dienų po pirmininko 
ir jo draugo sugrįžimo į Jungtines Valstijas. 

Laikraščio „Tan“ leidėjas Hebraras spalio 17 dienos 
numeryje išspausdino trumpą pranešimą, informuojantį 
susidomėjusį tuo klausimu pasaulį. 

Štai kas jame sakoma: 

„Visiems žinoma, kad nepavyko bandymas, kurio 
tikslas buvo sukurti Žemei naują ašį. O tuo tarpu tiks- 
liais duomenimis pagrįsti Mastono apskaičiavimai būtų 
davę norimą rezultatą, jeigu dėl neišaiškinamo išsiblaš- 
kymo nebūtų įsivėlusi klaida. 

Garsusis Patrankos klubo sekretorius, paėmęs pa- 
grindu Žemės apimtį per pusiaują, parašė skaičių ketu- 
riasdešimt tūkstančių metrų vietoje keturiasdešimt 
tūkstančių kilometrų, tai dėl to išėjo klaidingas sprendi- 
mas. 

Iš kur įsivėlė tokia klaida? Kokia jos priežastis? Kaip 
galėjo ją padaryti toks garsus skaičiuotojas? Belieka 
tik tuščiai spėlioti! 

Aišku viena, — jeigu ašies perkėlimo uždavinio sąly- 
ga būtų buvusi teisinga, būtų buvęs teisingas ir atsaky- 
mas. Tačiau, užmiršus tris nulius, galutiniame atsakyme 
pasidarė dvylikos nulių klaida. 

Norint perkelti ašį per 23728' su ta pačia Nikolio iš- 
rasta meli-melonito jėga, reikia ne vienos patrankos, mi- 
lijoną kartų didesnės už dvidešimt septynių centimetrų 
patranką, bet trilijono tokių patrankų, kurios iššautų 
trilijoną šovinių, sveriančių po šimtą aštuoniasdešimt 
tūkstančių tonų. 

Vienui vienas šūvis, iššautas iš Kilimandžaro kalnų, 
pakreipė ašį tik per tris mikronus (tris tūkstantąsias mi- 
limetro), o jūros lygis pakito ne daugiau kaip devynias 
tūkstantąsias mikrono. 

Pats šovinys virto nauja mažute planeta ir įsijungė 
į Mūsų sistemą, kur ją laiko Saulės traukos jėga. 


Alsidas Pjerdė,“ 


Taigi dėl Mastono išsiblaškymo skaičiavimo pradžio- 
je įsibrovė trijų nulių klaida, kuri buvo naujosios drau- 
gijos gėdos priežastis. 

Nors Patrankos klubo nariai niršo ir plūdo Mastoną, 
tačiau visuomenės nuomonė pasikeitė jo naudai. Galų 

gale juk klaida ir buvo visa nelaimė, tikriau, visa laimė, 
nes ta klaida išgelbėjo pasaulį nuo baisiausios kata- 
strofos. 

Ir dabar iš visų pusių pasipylė milijonai laiškų, svei- 
kinančių Mastoną už apsirikimą trimis nuliais. 

Nusiminęs ir prislėgtas Mastonas nesidžiaugė pašė- 
lusiais valiavimais, kuriuos šaukė jo garbei visa Žemė. 
Juk pirmininkas Barbikenas, kapitonas Nikolis, Tomas 
Hanteris — tas su medinėmis kojomis,— pulkininkas 
Blumsberis, judrusis Bilsbis ir jų draugai niekados jam 
nedovanos. 


Tiesa, šalia jo buvo misis Evandželina Skorbit. Ta 
puiki moteris negalėjo jam priekaištauti. 

Pirmiausia Mastonas nutarė patikrinti visus apskai- 
čiavimus, nes netikėjo, kad jis galėjo būti taip išsi- 
blaškęs. 

Vis dėlto taip buvo! Alsidas Pjerdė neklydo. Štai ko- 
dėl paskutiniąją minutę atradęs klaidą, kai jau nebebuvo 
laiko paskelbti jos visai žmonijai, šis keistuolis per vi- 
suotinį sąmyšį buvo visiškai ramus. Štai kodėl tą valan- 
dėlę, kai prie Kilimandžaro kalnų nuaidėjo šūvis, jis ra- 
miai sau gėrė vyną į Senojo pasaulio sveikatą. 

Taip! Trys nuliai buvo užmiršti Žemės pusiaujo ilgio 
skaičiuje! 

Staiga Mastonas prisiminė. Tai atsitiko pačioje jo 
darbo pradžioje, kai tik jis užsidarė Balistik-kotedže sa- 
vo kabinete. Jis aiškiausiai parašė ant juodos lentos 
skaičių 40 000 000. 


Umai pasigirsta nekantrus telefono skambutis. .. 
Mastonas eina prie aparato. Pasikeičia keliais žodžiais 
su misis Evandželina Skorbit. Staiga trenkia perkūnas, 
parbloškia jį žemėn ir apverčia lentą. Jis pakyla. 
Vėl pradeda rašyti skaičių, pusiau nusitrynusį krintant 
lentai. Vos spėja jis parašyti skaičių „40 000...“, ir vėl 
suskamba telefonas. Grįžęs prie darbo, jis užmiršta 

prirašyti tris paskutiniuosius nulius prie skaičiaus, iš- 
reiškiančio Žemės apimtį per pusiaują! 

Na, štai! Viskuo kalta misis Evandželina Skorbit! 
Jeigu ne jos skambutis, Mastonas, gal būt, nebūtų gavęs 
elektros smūgio! Tada žaibas nebūtų jam iškrėtęs tokio 
pikto pokšto ir nebūtų sugadinęs jam viso gyvenimo, 
skirto tiksliems ir sąžiningiems apskaičiavimams. 

Koks smūgis buvo vargšei moteriškei, kai Mastonas 
pasakė, kokiomis aplinkybėmis įsivėlusi klaida! Taip, 
ji nelaimės priežastis! Per ją Mastono laukia ilgi negar- 
bės metai; juk garbingojo Patrankos klubo nariai miršta, 
tik tapę šimtamečiais senukais. 

Po to pasikalbėjimo Mastonas pabėgo iš Niuparko 
vilos. Jis grįžo į Balistik-kotedžą ir ėmė žingsniuoti po 
savo darbo kabinetą, kartodamas: 

— Dabar aš jau niekam netinku! 

— Net ir vedyboms? — pasigirdo liūdesio ir gėlos 
kupinas balsas. 

Tai buvo misis Evandželina Skorbit. Apsiverkusi, su- 
mišusi ji atsekė Mastoną į kotedžą. 

— Brangus Mastonai! ..— pradėjo ji. 

— Gerai, sutinku! Bet ta sąlyga, kad aš daugiau ne- 
prasidėsiu su matematika! 

— Aš jos nekenčiu, mano drauge! — atsakė žavingo- 
ji našlė. 

Ir misis Evandželina Skorbit tapo misis Maston — 
Patrankos klubo sekretoriaus žmona. 

O inžinieriaus Alsido Pjerdės pastaba suteikė didelę 
garbę ne tik jam, bet ir jo ,„mokyklai"| Pastaba, išversta 
į viso pasaulio kalbas ir išspausdinta visuose laikraščiuo- 
se, išgarsino jo vardą po visą pasaulį. Ir gražiosios pro- 
vansietės tėvas, kuris buvo jam atsakęs dukters ranką 
dėl to, kad esąs „perdaug mokytas“, perskaitė tą pastabą 
„Pti Marsele" laikraštyje. Ir be niekieno pagalbos paju- 
to sąžinės graužimą ir pasiuntė jo autoriui kvietimą 
drauge papietauti. 

XXI SKYRIUS, 
labai trumpas, bet nuraminąs dėl pasaulio ateities. .. 


Tegu Žemės gyventojai daugiau nesirūpina! Pirmi- 
ninkas Barbikenas ir kapitonas Nikolis nebepakartos taip 
liūdnai pasibaigusio bandymo. Mastonas nebedarys — 
net ir visai teisingų — apskaičiavimų. O kokia iš jų 
nauda? Savo pastaboje Alsidas Pjerdė sakė teisybę. Me- 
chanika rodo, kad, norint nukreipti Žemės ašį 23'28' kad 
ir su meli-melonitu, reiktų trilijono patrankų, panašių 
į tą, kuri buvo išrausta Kilimandžare. Jos nesutilptų mū- 
sų planetoje net ir tada, jei visas mūsų Žemės paviršius 
būtų vien sausuma. 

Taigi Žemės rutulio gyventojai gali miegoti ramiai. 
Ne žmonijos jėgomis pakeisti sąlygas, kuriose Žemė su- 
kasi: žmogus negali pakeisti kūrėjo nustatytos tvarkos 
visatoje. 


r— 

skyrius, 

TURINYS 


kuriame pasakojama, kaip Arktikos pra- 
monės bendrovė pasiuntė raštą Naujojo ir 
Senojo pasaulio tautoms............... 
kuriame skaitytojas susipažįsta su Olandi- 
jos, Danijos, Švedijos, Rusijos ir Anglijos 
delegatais 

Arktikos sričių pardavimas iš varžytinių 
kuriame pasirodo mūsų jaunųjų skaitytojų 
seni pažįstami 

Ar Šiaurės ašigaly esama akmens ang- 
lies klodų? 

kuriame staiga nutrūksta misis Skorbit ir 
Mastono pasikalbėjimas telefonu 

kuriame Barbikenas sako tik tai, ką no- 
rIėjo pasakyti 

„Ir tada Žemė suksis kaip Jupiteris“, — 
pasakė Patrankos klubo pirmininkas...... 
kuriame pasirodo prancūzų kilmės „deus 
ex mMachina“ 

kuriame pradeda aiškėti įvairios nerimą 
keliančios aplinkybės 

Kas buvo Mastono užrašų knygelėje ir ko 
joje nerasta 

kuriame Mastonas didvyriškai tyli 

kurio gale Mastonas duoda tikrai epišką 
atsakymą 

nors labai trumpas, bet jame iksas galų 
gale paverčiamas geografiniu pavadinimu 
kuriame yra kai kurių labai svarbių smulk- 
menų Žemės rutulio gyventojams 


kuriame nepatenkintųjų choras dainuoja 
crescendo ir inforzando 


Kas vyko ištisus aštuonis mėnesius tais 
atmintinais metais Kilimandžaro papėdėje 

XVIII skyrius, kuriame Vamasajos gyventojai laukia, kad 
Barbikenas sušuktų kapitonui Nikoliui: 
„Šauk!“" 


XIX skyrius, kuriame Mastonas gal ir pagailės valan- 
dos, kai minia norėjo jį nulinčiuoti 

XX skyrius, kuriame baigiasi ši pramanyta, bet panaši 
į tikrą įvykį istorija 

XXI skyrius, labai trumpas, bet nuraminąs dėl pasau- 
lio ateities 

1966 m. Serija „DRĄSIŲJŲ KELIAI“ 
1. L Jefremovas, 
SKUSTUVO AŠMENYS 


2. L Platovas, 
SLAPTASIS FARVATERIS 


3. N. Trubilainis, 
NEBYLUSIS LAIVAS 


DRASIUJU, KELIAI 


4, MAHOMETO PLAUKAS 


5, F,. Behounekas, 
KOSMOSO ROBINZONAI 


6. A. Diuma, 
TRYS MUŠKIETININKAI, I, II t. 


7. Ž. Vernas, 
AUKŠTYN KOJOM 


8. A. Klarkas, 
MENULIO DULKĖS 


9, F. Kuperis, 
PIONIERIAI 


10. A. Azimovas, 
AŠ, ROBOTAS 


